				|

		52014PC0005

			Propunere de REGULAMENT AL PARLAMENTULUI EUROPEAN ŞI AL CONSILIULUI privind condițiile zootehnice și genealogice aplicabile comerțului în cadrul Uniunii și importurilor în Uniune de animale de reproducție și de material germinativ provenit de la acestea /* COM/2014/05 final - 2014/0032 (COD) */

			   	EXPUNERE DE MOTIVE
1.           CONTEXTUL PROPUNERII
Legislația zootehnică a Uniunii are
ca scop promovarea comerțului liber cu animale de reproducție și
cu materialul genetic al acestora, având în vedere sustenabilitatea programelor
de ameliorare și conservarea resurselor genetice.
În prezent, legislația zootehnică a
Uniunii constă din patru acte de bază (verticale) pentru specii
specifice, care stabilesc principiile fundamentale în ceea ce privește
animalele de reproducție din speciile bovină, porcină,
ovină, caprină și ecvină. Aceste directive ale Consiliului
oferă temeiul juridic pentru adoptarea de către Comisie a unor
măsuri detaliate privind:
–
aprobarea sau recunoașterea și
înscrierea pe liste a organizațiilor de ameliorare, a asociațiilor de
crescători și a exploatațiilor private;
–
înscrierea și clasificarea animalelor în
registre genealogice și, în cazul porcilor de reproducție hibrizi, în
registre zootehnice;
–
testarea performanțelor și evaluarea
genetică și
–
conținutul și formatul certificatelor
zootehnice pentru animalele de reproducție și materialul seminal,
ovulele și embrionii provenind de la acestea.
Cu toate acestea,
cerințele tehnice de aceeași natură pentru acceptarea animalelor
de reproducție pentru reproducție sunt în prezent reglementate de
trei directive ale Consiliului și o decizie a Comisiei.
În plus, nu au fost adoptate măsuri de
punere în aplicare a Directivei 91/174/CEE, care stabilește principiile
comerțului cu animale de reproducție de rasă pură
aparținând altor specii de animale.
O directivă orizontală,
completată de măsuri de punere în aplicare, prevede norme privind
importurile din țări terțe de animale de reproducție
și de material germinativ provenit de la acestea.
În fine, o decizie specifică a Consiliului
prevede norme privind desemnarea unui centru de referință pentru
ameliorarea animalelor din specia bovină.
Prezenta propunere constă din doisprezece
capitole și cinci anexe tehnice.
Capitolele I - VIII ale propunerii combină
dispozițiile Directivelor 2009/157/CE (animale din specia bovină),
88/661/CEE (porci de reproducție de rasă pură și hibrizi),
89/361/CEE (animale din speciile ovină și caprină), 90/427/CEE
(ecvidee), 91/174/CEE (alte animale) și 94/28/CE (importuri) ale
Consiliului, astfel cum se precizează în tabelul de corespondență.
În special, capitolul III conține
dispoziții care descriu relația dintre crescători și
societățile de ameliorare și soluționarea litigiilor,
ținând cont de procedurile prevăzute în prezent în Decizia 92/354/CEE
a Comisiei.
Capitolul IV include dispoziții privind
acceptarea animalelor de reproducție pentru reproducție și
însămânțare artificială, prevăzute în prezent atât în
Directivele 87/328/CEE (animale din specia bovină), 90/118/CEE (porci de
rasă pură) și 90/119/CEE (porci de reproducție hibrizi) ale
Consiliului, astfel cum se precizează în tabelul de
corespondență, cât și în Decizia 90/257/CEE a Comisiei (animale
din speciile ovină și caprină).
Capitolul V privind testarea
performanțelor include dispozițiile din Decizia 96/463/CE a
Consiliului de desemnare a unui organism de referință pentru metodele
de testare a animalelor de rasă pură din specia bovine.
Capitolele IX și X ale propunerii
stabilesc temeiul juridic pentru efectuarea controalelor oficiale în domeniul
zootehnic și cooperarea dintre autoritățile competente, luând în
considerare principiile generale aplicate unor astfel de controale. Aceste
dispoziții au fost incluse având în vedere noua legislație privind
sănătatea animală și propunerea de regulament privind
controalele oficiale și alte activități oficiale. Ca urmare a
acestor inițiative legislative, legislația privind controalele asupra
animalelor și materialului germinativ provenit de la acestea care fac
obiectul comerțului în cadrul Uniunii (Directiva 90/425/CEE a Consiliului)
și importurilor din țări terțe (Directiva 91/496/CEE a
Consiliului) și privind cooperarea dintre autoritățile
competente (Directiva 89/608/CEE) nu se va mai aplica aspectelor zootehnice.
Textul propus este în concordanță în special cu titlul II privind
controalele oficiale, titlul IV privind asistența administrativă,
titlul VI privind controalele efectuate de Comisie și titlul VII privind
măsurile de asigurare a respectării legii din noua propunere de
regulament privind controalele oficiale și alte activități oficiale.
Capitolul XI reflectă intrarea în vigoare
a Tratatului de la Lisabona, care impune ca dispozițiile de abilitare din
actele de bază ale legislației zootehnice a Uniunii să fie
aliniate cu articolul 290 și articolul 291 din Tratatul privind
funcționarea Uniunii Europene (TFUE). În acest scop, este necesar să
se identifice, pentru fiecare măsură care urmează să fie
adoptată pe baza competențelor prevăzute de actul de bază,
competențele delegate în conformitate cu articolul 290 din TFUE sau
competențele de executare în conformitate cu articolul 291 din TFUE care
sunt necesare.
Capitolul XII prevede dispozițiile finale
privind abrogările și datele de intrare în vigoare și de
aplicare.
Anexa I (criterii detaliate privind
recunoașterea societăților de ameliorare și aprobarea
programelor de ameliorare) include dispozițiile prevăzute în prezent
în anexele la Deciziile 84/247/CEE (animale din specia bovină), 89/501/CEE
(porci de reproducție de rasă pură), 89/504/CEE (porci de reproducție
hibrizi), 90/257/CEE (animale din speciile ovină și caprină)
și 92/353/CEE (ecvidee) ale Comisiei.
Anexa II (criterii detaliate privind înscrierea
animalelor de reproducție în registre genealogice) include
dispozițiile prevăzute în prezent în Deciziile 84/419/CEE (animale
din specia bovină), 89/502/CEE (porci de reproducție de rasă
pură) 89/505/CEE (porci de reproducție hibrizi), 90/255/CEE (animale
din speciile ovină și caprină) și 96/78/CEE (ecvidee) ale
Comisiei.
Anexa III (criterii detaliate privind testarea
performanțelor și evaluarea genetică) include dispozițiile
prevăzute în prezent în Deciziile 2006/427/CE (animale din specia
bovină), 89/507/CEE (porci de reproducție de rasă pură
și hibrizi) și 90/256/CEE (animale din speciile ovină și
caprină) ale Comisiei.
Anexa IV (Funcțiile și
atribuțiile centrelor de referință ale UE) reflectă anexa
II la Decizia 96/463/CE a Consiliului.
Anexa V (certificate zootehnice) include
cerințele privind informațiile, prevăzute în prezent în anexele
la Deciziile 2005/379/CE (animale din specia bovină), 89/503/CEE (porci de
reproducție de rasă pură), 89/506/CEE (porci de reproducție
hibrizi), 90/258/CEE (animale din speciile ovină și caprină),
96/79/CE (ecvidee), 96/509/CE (importurile de material seminal provenit de la
animale de reproducție de rasă pură din speciile bovină,
porcină, ovină și caprină) și 96/510/CE (importurile
de animale de reproducție, material seminal, ovule și embrioni) ale
Comisiei.
2.           REZULTATELE
CONSULTĂRILOR CU PĂRȚILE INTERESATE ȘI ALE EVALUĂRILOR
IMPACTULUI
Principiile de bază și normele
principale ale legislației zootehnice a Uniunii s-au dovedit a fi adecvate
și suficient de adaptate la evoluțiile tehnice din domeniul
ameliorării animalelor și, prin urmare, au fost menținute în propunere.
Cu toate acestea, deoarece legislația zootehnică actuală a
Uniunii este organizată vertical în funcție de specii,
dispozițiile aproape identice au fost raționalizate și redactate
într-un limbaj mai precis și mai coerent sub forma unui regulament, pentru
a evita ca transpunerea lor în legislația națională să
creeze obstacole în calea comerțului.
În ultimii douăzeci de ani, Comisia a avut
întruniri periodice cu statele membre pentru a discuta problemele zootehnice în
cadrul Comitetului zootehnic permanent, legislația fiind elaborată în
comun. Activitățile transfrontaliere ale societăților de
ameliorare aprobate continuă să reprezinte o problemă
controversată deoarece anumite state membre au subliniat diferențele
de transpunere națională a directivelor în cauză. Situația
nu s-a schimbat de la ultima reuniune a grupului de lucru zootehnic din
februarie 2012 în cadrul căreia s-a prezentat și s-a discutat
conținutul principal, structura și elementele noi ale propunerii.
În plus, Comisia s-a confruntat cu numeroase
probleme ridicate de crescători, societăți de ameliorare și
autorități competente ca urmare a interpretării diferite a
dispozițiilor existente de către autoritățile competente
ale statelor membre. Prin urmare, Comisia este la curent în ceea ce
privește nevoile sectorului de ameliorare și ale
autorităților de supraveghere competente.
Dispozițiile propuse privind controalele
oficiale în sectorul zootehnic sunt aliniate pe deplin, cu adaptările
necesare, cu cele propuse de Comisie, ca urmare a consultărilor intensive
cu părțile interesate, printr-un regulament privind controalele
și activitățile oficiale din domeniul veterinar.
3.           ELEMENTELE JURIDICE ALE
PROPUNERII
Regulamentul propus prevede într-un singur
cadru juridic principiile privind recunoașterea și înscrierea pe
liste a organizațiilor de ameliorare, a asociațiilor de
crescători și a exploatațiilor private, aprobarea programelor
lor de ameliorare, înscrierea animalelor în registrele genealogice și
clasificarea acestora în funcție de calități, înscrierea
porcilor de reproducție hibrizi în registre zootehnice, testarea
performanțelor și evaluarea genetică, precum și privind
conținutul certificatelor zootehnice pentru animale de reproducție
și materialul seminal, ovulele și embrionii provenind de la acestea.
În plus, regulamentul prevede norme privind
importurile din țări terțe de animale de reproducție,
material seminal, ovule și embrioni provenind de la acestea, precum
și privind desemnarea centrelor de referință pentru ameliorarea
animalelor.
Prezentul regulament prevede dispoziții
privind efectuarea controalelor oficiale și a controalelor zootehnice
și privind soluționarea litigiilor legate de cazurile în care
controalele zootehnice indică nerespectarea cerințelor zootehnice.
Cu toate acestea, normele din prezentul
regulament reflectă normele prevăzute de propunerea Comisiei pentru
un nou regulament privind controalele oficiale, care este dezbătută
în prezent de Parlamentul European și de Consiliu. Pentru a evita
eventualele neconcordanțe între cele două texte și pentru a
asigura o abordare armonizată în domeniul controalelor, Comisia va
urmări îndeaproape evoluția dezbaterilor cu privire la cele două
texte și va înainta propuneri în timp util pentru a se asigura că
dispozițiile privind controalele oficiale în domeniul zootehnic sunt incluse
în viitorul regulament privind controalele oficiale.
Propunerea de regulament prevede temeiul
juridic pentru adoptarea de măsuri delegate și de punere în aplicare,
în conformitate cu articolele 290 și 291 din Tratatul privind
funcționarea Uniunii Europene.
4.           IMPLICAȚII BUGETARE
Nu există.
5.           ELEMENTE OPȚIONALE
Nu există.
2014/0032 (COD)
Propunere de
REGULAMENT AL PARLAMENTULUI EUROPEAN
ŞI AL CONSILIULUI
privind condițiile zootehnice și
genealogice aplicabile comerțului în cadrul Uniunii și importurilor
în Uniune de animale de reproducție și de material germinativ
provenit de la acestea
(Text cu relevanță pentru SEE)
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 42 și articolul
43 alineatul (2),
având în vedere propunerea Comisiei
Europene[1],
după transmiterea proiectului de act
legislativ către parlamentele naționale,
având în vedere avizul Comitetului Economic
și Social European[2],
după obținerea avizului Comitetului
Regiunilor[3],
hotărând în conformitate cu procedura
legislativă ordinară,
întrucât:
(1)       Creșterea animalelor
domestice din speciile bovină, porcină, ovină, caprină
și ecvină și, într-o mai mică măsură,
creșterea animalelor din alte specii ocupă un loc important în
agricultura Uniunii și reprezintă o sursă de venit pentru
populația agricolă. Cea mai bună metodă de a încuraja
creșterea animalelor din aceste specii este de a utiliza animale de
reproducție de rasă pură sau porci de reproducție hibrizi
cu o calitate genetică înaltă și înregistrată.
(2)       Prin urmare, statele
membre, în cadrul politicilor lor agricole, au depus eforturi consecvente
pentru a promova, uneori prin investiții publice, producția de
animale cu caracteristici genetice specifice care îndeplinesc standarde de
performanță definite. Diferențele dintre standardele respective
ar putea crea bariere tehnice în calea comerțului cu animale de
reproducție și cu material germinativ provenit de la acestea și
a importului acestora în Uniune.
(3)       Directiva 88/661/EEC a
Consiliului din 19 decembrie 1988 privind normele zootehnice care se
aplică animalelor reproducătoare din specia porcină[4], Directiva 89/361/EEC a
Consiliului din 30 mai 1989 privind animalele din speciile ovină și
caprină reproducătoare de rasă pură[5], Directiva 90/427/EEC a
Consiliului din 26 iunie 1990 privind condițiile zootehnice și
genealogice care reglementează schimburile intracomunitare cu ecvidee[6], Directiva 91/174/EEC a
Consiliului din 25 martie 1991 privind condițiile zootehnice și
genealogice care reglementează comercializarea animalelor de rasă
și care modifică directivele 77/504/CEE și 90/425/CEE[7], Directiva 94/28/CE a
Consiliului din 23 iunie 1994 de stabilire a principiilor referitoare la
condițiile zootehnice și genealogice care se aplică importului
de animale, material seminal, ovule și embrioni provenind din
țări terțe și de modificare a Directivei 77/504/CEE privind
animalele pentru reproducție de rasă pură din specia bovină[8] și Directiva
2009/157/CE a Consiliului din 30 noiembrie 2009 privind animalele de
reproducție de rasă pură din specia bovine[9] prevăd cadrul
juridic pentru legislația Uniunii privind ameliorarea animalelor de
reproducție de rasă pură din speciile bovină, porcină,
ovină, caprină și ecvină și a porcilor de
reproducție hibrizi. Aceste directive au ca scop dezvoltarea
creșterii animalelor în Uniune, reglementând în același timp
comerțul cu animale de reproducție și cu material germinativ
provenit de la acestea și importurile acestora în Uniune, contribuind astfel
la menținerea competitivității sectorului european de animale de
reproducție și de material germinativ provenit de la acestea.
(4)       Directiva 87/328/CEE a
Consiliului din 18 iunie 1987 privind acceptarea la reproducere a bovinelor
reproducătoare de rasă pură[10],
Directiva 90/118/CEE a Consiliului din 5 martie 1990 privind acceptarea în
scopul reproducției a porcilor reproducători de rasă pură[11] și Directiva
90/119/CEE a Consiliului din 5 martie 1990 privind acceptarea în scopul
reproducției a porcilor reproducători hibrizi[12] au fost adoptate
pentru ca normele naționale privind acceptarea în scopul reproducției
a animalelor de reproducție din speciile bovină și porcină,
precum și privind producția și utilizarea de material seminal,
ovule și embrioni provenind de la acestea să nu introducă
interdicții sau restricții asupra comerțului în cadrul Uniunii
sau obstacole în calea acestuia, indiferent dacă este vorba de montă
naturală, însămânțare artificială sau colectarea de
material seminal, ovule și embrioni.
(5)       Pe baza directivelor
menționate în considerentul 3, Comisia, după consultarea statelor
membre în cadrul Comitetului zootehnic permanent instituit în conformitate cu
Decizia 77/505/CEE a Consiliului din 25 iulie 1977 de instituire a unui comitet
zootehnic permanent[13],
a adoptat o serie de decizii care prevăd criterii specifice în
funcție de specii privind autorizarea sau recunoașterea
organizațiilor de ameliorare și a asociațiilor de
crescători (denumite în continuare „societăți de ameliorare”),
înscrierea animalelor de reproducție în registrele genealogice, acceptarea
animalelor de rasă pură din speciile ovină și caprină
pentru reproducție și pentru însămânțare artificială,
privind testarea performanțelor și evaluarea genetică a
animalelor de reproducție din speciile bovină, porcină,
ovină și caprină, precum și privind instituirea
certificatelor de pedigree pentru comerțul cu animale de reproducție
și cu material germinativ provenit de la acestea.
(6)       De asemenea, Comisia a
stabilit o listă cu organismele de ameliorare din țările
terțe și modelele de certificate de pedigree pentru importurile în
Uniune de animale de reproducție și de material seminal, ovule
și embrioni provenind de la acestea.
(7)       Legislația Uniunii
privind ameliorarea animalelor a contribuit, de asemenea, la conservarea
resurselor genetice animale, la protecția biodiversității
genetice și la producția de produse regionale tipice de calitate care
se bazează pe caracteristicile ereditare specifice ale raselor locale de
animale domestice.
(8)       Directivele 88/661/CEE,
89/361/CEE, 90/427/CEE, 91/174/CEE, 94/28/CE și 2009/157/CE sunt, în mare
măsură, similare ca structură și conținut. Mai multe
dintre aceste directive au fost modificate de-a lungul timpului. Pentru a simplifica
și a asigura coerența legislației Uniunii, este oportună
raționalizarea normelor Uniunii prevăzute în acestea.
(9)       În ultimii douăzeci
de ani, Comisia a trebuit să răspundă unui număr important
de plângeri formulate de crescători și de organizațiile de
ameliorare în ceea ce privește transpunerea în legislația
națională și interpretarea legislației Uniunii privind
ameliorarea animalelor în diferite state membre. Pentru a asigura o aplicare
uniformă a normelor Uniunii privind animalele de reproducție și
pentru a evita obstacolele în calea comerțului cu animale de
reproducție și cu material germinativ provenit de la acestea ca
urmare a transpunerii divergente în legislația națională a
directivelor, legislația Uniunii privind condițiile zootehnice
și genealogice aplicabile comerțului cu animale de reproducție
și cu material germinativ provenit de la acestea și importurilor
acestora în Uniune ar trebui să fie prevăzută într-un
regulament.
(10)     În plus, experiența a
arătat că, pentru a facilita aplicarea normelor prevăzute în
directivele respective, o serie de dispoziții necesită o formulare
mai precisă și o terminologie coerentă. De asemenea, din motive
de claritate și de coerență a legislației Uniunii, este
necesar să se prevadă mai multe definiții.
(11)     Cu toate acestea, termenul
„rasă” ar trebui să rămână un concept juridic nedeterminat
care să permită societăților de ameliorare să descrie
un grup de animale cu o uniformitate genetică suficientă considerate
ca fiind distincte față de alte animale din speciile în cauză
și să le permită înscrierea acestor animale, împreună cu
ascendenții lor cunoscuți, în registre genealogice în scopul
reproducerii caracteristicilor moștenite ale acestora prin
reproducție, schimb și selecție în cadrul unui program de ameliorare
stabilit.
(12)     Prezentul regulament ar
trebui să stabilească norme privind comerțul cu animale de
reproducție și cu material germinativ provenit de la acestea și
privind importul acestora în Uniune, în vederea promovării programelor de
ameliorare sustenabile pentru ameliorarea raselor și a conservării
biodiversității genetice a animalelor domestice.
(13)     În consecință,
normele privind animalele de reproducție de rasă pură
prevăzute în prezentul regulament ar trebui să aibă ca obiectiv
acordarea accesului la comerț pe baza unor principii comune aplicabile
recunoașterii societăților de ameliorare care gestionează
rase și aprobării programelor lor de ameliorare. De asemenea,
prezentul regulament ar trebui să stabilească criteriile de înscriere
a animalelor de reproducție de rasă pură în diferite clase din
secțiunea principală a registrelor genealogice, normele pentru
testarea performanțelor și evaluarea genetică și criteriile
de acceptare a animalelor de reproducție în scopul reproducției,
precum și conținutul certificatelor zootehnice.
(14)     În mod similar, normele
privind porcii de reproducție hibrizi prevăzute în prezentul
regulament ar trebui să aibă ca obiectiv acordarea accesului la
comerț pe baza unor principii comune aplicabile recunoașterii
exploatațiilor de ameliorare care gestionează încrucișări
de porci de reproducție hibrizi și aprobării programelor lor de
ameliorare. De asemenea, prezentul regulament ar trebui să
stabilească criteriile de înscriere a porcilor de reproducție hibrizi
în secțiunea principală a registrelor zootehnice, normele pentru
testarea performanțelor, evaluarea genetică și criteriile de
acceptare a porcilor de reproducție hibrizi în scopul reproducției,
precum și conținutul certificatelor zootehnice.
(15)     Întrucât obiectivul
prezentului regulament, și anume acela de a asigura o abordare
armonizată a comerțului cu animale de reproducție și cu
material germinativ provenit de la acestea și a importurilor acestora în
Uniune, precum și a controalelor oficiale care trebuie efectuate asupra
programelor de ameliorare ale societăților de ameliorare și ale
exploatațiilor de ameliorare, nu poate fi îndeplinit în mod
satisfăcător de către statele membre la nivel național
și, prin urmare, având în vedere efectele sale, complexitatea sa, natura
sa transfrontalieră și internațională, poate fi îndeplinit
mai bine la nivelul Uniunii, Uniunea poate adopta măsuri, în conformitate
cu principiul subsidiarității prevăzut la articolul 5 din
Tratatul privind Uniunea Europeană. Întrucât domeniul de aplicare al
prezentului regulament este limitat la ceea ce este necesar pentru atingerea
obiectivelor sale, acesta respectă, de asemenea, principiul
proporționalității, în conformitate cu articolul 5 alineatul (4)
din tratatul respectiv.
(16)     Calitatea serviciilor
furnizate de societățile de ameliorare și exploatațiile de
ameliorare și modul de evaluare și de clasificare a animalelor
utilizate de acestea au un impact asupra valorii pe piață a
animalelor de reproducție. În consecință, este necesar să
se stabilească norme pentru recunoașterea societăților de
ameliorare și a exploatațiilor de ameliorare pe baza unor criterii
armonizate ale Uniunii, precum și pentru supravegherea acestora de
către autoritatea competentă din statele membre, pentru a se asigura
că normele stabilite de acestea nu creează disparități
între programele de ameliorare și standardele de ameliorare și nu
introduc astfel bariere tehnice în calea comerțului în cadrul Uniunii.
(17)     Proceduri similare celor
prevăzute de Directivele 88/661/CEE, 89/361/CEE, 90/427/CEE, 91/174/CEE,
94/28/CE și 2009/157/CE pentru înscrierea pe liste a
societăților de ameliorare și a exploatațiilor de
ameliorare recunoscute, inclusiv pentru actualizarea, transmiterea și
publicarea listelor, ar trebui să fie prevăzute în prezentul
regulament.
(18)     Dreptul unei
societăți de ameliorare sau al unei exploatații de ameliorare
care îndeplinește criteriile stabilite de a fi recunoscută
reprezintă un principiu fundamental al legislației zootehnice a
Uniunii. Protecția activității economice a unei
societăți de ameliorare recunoscute existente ar trebui să nu
mai reprezinte o justificare pentru refuzul autorității competente de
a recunoaște o societate de ameliorare suplimentară pentru
aceeași rasă. Același lucru se aplică în cazul
aprobării extinderii geografice a unui program de ameliorare pentru
aceeași rasă sau pentru animale de reproducție care pot fi
selecționate din populația de reproducție a societății
de ameliorare existente. Cu toate acestea, autoritatea competentă ar
trebui să dispună de temeiul juridic pentru a refuza
recunoașterea sau aprobarea dacă există un risc substanțial
ca această recunoaștere sau aprobare să compromită
conservarea unei rase rare sau protecția diversității genetice.
(19)     Întrucât conservarea
raselor rare necesită înființarea și recunoașterea
societăților de ameliorare cu un număr limitat de animale de
reproducție înscrise în registrele lor genealogice, numărul
animalelor de reproducție înscrise în registrele genealogice nu ar trebui,
în general, să fie o condiție esențială pentru recunoașterea
unei societăți de ameliorare și pentru aprobarea programului
său de ameliorare, cu atât mai mult cu cât recunoașterea se
realizează la nivel național, în timp ce animalele de
reproducție adecvate ar fi putut fi înscrise în registre genealogice în
alte state membre sau în țări terțe.
(20)     Societățile de
ameliorare și exploatațiile de ameliorare recunoscute într-un stat
membru ar trebui să aibă posibilitatea de a-și
desfășura programul de ameliorare aprobat în unul sau mai multe state
membre diferite cu scopul de a asigura cea mai bună utilizare a animalelor
de reproducție cu valoare genetică ridicată care reprezintă
un important factor de producție în cadrul Uniunii. În acest scop, o
simplă procedură de notificare ar trebui să asigure faptul
că autoritatea competentă din celălalt stat membru a luat la
cunoștință activitatea preconizată.
(21)     Pentru a preveni
eventualele conflicte între societățile de ameliorare care doresc
să își ofere serviciile crescătorilor și
autoritățile care refuză recunoașterea unor noi
societăți de ameliorare concurente cu cele existente, a fost
necesară separarea recunoașterii oficiale a societăților de
ameliorare sau a organizaților de ameliorare de aprobarea programului de
ameliorare preconizat.
(22)     Din numeroasele plângeri
primite de Comisie în ultimii ani reiese faptul că prezentul regulament ar
trebui să prevadă norme clare care să reglementeze relația
dintre societatea de ameliorare care înființează un registru
genealogic filial pentru o anumită rasă de animale de reproducție
de rasă pură din specia ecvină și societatea de ameliorare
care afirmă că a înființat registrul genealogic de origine al
rasei respective.
(23)     Comisia ar trebui să
fie împuternicită să adopte acte delegate de modificare a anexei I în
vederea adaptării criteriilor de recunoaștere a
societăților de ameliorare și a exploatațiilor de
ameliorare și de aprobare a programelor de ameliorare la evoluțiile
din sectorul ameliorării.
(24)     Este necesar să se
clarifice relațiile dintre crescători, pe de o parte, și
societățile de ameliorare și exploatațiile de ameliorare,
pe de altă parte, în special pentru a asigura dreptul de afiliere a
crescătorilor la societățile de ameliorare și
exploatațiile de ameliorare și dreptul de a participa la programul de
ameliorare în zona geografică în care este desfășurat.
Societățile de ameliorare ar trebui să dispună de norme
care să împiedice orice discriminare a crescătorilor din cauza
originii acestora și trebuie să furnizeze un minim de servicii.
(25)     Experiența
câștigată, în special din punerea în aplicare a Directivei 90/427/CEE
și, într-o mai mică măsură, a Directivelor 89/361/CEE
și 2009/157/CE, indică faptul că sunt necesare norme mai precise
pentru a soluționa în mod eficace litigiile dintre crescători, pe de
o parte, și societățile de ameliorare, pe de altă parte, pe
baza unor norme de procedură stabilite în mod clar și pe baza
descrierii drepturilor și atribuțiilor membrilor. Acest lucru poate
fi realizat cel mai bine dacă litigiile sunt soluționate în cadrul
sistemului juridic din statul membru în care au apărut. Comisia ar trebui
să fie implicată doar în litigiile care apar între entități
aflate în state membre diferite și care nu pot fi soluționate în mod
eficace de către sistemele juridice ale statelor membre în care au
apărut.
(26)     Societățile de
ameliorare care înființează și conduc registre genealogice
pentru animalele de reproducție de rasă pură din speciile
bovină, porcină, ovină, caprină și ecvină și
exploatațiile de ameliorare care înființează și conduc
registre zootehnice pentru porci de reproducție hibrizi ar trebui să
înscrie animalele de reproducție în registrele lor genealogice și
zootehnice, fără discriminare în ceea ce privește statul membru
de origine al animalelor sau al proprietarilor lor și să clasifice
aceste animale pe baza calităților lor, atunci când acest lucru este
prevăzut în programul de ameliorare.
(27)     De asemenea,
societățile de ameliorare ar trebui să poată elabora
secțiuni suplimentare pentru a înscrie în cadrul programului lor de ameliorare
animalele care nu respectă criteriile pentru animalele de reproducție
de rasă pură din rasa în cauză.
(28)     Cu toate acestea,
societățile de ameliorare care conduc registre genealogice pentru
anumite animale de reproducție de rasă pură din specia ecvină
ar trebui să fie autorizate să prevadă în continuare criterii
privind înscrierea în registrele genealogice respective a animalelor de
rasă pură din specia ecvină, având în vedere necesitatea de a
reglementa înscrierea acestor ecvidee atunci când sunt obținute prin
metode de reproducție artificială.
(29)     Cu excepția
ecvideelor, animalele de reproducție de rasă pură înscrise în
registre genealogice se identifică în conformitate cu legislația
Uniunii în materie de sănătate animală cu privire la
identificare. În cazul animalelor de reproducție de rasă pură
din specia ecvină, societățile de ameliorare efectuează, de
asemenea, identificarea cailor și măgarilor pe care îi înscriu sau îi
înregistrează în vederea înscrierii în registrele lor genealogice și
eliberează documente de identificare (pașapoarte). Prin urmare, ele
furnizează un serviciu nu numai crescătorilor, ci și
autorității competente responsabile cu identificarea și
înregistrarea animalelor de fermă. Cu toate acestea, acest sistem a condus
la apariția a numeroase organisme care emit pașapoarte, ceea ce a
complicat controalele oficiale menite să asigure conformitatea cu
legislația Uniunii privind igiena produselor alimentare și
medicamentele veterinare în acele cazuri în care informațiile
esențiale nu erau ușor accesibile autorităților veterinare
competente, de exemplu în absența unei baze de date centrale, în lipsa
aplicării unor standarde comune ridicate privind calitatea documentelor de
identificare sau în lipsa supravegherii oficiale. Prin urmare, este necesar
să se solicite ca și animalele de reproducție de rasă
pură din specia ecvină să fie înscrise în registrele genealogice
corespunzătoare în conformitate cu identificarea lor în materie de
sănătate animală, oferindu-se în același timp posibilitatea
autorităților veterinare competente să delege, în anumite
condiții, societăților de ameliorare recunoscute emiterea
oficială a documentelor de identificare pentru animalele de
reproducție de rasă pură din specia ecvină.
(30)     Pentru a garanta faptul
că condițiile pentru înscrierea în registrele genealogice a
animalelor de reproducție de rasă pură și pentru
înregistrarea porcilor de reproducție hibrizi în registrele zootehnice pot
fi adaptate la evoluțiile sectorului de ameliorare, Comisia ar trebui
să fie împuternicită să adopte acte delegate pentru a modifica
anexa II în consecință.
(31)     Acceptarea animalelor de
reproducție în scopul reproducției prin montă naturală sau
reproducție asistată ar trebui să fie reglementată la
nivelul Uniunii pentru a preveni obstacolele în calea comerțului, în
special dacă aceste animale de reproducție au fost supuse unor
testări ale performanțelor sau unei evaluări genetice efectuate
în conformitate cu normele prevăzute în prezentul regulament și, în
special, în anexa III.
(32)     În timp ce normele privind
testarea performanțelor și evaluarea genetică au fost stabilite
la nivelul Uniunii pentru animalele de reproducție din speciile
bovină, porcină, ovină și caprină care sunt testate pentru
un număr limitat de caractere, varietatea cerințelor aplicabile
animalelor de reproducție de rasă pură din specia ecvină în
funcție de rasă, utilizări sau selecții a împiedicat
până în prezent armonizarea acestora. În schimb, normele specifice în
funcție de rasă pentru testarea performanțelor și evaluarea
genetică sunt în prezent stabilite în registrul genealogic de origine al
rasei.
(33)     Comisia ar trebui să
fie împuternicită să stabilească condițiile pentru testarea
performanțelor și evaluarea genetică și în cazul animalelor
de reproducție de rasă pură din specia ecvină și
să modifice condițiile actuale din anexa III pentru a ține seama
de progresele tehnice și științifice sau de evoluțiile
cadrului legislativ care influențează testarea, cum ar fi
Regulamentul (CE) nr. 1234/2007 al Consiliului din 22 octombrie 2007 de
instituire a unei organizări comune a piețelor agricole și
privind dispoziții specifice referitoare la anumite produse agricole
(Regulamentul unic OCP)[14],
sau să includă, la cererea statelor membre, condiții pentru
testarea performanțelor și evaluarea genetică a animalelor de
reproducție de rasă pură din specia ecvină.
(34)     Testarea
performanțelor și evaluarea genetică pot fi efectuate de
instituții desemnate de societatea de ameliorare sau de exploatația
de ameliorare. Instituțiile desemnate cooperează cu centrele de
referință ale Uniunii Europene desemnate de Comisie. Prin urmare,
Comisia ar trebui să fie împuternicită să desemneze, prin
intermediul unor acte de punere în aplicare, centrele de referință
ale Uniunii Europene și ar trebui să i se acorde competențele
necesare pentru a adopta acte delegate care să descrie sarcinile și
funcțiile acestora, dacă este necesar, prin modificarea anexei IV.
Centrele de referință menționate se califică pentru ajutor
din partea Uniunii în conformitate cu Decizia 2009/470/CE a Consiliului din 25
mai 2009 privind anumite cheltuieli în domeniul veterinar[15]. În cazul animalelor
de reproducție de rasă pură din specia bovină, testarea
performanțelor și evaluarea genetică efectuate de
societățile de ameliorare beneficiază în prezent de
asistență din partea centrului Interbull, organism de
referință al Uniunii Europene desemnat prin Decizia 96/463/CE a
Consiliului din 23 iulie 1996 privind desemnarea organismului de referință
însărcinat să contribuie la uniformizarea metodelor de testare
și de evaluare a rezultatelor bovinelor reproducătoare de rasă
pură[16].
(35)     Deoarece prezentul
regulament conține dispoziții detaliate numai privind ameliorarea
animalelor din speciile bovină, porcină, ovină, caprină
și ecvină, este necesară împuternicirea Comisiei în vederea
adoptării de acte delegate privind recunoașterea
societăților de ameliorare, aprobarea programelor de ameliorare,
înscrierea animalelor de reproducție în registrele genealogice, testarea
performanțelor și evaluarea genetică și acceptarea pentru
reproducție, precum și în vederea adoptării actelor de punere în
aplicare privind certificatele zootehnice referitoare la comerțul cu
animale de reproducție din alte specii și cu material germinativ
provenit de la acestea și la importurile acestora în Uniune, dacă
acest lucru este necesar pentru a elimina obstacolele din calea
comerțului.
(36)     Importul de animale de
reproducție și de material germinativ provenit de la acestea este
esențial pentru agricultura europeană. Importurile de animale de
reproducție și de material germinativ provenit de la acestea ar
trebui, prin urmare, să se desfășoare în condiții care
respectă cu strictețe normele aplicabile comerțului între statele
membre. Cu toate acestea, animalele de reproducție și materialul
germinativ provenit de la acestea ar trebui să poată fi înscrise în
secțiunea principală a unui registru genealogic sau zootehnic în
Uniune doar dacă nivelul controalelor oficiale efectuate în țara
terță exportatoare asigură același nivel de certitudine
privind pedigree-ul și rezultatele testării performanțelor
și ale evaluării genetice ca și cel din Uniune. Mai mult,
organismele de ameliorare din țările terțe ar trebui să
accepte pe bază de reciprocitate animalele de reproducție și materialul
lor germinativ provenind de la societatea de ameliorare sau exploatația de
ameliorare respectivă recunoscută în Uniune.
(37)     Regulamentul (CEE) nr.
2658/87 al Consiliului din 23 iulie 1987 privind Nomenclatura tarifară
și statistică și Tariful vamal comun[17] prevede stabilirea de
către Comisie a unei nomenclaturi pentru mărfuri, și anume
„Nomenclatura Combinată”, „NC” în forma prescurtată, care
îndeplinește în același timp cerințele Tarifului vamal comun,
ale statisticilor de comerț exterior ale Comunității și ale
altor politici ale Uniunii privind importul sau exportul de mărfuri. Anexa
I la regulamentul respectiv conține o listă a codurilor NC pentru
animalele de reproducție de rasă pură din speciile bovină,
porcină, ovină, caprină și ecvină și pentru
materialul seminal bovin și indică faptul că acestea sunt
scutite de ratele taxelor convenționale. În acest caz, animalele
respective și materialul germinativ provenit de la acestea ar trebui
să fie însoțite de certificatul zootehnic corespunzător care să
justifice clasificarea lor ca animale de reproducție de rasă
pură sau ca material germinativ provenit de la acestea.
(38)     La intrarea în Uniune,
animalele de reproducție și materialul germinativ provenit de la
acestea sunt supuse controalelor sanitar-veterinare în conformitate cu
Directiva 91/496/CEE a Consiliului din 15 iulie 1991 de stabilire a
principiilor privind organizarea controalelor sanitar-veterinare ale animalelor
provenite din țări terțe introduse în Comunitate și de modificare
a Directivelor 89/662/CEE, 90/425/CEE și 90/675/CEE[18] și cu Directiva
97/78/CE a Consiliului din 18 decembrie 1997 de stabilire a principiilor de
bază ale organizării controalelor veterinare pentru produsele care
provin din țări terțe și sunt introduse în Comunitate[19]. În plus, aceste
mărfuri ar trebui să fie supuse controalelor zootehnice necesare
prevăzute în prezentul regulament.
(39)     Comisia a adoptat o
Propunere de Regulament al Parlamentului European și al Consiliului
privind controalele oficiale și alte activități oficiale
efectuate pentru a asigura aplicarea legislației privind alimentele
și furajele, a normelor privind sănătatea și
bunăstarea animalelor, sănătatea plantelor, materialul de
reproducere a plantelor, produsele de protecție a plantelor, precum
și de modificare a Regulamentelor (CE) nr. 999/2001, 1829/2003, 1831/2003,
1/2005, 396/2005, 834/2007, 1099/2009, 1069/2009, 1107/2009, a Regulamentelor
(UE) nr. 1151/2012, [….]/2013 și a Directivelor 98/58/CE, 1999/74/CE,
2007/43/CE, 2008/119/CE, 2008/120/CE și 2009/128/CE (Regulamentul privind
controalele oficiale)[20].
Regulamentul respectiv urmează să abroge Regulamentul (CE) nr.
882/2004 al Parlamentului European și al Consiliului din 29 aprilie 2004
privind controalele oficiale efectuate pentru a asigura verificarea
conformității cu legislația privind hrana pentru animale și
produsele alimentare și cu normele de sănătate animală
și de bunăstare a animalelor[21],
Directiva 90/425/CEE a Consiliului din 26 iunie 1990 privind controalele
veterinare și zootehnice aplicabile în schimburile intracomunitare cu
anumite animale vii și produse în vederea realizării pieței
interne[22]
și Directivele 91/496/CEE și 97/78/CE și să încorporeze
anumite norme prevăzute în actele respective în acest nou regulament, cu
adaptările necesare. Cu toate acestea, nu se intenționează ca
domeniul de aplicare al regulamentului menționat să includă
condițiile zootehnice și genealogice aplicabile comerțului cu
animale de reproducție și material germinativ provenit de la acestea
și importurilor în Uniune de animale de reproducție și material
germinativ provenit de la acestea. Prin urmare, este necesar să se
stabilească în prezentul regulament norme privind controalele oficiale
și alte activități oficiale referitoare la animalele de
reproducție și materialul germinativ provenit de la acestea.
(40)     Pentru aplicarea eficace a
normelor Uniunii privind animalele de reproducție și materialul
germinativ provenit de la acestea, stabilite în prezentul regulament, este
necesar ca autoritățile competente ale statelor membre să
coopereze între ele și să ofere asistență
administrativă ori de câte ori este necesar. În consecință,
prezentul regulament ar trebui să stabilească, cu adaptările
necesare, norme generale privind asistența administrativă și
cooperarea, similare cu cele prevăzute în prezent în titlul IV din
Regulamentul (CE) nr. 882/2004 al Parlamentului European și al
Consiliului.
(41)     În cazul în care
controalele oficiale în statele membre sau controalele privind importurile în
Uniune de animale de reproducție și de material germinativ provenit
de la acestea indică nerespectarea cerințelor zootehnice și
genealogice stabilite în prezentul regulament pentru astfel de importuri, ceea
ce ar putea provoca perturbarea comerțului cu animale de reproducție
și cu material germinativ provenit de la acestea la nivelul Uniunii,
Comisia ar trebui să fie împuternicită prin prezentul regulament
să adopte măsuri speciale pentru a limita impactul nerespectării
cerințelor.
(42)     Autoritățile
competente din statele membre ar trebui, de asemenea, să dispună de
competențele necesare pentru a pune în aplicare normele zootehnice și
genealogice ale Uniunii privind animalele de reproducție, prevăzute
în prezentul regulament, inclusiv suspendarea aprobării unui program de
ameliorare sau retragerea recunoașterii unei societăți de
ameliorare sau a unei exploatații de ameliorare în cazul
nerespectării normelor zootehnice și genealogice prevăzute în
prezentul regulament.
(43)     Comisia ar trebui să
efectueze controale în statele membre, după caz, în special ca urmare a
rezultatelor controalelor oficiale efectuate de către statele membre
pentru a asigura aplicarea normelor zootehnice și genealogice
prevăzute în prezentul regulament în toate statele membre.
(44)     În vederea stabilirii
listelor cu țările terțe din care ar trebui să fie permise
importurile în Uniune de animale de reproducție și de material
seminal, de ovule și de embrioni provenind de la acestea, precum și
în vederea elaborării condițiilor pentru astfel de importuri, a
obținerii informațiilor referitoare la funcționarea acordurilor
bilaterale și în cazurile justificate de o încălcare gravă a
condițiilor pentru astfel de importuri prevăzute în prezentul
regulament, Comisia ar trebui să fie împuternicită să efectueze
controale în țări terțe în numele Uniunii, după caz.
(45)     Deoarece Directivele
88/661/CEE, 89/361/CEE, 90/427/CEE, 94/28/CE și 2009/157/CE urmează
să fie abrogate și înlocuite prin prezentul regulament, este necesar,
de asemenea, ca actele Comisiei adoptate în temeiul acestor directive să
fie abrogate și înlocuite fie prin acte delegate, fie prin acte de punere
în aplicare adoptate în temeiul prezentului regulament. În
consecință, Comisia ar trebui să fie împuternicită să
adopte actele delegate și de punere în aplicare respective.
(46)     Pentru a se asigura punerea
în aplicare corespunzătoare a prezentului regulament și completarea
sa sau modificarea anexelor I – V la acesta, competența de a adopta acte
în conformitate cu articolul 290 din Tratatul privind funcționarea Uniunii
Europene ar trebui să fie delegată Comisiei în ceea ce privește
procedurile și criteriile utilizate și condițiile necesare
pentru recunoașterea societăților de ameliorare și a
exploatațiilor de ameliorare, aprobarea programelor de ameliorare,
înscrierea animalelor în registrele genealogice și zootehnice, acceptarea
animalelor de reproducție pentru reproducție, montă
naturală și reproducție asistată, efectuarea testării
performanțelor și a evaluărilor genetice, definirea
cerințelor zootehnice și genealogice pentru comerțul cu animale
de reproducție și cu material germinativ provenit de la acestea
și pentru importul acestora din țări terțe, precum și
pentru descrierea atribuțiilor și funcțiilor centrului de referință.

(47)     Competența de a adopta
acte în conformitate cu articolul 290 din tratat privind comerțul cu
animale de reproducție de rasă pură din alte specii decât
speciile bovină, porcină, ovină, caprină și
ecvină și cu material germinativ provenit de la acestea și
privind importurile acestora în Uniune ar trebui să fie delegată
Comisiei pentru a permite statelor membre să reacționeze la
perturbările comerțului și, chiar mai important, să
reacționeze dacă o rasă rară este pe cale de
dispariție sau dacă este amenințată protecția
diversității genetice.
(48)     Este deosebit de important
ca, pe durata lucrărilor sale pregătitoare, Comisia să
desfășoare consultări adecvate, inclusiv la nivel de
experți. Atunci când pregătește și redactează acte
delegate, Comisia ar trebui să asigure transmiterea simultană, în
timp util și în mod adecvat a documentelor relevante către
Parlamentul European și Consiliu.
(49)     În vederea asigurării
unor condiții uniforme privind punerea în aplicare a dispozițiilor
din prezentul regulament în ceea ce privește înscrierea pe liste a
societăților de ameliorare și a exploatațiilor de
ameliorare, desemnarea centrelor de referință în vederea
aplicării uniforme a metodelor de testare a performanțelor și de
evaluare genetică a animalelor de reproducție, modelele de
certificate zootehnice care însoțesc animalele de reproducție și
materialul germinativ provenit de la acestea, precum și anumite norme
privind efectuarea controalelor oficiale, ar trebui să fie conferite
Comisiei competențe de executare. Competențele respective ar trebui
să fie exercitate în conformitate cu Regulamentul (UE)
nr. 182/2011 al Parlamentului European și al Consiliului din
16 februarie 2011 de stabilire a normelor și principiilor
generale privind mecanismele de control de către statele membre al
exercitării competențelor de executare de către Comisie[23].
(50)     Normele prevăzute în
Directivele 87/328/CEE, 88/661/CEE, 89/361/CEE, 90/118/CEE, 90/119/CEE,
90/427/CEE, 91/174/CEE, 94/28/CE și 2009/157/CE ale Consiliului și în
Decizia 96/463/CE a Consiliului urmează să fie înlocuite cu normele
prevăzute în prezentul regulament și în actele delegate și
actele de punere în aplicare ale Comisiei adoptate în temeiul prezentului
regulament. În consecință, actele juridice respective ar trebui
să fie abrogate.
(51)     Decizia 84/247/CEE a
Comisiei din 27 aprilie 1984 de stabilire a criteriilor de recunoaștere a
organizațiilor și asociațiilor de crescători care țin
sau creează registre genealogice pentru bovinele reproducătoare de
rasă pură[24],
Decizia 84/419/CEE a Comisiei din 19 iulie 1984 de stabilire a criteriilor de
înscriere a bovinelor în registrele genealogice[25], Decizia 2006/427/CE a
Comisiei din 20 iunie 2006 de stabilire a metodelor de control al
performanțelor și de evaluare a valorii genetice a
reproducătoarelor de rasă pură din specia bovină[26], Decizia 89/501/CEE a
Comisiei din 18 iulie 1989 privind stabilirea criteriilor de autorizare și
supraveghere a asociațiilor de crescători și a
organizațiilor pentru creșterea animalelor care țin sau
creează registre genealogice pentru reproducătorii porcini de
rasă pură[27],
Decizia 89/502/CEE a Comisiei din 18 iulie 1989 privind stabilirea criteriilor
de înregistrare în registrele genealogice ale reproducătorilor porcini de
rasă pură[28],
Decizia 89/504/CEE a Comisiei din 18 iulie 1989 privind stabilirea criteriilor
de autorizare și de supraveghere a asociațiilor de crescători, a
organizațiilor pentru creșterea animalelor și a întreprinderilor
private care țin sau creează registre pentru reproducătorii
porcini hibrizi[29],
Decizia 89/505/CEE a Comisiei din 18 iulie 1989 de stabilire a criteriilor de
înregistrare a reproducătorilor porcini hibrizi[30], Decizia 89/507/CEE a
Comisiei din 18 iulie 1989 privind stabilirea metodelor de control al
performanțelor și de apreciere a valorii genetice a animalelor din
rasa porcină, reproducători de rasă pură și
reproducători hibrizi[31],
Decizia 90/254/CEE a Comisiei din 10 mai 1990 de stabilire a criteriilor de
recunoaștere a organizațiilor și a asociațiilor de
crescători care țin sau creează registre genealogice pentru
ovine și caprine reproducătoare de rasă pură[32], Decizia 90/255/CEE a
Comisiei din 10 mai 1990 privind stabilirea criteriilor de înscriere în
registrele genealogice a animalelor din specia ovină și caprină,
reproducători de rasă pură[33],
Decizia 90/256/CEE a Comisiei din 10 mai 1990 privind stabilirea metodelor de
control al performanțelor și de apreciere a valorii genetice a
ovinelor și caprinelor reproducătoare de rasă pură[34], Decizia 90/257/CEE a
Comisiei din 10 mai 1990 de stabilire a criteriilor de acceptare în scopul reproducției
a ovinelor și caprinelor de reproducție de rasă pură
și de utilizare a spermei, ovulelor sau embrionilor acestora[35], Decizia 92/353/CEE a
Comisiei din 11 iunie 1992 privind criteriile de autorizare și de
recunoaștere a organizațiilor sau asociațiilor care țin sau
creează registre genealogice pentru ecvideele înregistrate[36], Decizia 96/78/CE a
Comisiei din 10 ianuarie 1996 de stabilire a criteriilor privind înscrierea
și înregistrarea ecvideelor în registrele genealogice în scopul
reproducției[37]
au fost adoptate în conformitate cu actele de bază menționate în
considerentul 46 pentru a defini criteriile specifice în funcție de specie
pentru autorizarea sau recunoașterea societăților de ameliorare
și a exploatațiilor de ameliorare, înscrierea animalelor de
reproducție în registre genealogice, acceptarea pentru reproducție
și însămânțare artificială, precum și pentru testarea
performanțelor și evaluarea genetică. Prezentul regulament
prevede norme care le înlocuiesc pe cele prevăzute în actele Comisiei menționate
anterior.
(52)     Norme similare celor
prevăzute în Decizia 92/354/CEE a Comisiei din 11 iunie 1992 privind
stabilirea regulilor de asigurare a coordonării între organizațiile
sau asociațiile care țin sau creează registre genealogice pentru
ecvideele înregistrate[38]
sunt prevăzute în prezentul regulament.
(53)     Decizia 89/503/CEE a
Comisiei din 18 iulie 1989 privind stabilirea certificatului pentru
reproducătorii porcini de rasă pură, pentru sperma, ovulele
și embrionii acestora[39],
Decizia 89/506/CEE a Comisiei din 18 iulie 1989 privind certificatul pentru
reproducătorii porcini hibrizi, materialul seminal, ovulele și
embrionii acestora[40],
Decizia 90/258/CEE a Comisiei din 10 mai 1990 de stabilire a certificatelor
zootehnice pentru ovine și caprine de reproducție de rasă
pură și pentru materialul seminal, ovulele și embrionii acestora[41], Decizia 96/79/CE a
Comisiei din 12 ianuarie 1996 de stabilire a certificatelor zootehnice pentru
materialul seminal, ovulele și embrionii de ecvidee înregistrate[42], Decizia 2005/379/CE a
Comisiei din 17 mai 2005 privind certificatele genealogice și
indicațiile obligatorii ale acestora referitoare la animalele
reproducătoare de rasă pură din specia bovină, precum
și la materialul seminal, ovulele și embrionii care provin de la aceste
animale[43],
Regulamentul (CE) nr. 504/2008 al Comisiei din 6 iunie 2008 privind punerea în
aplicare a Directivelor 90/426/CEE și 90/427/CEE ale Consiliului privind
metodele de identificare a ecvideelor[44],
Decizia 96/509/CE a Comisiei din 18 iulie 1996 de stabilire a cerințelor
genealogice și zootehnice necesare pentru importurile de material seminal
provenit de la anumite animale[45]
au fost adoptate în conformitate cu actele de bază menționate în
considerentul 45.
(54)     Pentru a se asigura
claritatea juridică și pentru a se evita duplicarea, abrogarea
actelor Consiliului ar trebui să producă efecte numai atunci când
deciziile Comisiei care prevăd criteriile specifice privind aprobarea sau
recunoașterea societăților de ameliorare și a
exploatațiilor de ameliorare, înscrierea animalelor de reproducție în
registre genealogice, acceptarea pentru reproducție și
însămânțare artificială și privind testarea
performanțelor și evaluarea genetică, care sunt incluse în prezentul
regulament, sunt abrogate prin acte delegate, iar modelele de certificate
zootehnice pentru comerțul cu animale de reproducție și cu
material germinativ provenit de la acestea și pentru importurile în Uniune
de animale de reproducție și de material germinativ provenit de la
acestea din țări terțe sunt stabilite prin acte de punere în
aplicare. Prin urmare, este necesar să se asigure faptul că prezentul
regulament se aplică cel mai devreme la optsprezece luni de la data la
care a intrat în vigoare,
ADOPTĂ
PREZENTUL REGULAMENT:
CAPITOLUL I
Dispoziții generale
Articolul 1
Obiect și domeniu de
aplicare
1.           Prezentul regulament
stabilește:
(a)     norme zootehnice și genealogice
privind comerțul cu animale de reproducție și cu material
seminal, ovule și embrioni provenind de la acestea și privind
importul în Uniune de animale de reproducție și material seminal,
ovule și embrioni provenind de la acestea;
(b)     norme privind afilierea și
soluționarea litigiilor care apar în cadrul societăților de
ameliorare și exploatațiilor de ameliorare;
(c)     norme generale privind
desfășurarea controalelor oficiale asupra societăților de
ameliorare și a exploatațiilor de ameliorare și a programelor de
ameliorare pe care acestea le pun în aplicare cu privire la animalele de
reproducție, inclusiv prin utilizarea de material seminal, ovule și
embrioni, în scopul de a verifica conformitatea cu normele menționate la
litera (a), precum și norme privind alte activități oficiale,
asistența administrativă, cooperarea și asigurarea
respectării legislației de către statele membre;
(d)     norme generale pentru controalele
desfășurate de către Comisie în statele membre și
țările terțe.
2.           Prezentul regulament nu se
aplică comerțului în cadrul Uniunii și importurilor în Uniune de
animale de reproducție și de material seminal, ovule și embrioni
provenind de la acestea în cazul în care sunt destinate unor experimente
tehnice sau științifice efectuate sub controlul autorității
competente.
3.           Până la adoptarea
măsurilor delegate sau de punere în aplicare prevăzute în prezentul
regulament, statele membre pot continua să aplice normele lor zootehnice
și genealogice naționale care reglementează comerțul cu
animale de reproducție și cu material seminal, ovule și embrioni
provenind de la acestea și importurile în statul membru în cauză de
animale de reproducție și de material seminal, ovule și embrioni
provenind de la acestea, cu condiția ca, în ceea ce privește
importurile, aceste norme să nu fie mai favorabile decât cele care
reglementează comerțul în cadrul Uniunii.
Articolul 2
Definiții
În sensul prezentului regulament, se
aplică următoarele definiții:
(a)          „animal” înseamnă un animal
domestic din
(i)      specia bovină (Bos taurus
și Bubalus bubalis), specia porcină (Sus scrofa),
specia ovină (Ovis aries), specia caprină (Capra hircus);
(ii)     specia ecvină (Equus caballus
și Equus asinus);
(iii)    alte specii decât cele
menționate la punctele (i) și (ii) pentru care au fost adoptate acte
delegate în conformitate cu articolul 35 alineatul (1) sau cu articolul 45
alineatul (1);
(b)          „animal de reproducție”
înseamnă animal de reproducție de rasă pură sau porc de
reproducție hibrid;
(c)          „material germinativ”
înseamnă material seminal, ovule și embrioni colectați sau
produși de la animale de reproducție în scopul reproducției
asistate;
(d)          „societate de ameliorare” înseamnă
orice organizație de ameliorare sau asociație de crescători care
este recunoscută de către autoritatea competentă a unui stat
membru în conformitate cu articolul 4 alineatul (2) în scopul
desfășurării unui program de ameliorare cu animale de
reproducție de rasă pură înscrise în registrul genealogic
(registrele genealogice) condus(e) sau înființat(e) de aceasta;
(e)          „exploatație de ameliorare”
înseamnă orice organizație de ameliorare, asociație de
crescători sau exploatație privată, recunoscută de
către autoritatea competentă a unui stat membru în conformitate cu
articolul 4 alineatul (2) în scopul desfășurării unui program de
ameliorare cu porci de reproducție hibrizi înregistrați în registrul
zootehnic (registrele zootehnice) conduse(e) sau înființate(e) de aceasta;
(f)          „organism de ameliorare”
înseamnă orice organizație de ameliorare, asociație de
crescători, exploatație privată, organizație de
creștere a animalelor sau serviciu oficial dintr-o țară
terță care, în ceea ce privește animalele de reproducție de
rasă pură din speciile bovină, porcină, ovină,
caprină sau ecvină sau porcii de reproducție hibrizi, a fost
acceptată de către un serviciu oficial dintr-o țară
terță în scopul importurilor în Uniune de animale de reproducție
pentru reproducție;
(g)          „autoritate competentă”
înseamnă autoritatea centrală a unui stat membru, precum și
orice altă autoritate căreia i-a fost conferită această
competență, responsabilă pentru:
(i)      recunoașterea
societăților de ameliorare și a exploatațiilor de
ameliorare și aprobarea programelor de ameliorare desfășurate de
acestea cu animale de reproducție;
(ii)     organizarea de controale oficiale
asupra societăților de ameliorare și exploatațiilor de
ameliorare în conformitate cu normele prevăzute la articolul 46 și în
actele delegate adoptate în conformitate cu articolul 52 alineatul (1);
(iii)    furnizarea de asistență
către alte state membre și țări terțe în cazul
constatării unor cazuri de neconformitate, astfel cum se prevede la
articolele 53, 54, 55 și 56;
(iv)    organizarea altor activități
oficiale, în conformitate cu normele prevăzute în prezentul regulament;
(h)          „recunoaștere” înseamnă
o declarație formală și oficială din partea
autorității competente conform căreia, în urma unei
evaluări, o societate de ameliorare sau o exploatație de ameliorare
este în conformitate cu cerințele prevăzute la articolul 4 alineatul
(2);
(i)           „animal de reproducție de
rasă pură” înseamnă un animal domestic
(i)      din speciile menționate la
litera (a) punctul (i), care este descendent din părinți și bunici
înscriși în secțiunea principală a unui registru genealogic
pentru aceeași rasă și care este înscris la rândul său sau
înregistrat și eligibil pentru a fi înscris în secțiunea
principală a unui astfel de registru genealogic, în conformitate cu articolul
19;
(ii)     din specia menționată la
litera (a) punctul (ii) care este descendent din părinți
înscriși în secțiunea principală a unui registru genealogic
pentru aceeași rasă și care este înscris la rândul său sau
înregistrat și eligibil pentru a fi înscris în secțiunea
principală a unui astfel de registru genealogic, în conformitate cu
articolul 19;
(iii)    din alte specii decât cele
menționate la punctele (i) și (ii) de la prezenta literă, pentru
care sunt stabilite norme zootehnice și genealogice specifice pentru
comerțul cu astfel de animale de reproducție și cu material
germinativ provenit de la acestea și pentru importul acestora în Uniune
prin acte delegate adoptate în conformitate cu articolul 35 alineatul (1)
și, respectiv, articolul 45 alineatul (1);
(j)           „porc de reproducție
hibrid” înseamnă un animal din specia porcină înregistrat într-un
registru zootehnic, obținut prin încrucișare intenționată
între:
(i)      porci de reproducție de
rasă pură aparținând unor rase sau linii diferite;
(ii)     porci de reproducție care sunt
la rândul lor rezultatul unei încrucișări (hibride) între rase sau
linii diferite;
(iii)    porci de reproducție care
aparțin uneia dintre categoriile menționate la punctele (i) sau (ii);
(k)          „registru genealogic”
înseamnă orice registru genealogic pentru animale din speciile
bovină, ovină, caprină sau ecvină, orice arhivă sau
suport de date, care este condus de o societate de ameliorare, în care sunt
înscrise sau înregistrate pentru înscriere animale de reproducție de
rasă pură, cu indicarea detaliilor privind ascendenții și,
după caz, privind calitățile lor, care urmează să
facă obiectul unui program de ameliorare;
(l)           „aprobare” înseamnă
permisiunea acordată de către autoritatea competentă unei
societăți de ameliorare sau unei exploatații de ameliorare
pentru desfășurarea programului său de ameliorare în
conformitate cu articolul 8 alineatul (1);
(m)         „secțiunea principală”
înseamnă secțiunea din registrul genealogic în care un animal de
reproducție de rasă pură este înscris sau înregistrat pentru
înscriere;
(n)          „clasă” înseamnă o
subdiviziune orizontală a secțiunii principale în care animalele de
reproducție sunt înscrise în funcție de calitățile lor;
(o)          „calitate” înseamnă o
caracteristică ereditară cuantificabilă a unui animal de
reproducție;
(p)          „registru zootehnic”
înseamnă orice arhivă sau suport de date care este condus de o
exploatație de ameliorare, în care sunt înregistrați porcii de
reproducție hibrizi care urmează să facă obiectul unui
program de ameliorare, cu indicarea detaliilor privind ascendenții;
(q)          „control oficial” înseamnă
orice formă de control efectuat de autoritatea competentă sau de
Comisie pentru verificarea conformității cu normele zootehnice
și genealogice prevăzute în prezentul regulament;
(r)           „alte activități oficiale”
înseamnă orice activitate, alta decât un control oficial, care este
efectuată de autoritățile competente în conformitate cu
prezentul regulament pentru a asigura aplicarea normelor zootehnice și
genealogice prevăzute în prezentul regulament;
(s)          „certificat zootehnic”
înseamnă certificate oficiale de reproducție, atestate oficiale sau
documentații comerciale certificate care oferă informații
privind pedigree-ul, identificarea și, după caz, evaluarea
genetică a animalelor de reproducție sau a materialului germinativ
provenit de la acestea și care trebuie să însoțească
animalele de reproducție sau materialul germinativ provenit de la acestea
atunci când sunt transportate dintr-un stat membru în altul sau când sunt
importate în Uniune;
(t)           „număr unic de identificare
pe viață” înseamnă un cod alfanumeric unic din 15 caractere care
cuprinde informațiile privind un anumit ecvideu, precum și baza de
date și țara în care au fost înregistrate pentru prima dată
aceste informații conform sistemului de codare UELN[46] (Universal Equine
Life Number - Numărul universal de identificare a ecvideelor) și
care conține:
(i)      un cod de identificare din șase
caractere, compatibil cu UELN, pentru baza de date ținută de
organismul emitent al pașaportului care a eliberat documentul de
identificare în conformitate cu legislația Uniunii în domeniul
sănătății animale, urmat de
(ii)     un număr de identificare
individual din nouă caractere alocat ecvideului;
(u)          „import” înseamnă
acțiunea de a introduce animale de reproducție și material germinativ
provenit de la acestea într-unul dintre teritoriile enumerate în anexa VI;
(v)          „control zootehnic” înseamnă
controale ale documentelor și ale identității efectuate cu
privire la animalele de reproducție și materialul germinativ provenit
de la acestea importate în Uniune, în vederea verificării
conformității cu condițiile zootehnice prevăzute la
articolul 42 și cu normele zootehnice și genealogice stabilite prin
acte delegate adoptate în conformitate cu articolul 45 alineatul (1);
(w)         „control al documentelor”
înseamnă examinarea certificatelor oficiale, a atestatelor oficiale
și a altor documente, inclusiv a documentelor de natură
comercială, care trebuie să însoțească transporturile de:
(i)      animale de reproducție și
material germinativ provenit de la acestea, importate în Uniune, în
conformitate cu articolul 39;
(ii)     animale de reproducție de
rasă pură și material germinativ provenit de la acestea, atunci
când sunt importate în Uniune în conformitate cu actele delegate adoptate în
temeiul articolului 45 alineatul (1);
(x)          „control de identitate”
înseamnă o inspecție vizuală efectuată pentru a verifica
dacă conținutul și etichetarea unui transport, inclusiv
marcajele de pe animale, sigiliile și mijloacele de transport, corespund
informațiilor furnizate în certificatele zootehnice, în atestatele
oficiale și în alte documente care îl însoțesc;
(y)          „neconformitate” înseamnă
nerespectarea normelor zootehnice și genealogice prevăzute în
prezentul regulament.
Articolul 3
Norme zootehnice și
genealogice generale aplicabile comerțului în cadrul Uniunii și
importurilor în Uniune de animale de reproducție și de material
germinativ provenit de la acestea
Comerțul cu animale de
reproducție și cu material germinativ provenit de la acestea și
importurile în Uniune de animale de reproducție și de material
germinativ provenit de la acestea nu se interzic, nu se
restricționează și nu se împiedică din alte motive
genealogice sau zootehnice decât cele prevăzute în prezentul regulament.
Animalele de reproducție și
materialul germinativ provenit de la acestea, proprietarii sau crescătorii
de animale de reproducție, societățile de ameliorare,
exploatațiile de ameliorare sau organismele de ameliorare nu se
discriminează în funcție de țara de origine.
CAPITOLUL II
Recunoașterea societăților de ameliorare și a
exploatațiilor de ameliorare
în statele membre și aprobarea programelor de ameliorare
Secțiunea
1
Recunoașterea societăților de ameliorare și a
exploatațiilor de ameliorare
Articolul 4
Recunoașterea
societăților de ameliorare și a exploatațiilor de
ameliorare
1.           Societățile de
ameliorare și exploatațiile de ameliorare pot depune o cerere
către autoritatea competentă pentru a fi recunoscute în conformitate
cu alineatul (2).
2.           Autoritatea competentă
recunoaște orice societate de ameliorare sau exploatație de
ameliorare care depune o cerere de recunoaștere, dacă aceasta
respectă următoarele cerințe:
(a)     își are sediul pe teritoriul
statului membru în care este situată autoritatea competentă;
(b)     demonstrează în cererea sa
că este în conformitate cu cerințele stabilite în partea 1 din anexa
I;
(c)     definește în cererea sa:
(i)      natura
programului său de ameliorare, care trebuie să aibă ca scop:
–
conservarea rasei sau
–
ameliorarea rasei sau a hibridului;
(ii)     domeniul
de aplicare al programului de ameliorare și normele pe care le-a stabilit
în conformitate cu cerințele din partea 2, iar în cazul ecvideelor de
rasă pură, partea 3 din anexa I;
(iii)    teritoriul
geografic în care intenționează să își desfășoare
programul de ameliorare.
3.           Comisia este împuternicită
să adopte acte delegate în conformitate cu articolul 71 cu privire la
modificările cerințelor privind recunoașterea
societăților de ameliorare și a exploatațiilor de
ameliorare stabilite în partea 1 și, în cazul animalelor de
reproducție de rasă pură din specia ecvină, în partea 3 din
anexa I, pentru a ține seama de diversitatea societăților de
ameliorare și a exploatațiilor de ameliorare supuse acestor
cerințe.
Articolul 5
Derogare de la articolul 4
alineatul (2) litera (b) cu privire la recunoașterea
societăților de ameliorare
1.           Prin derogare de la articolul 4
alineatul (2) litera (b), autoritatea competentă poate refuza
recunoașterea unei societăți de ameliorare care este în
conformitate cu cerințele prevăzute în partea 1 din anexa I,
dacă programul de ameliorare al societății de ameliorare în
cauză riscă să compromită conservarea
diversității genetice a animalelor de reproducție de rasă
pură înscrise sau înregistrate și eligibile pentru înscriere în
registrul genealogic stabilit pentru rasa în cauză de către o
societate de ameliorare care a fost deja recunoscută în statul membru
respectiv.
2.           În sensul alineatului (1),
autoritatea competentă ia în considerare următoarele criterii:
(a)     numărul de societăți de
ameliorare deja recunoscute pentru rasa în cauză în statul membru în care
este situată societatea de ameliorare care depune cererea;
(b)     dimensiunea populației animalelor
de reproducție de rasă pură din rasa în cauză în statul
membru respectiv;
(c)     aportul genetic potențial al
altor societăți de ameliorare pentru aceeași rasă,
recunoscute în alte state membre sau în țări terțe.
Articolul 6
Refuzul recunoașterii
societăților de ameliorare și a exploatațiilor de
ameliorare
1.           Dacă autoritatea
competentă menționată la articolul 4 intenționează
să refuze recunoașterea unei societăți de ameliorare sau a
unei exploatații de ameliorare, autoritatea le furnizează acestora o
explicație motivată pentru decizia de refuz și, în același
timp, acordă societății de ameliorare sau exploatației de
ameliorare dreptul de a contesta decizia de refuz în termen de 30 de zile de la
data primirii explicației motivate.
2.           În cazul în care, luând în
considerare contestația menționată la alineatul (1), autoritatea
competentă își menține decizia, aceasta oferă
societății de ameliorare sau exploatației de ameliorare o
explicație motivată a deciziei sale de a refuza recunoașterea în
termen de 30 de zile de la data primirii contestației și
informează în același timp Comisia cu privire la decizia sa de a refuza
recunoașterea și motivele pentru care a procedat astfel.
Articolul 7
Listele cu
societățile de ameliorare și exploatațiile de ameliorare
recunoscute
1.           Statele membre întocmesc și
actualizează o listă cu societățile de ameliorare și
exploatațiile de ameliorare recunoscute de autoritatea lor competentă
în conformitate cu articolul 4 alineatul (2) și pun această
listă la dispoziția publicului.
2.           Lista prevăzută la
alineatul (1) conține următoarele informații:
(a)     numele, datele de contact și
site-ul internet al societății de ameliorare sau al exploatației
de ameliorare;
(b)     rasa sau hibridul pentru care a fost
aprobat programul lor de ameliorare;
(c)     în cazul animalelor de
reproducție de rasă pură din specia ecvină, numele și
datele de contact ale societății de ameliorare care conduce registrul
genealogic de origine al rasei.
3.           Statele membre indică în
lista prevăzută la alineatul (1) suspendarea aprobării unui
program de ameliorare decisă în conformitate cu articolul 61 alineatul (2)
litera (f).
4.           Statele membre elimină de
îndată din lista prevăzută la alineatul (1) orice societate de
ameliorare sau exploatație de ameliorare a cărei recunoaștere a
fost retrasă în conformitate cu articolul 61 alineatul (2) litera (g).
5.           Comisia poate, prin intermediul unor
acte de punere în aplicare, să elaboreze modele de formulare pentru
informațiile care urmează să fie puse de statele membre la
dispoziția publicului cu privire la lista cu societățile de
ameliorare sau exploatațiile de ameliorare recunoscute,
prevăzută la alineatul (1).
Aceste acte de punere în aplicare se
adoptă în conformitate cu procedura de examinare menționată la
articolul 72 alineatul (2).
Secțiunea
2
aprobarea programelor de ameliorare
Articolul 8
Aprobarea programelor de
ameliorare desfășurate de societățile de ameliorare și
exploatațiile de ameliorare
1.           Autoritatea competentă
aprobă programul de ameliorare al unei societăți de ameliorare
sau al unei exploatații de ameliorare recunoscute de către aceasta în
conformitate cu articolul 4 alineatul (2), dacă societatea de ameliorare
sau exploatația de ameliorare depune o cerere de aprobare a programului
său de ameliorare care demonstrează conformitatea cu cerințele
prevăzute la articolul 4 alineatul (2) litera (c) și care sunt
stabilite în partea 2, iar în cazul ecvideelor de rasă pură în partea
3 din anexa I.
2.           Autoritatea competentă
menționată la articolul 4 poate autoriza societățile de
ameliorare și exploatațiile de ameliorare să încredințeze
unei părți terțe gestionarea tehnică a registrului genealogic
sau zootehnic și alte aspecte specifice ale programului lor de ameliorare,
cu condiția ca:
(a)     societățile de ameliorare
și exploatațiile de ameliorare să rămână responsabile
în fața autorității competente pentru asigurarea
conformității cu cerințele prevăzute la articolul 4
alineatul (2) litera (c);
(b)     să nu existe conflicte de
interese între partea terță respectivă și
activitățile economice ale crescătorilor care participă la
programul de ameliorare.
3.           Comisia este împuternicită
să adopte acte delegate în conformitate cu articolul 71 cu privire la
modificările cerințelor privind aprobarea programelor de ameliorare
stabilite în partea 2 și, în cazul ecvideelor de rasă pură, în
partea 3 din anexa I, pentru a ține seama de diversitatea programelor de
ameliorare desfășurate de societățile de ameliorare și
exploatațiile de ameliorare.
Articolul 9
Notificarea și aprobarea
programelor de ameliorare desfășurate în alte state membre decât
statul membru în care este recunoscută societatea de ameliorare sau exploatația
de ameliorare
1.           Dacă domeniul de aplicare al
unui program de ameliorare sau teritoriul geografic în care urmează
să se desfășoare indică faptul că societatea de
ameliorare sau exploatația de ameliorare intenționează să
includă în program animale de reproducție aflate în alt stat membru,
autoritatea competentă menționată la articolul 8 alineatul (1):
(a)     notifică programul
autorității competente a celuilalt stat membru, cu cel puțin 90
de zile calendaristice înainte de data prevăzută pentru începerea
programului de ameliorare;
(b)     furnizează autorității
competente menționate la litera (a), împreună cu notificarea
respectivă, o copie a cererii de aprobare a programului de ameliorare
prevăzute la articolul 8 alineatul (1).
2.           Autoritatea competentă menționată la
alineatul (1) litera (a) din prezentul articol poate, în termen de 90 de zile
de la data primirii notificării menționate la alineatul respectiv,
să refuze aprobarea privind desfășurarea pe teritoriul său
a unui program de ameliorare de către o societate de ameliorare
recunoscută de către autoritatea competentă menționată
la articolul 8 alineatul (1), în cazul în care:
(a)     un program de ameliorare aprobat este
deja în curs de desfășurare în statul membru respectiv cu privire la
animale de reproducție de rasă pură din aceeași rasă;
(b)     aprobarea unui nou program de
ameliorare ar fragmenta populația de animale de reproducție de
rasă pură disponibile în statul membru respectiv într-o
măsură care ar compromite conservarea sau diversitatea genetică a
rasei în cauză.
3.           Absența unui răspuns din partea
autorității competente menționate la alineatul (1) litera (a) în
termen de 90 de zile de la notificarea prevăzută la alineatul
respectiv implică aprobarea din partea acesteia.
4.           Autoritatea competentă a
statului membru în care societatea de ameliorare sau exploatația de
ameliorare este recunoscută sau în care aceasta a depus o cerere de
recunoaștere în conformitate cu articolul 4 informează societatea de
ameliorare sau exploatația de ameliorare cu privire la rezultatul
notificării prevăzute la alineatul (1) litera (a) din prezentul
articol, fără întârzieri nejustificate.
5.           Dacă autoritatea
competentă menționată la alineatul (1) litera (a)
intenționează să refuze aprobarea în conformitate cu alineatul
(2), aceasta informează Comisia cu privire la intenția sa de a refuza
aprobarea și oferă o explicație motivată.
CAPITOLUL III
Drepturi și obligații ale crescătorilor, ale
societăților de ameliorare
și ale exploatațiilor de ameliorare
Articolul 10
Drepturile crescătorilor
care participă la programele de ameliorare aprobate în conformitate
cu articolul 8 alineatul (1)
sau cu articolul 9
1.           În cazul în care regulamentul
unei societăți de ameliorare sau al unei exploatații de
ameliorare prevede un sistem de afiliere, crescătorii pot depune o cerere:
(a)     pentru a deveni membri ai acestei
societăți de ameliorare sau exploatații de ameliorare;
(b)     de participare la programul de
ameliorare în limita domeniului de aplicare și a zonei geografice de
activitate aprobate în conformitate cu articolul 8 alineatul (1) sau cu
articolul 9.
2.           În cazul în care regulamentul
unei societăți de ameliorare sau al unei exploatații de
ameliorare nu prevede un sistem de afiliere, crescătorii care
participă la un program de ameliorare aprobat în conformitate cu articolul
8 alineatul (1) sau cu articolul 9 pot depune o cerere:
(a)     de înscriere a animalelor lor de
reproducție de rasă pură în secțiunea principală a
registrului genealogic stabilit pentru rasa respectivă de societatea de
ameliorare în conformitate cu articolul 17 alineatul (1);
(b)     de înregistrare a animalelor lor
într-o secțiune suplimentară a registrului genealogic stabilit pentru
rasa respectivă de societatea de ameliorare în conformitate cu articolul
17 alineatul (3);
(c)     de înregistrare a porcilor lor de
reproducție hibrizi în registrul zootehnic stabilit pentru hibridul
respectiv de o exploatație de ameliorare în conformitate cu articolul 24;
(d)     de participare la testarea
performanțelor și la evaluarea genetică în conformitate cu
articolul 27;
(e)     de eliberare a unui certificat
zootehnic în conformitate cu articolul 33 alineatele (1) și (2).
3.           Crescătorii au dreptul
să aleagă registrul genealogic sau zootehnic în care doresc să
își înscrie sau să își înregistreze animalele de
reproducție în conformitate cu articolele 19 și 24.
Articolul 11
Drepturile crescătorilor
care contestă o decizie luată de o societate de ameliorare
1.           Crescătorii pot recurge la
măsurile prevăzute la articolul 13 în cazul în care susțin
că oricare dintre următoarele au fost în mod abuziv refuzate de
către o societate de ameliorare:
(a)     o cerere în conformitate cu articolul
10 alineatul (1);
(b)     o cerere de înscriere a unui animal de
reproducție de rasă pură în secțiunea principală a
unui registru genealogic în conformitate cu articolul 19;
(c)     o cerere de înscriere a unui animal în
secțiunea suplimentară a unui registru genealogic în conformitate cu
articolul 20 alineatul (3);
(d)     acceptarea unui animal de
reproducție de rasă pură pentru:
(i)      reproducție în conformitate cu
articolul 21; sau pentru
(ii)     însămânțare
artificială în conformitate cu articolul 23 alineatul (1);
(e)     acceptarea unui animal de
reproducție de rasă pură sau a materialului seminal provenit de
la acesta pentru testarea oficială a performanțelor și evaluarea
genetică în conformitate cu articolul 23 alineatul (2);
(f)     acceptarea rezultatelor testării
performanțelor și evaluării genetice efectuate în conformitate
cu articolul 27.
2.           Crescătorii pot recurge la
măsurile prevăzute la articolul 13 în cazul în care susțin
că o societate de ameliorare nu a efectuat testarea performanțelor
sau evaluarea genetică în conformitate cu articolul 27.
Articolul 12
Drepturile crescătorilor
care contestă o decizie luată de o exploatație de ameliorare
1.           Crescătorii pot recurge la
măsurile prevăzute la articolul 13 în cazul în care susțin
că oricare dintre următoarele au fost în mod abuziv refuzate de
către o exploatație de ameliorare:
(a)     o cerere pentru înregistrarea unui
porc de reproducție hibrid într-un registru zootehnic în conformitate cu
articolul 24;
(b)     acceptarea unui porc de
reproducție hibrid pentru însămânțare artificială în
conformitate cu articolul 26 alineatul (1);
(c)     acceptarea unui porc de
reproducție hibrid sau a materialului seminal provenit de la acesta pentru
testarea performanțelor în conformitate cu articolul 26 alineatul (2);
(d)     acceptarea rezultatelor testării
performanțelor efectuate în conformitate cu articolul 27;
2.           Crescătorii pot recurge la
măsurile prevăzute la articolul 13 în cazul în care susțin
că o exploatație de ameliorare nu a efectuat testarea
performanțelor sau evaluarea genetică în conformitate cu articolul
27.
Articolul 13
Măsuri puse la
dispoziția crescătorilor care contestă o decizie luată de o
societate de ameliorare sau
de o exploatație de ameliorare
1.           În cazurile menționate la
articolele 11 și 12, crescătorii pot:
(a)     să obțină avizul unui
expert independent;
(b)     să conteste refuzurile
menționate la articolul 11 alineatul (1) și la articolul 12 alineatul
(1) sau rezultatele testării performanțelor și ale
evaluării genetice menționate la articolul 11 alineatul (2) și
la articolul 12 alineatul (2), în termen de 30 de zile de la data primirii
refuzului sau a rezultatelor de la societatea de ameliorare sau exploatația
de ameliorare.
2.           În contestația la care se
face referire la alineatul (1) litera (b), bazându-se pe avizul expertului
independent menționat la alineatul (1) litera (a), dacă acesta este
disponibil, crescătorul descrie faptele și motivele pe baza cărora
consideră că:
(a)     refuzul societății de
ameliorare sau al exploatației de ameliorare nu respectă
dispozițiile articolelor 19, 21, 23, 27, 28, 30 și 32 sau
(b)     rezultatele testării
performanțelor și ale evaluării genetice nu au fost
obținute în conformitate cu articolul 27.
Articolul 14
Soluționarea litigiilor
1.           În cazul în care o societate de
ameliorare sau o exploatație de ameliorare refuză contestația
unui crescător prevăzută la articolul 13 alineatul (1) litera
(b), aceasta notifică refuzul crescătorului și
autorității competente care a recunoscut societatea de ameliorare sau
exploatația de ameliorare în conformitate cu articolul 4 alineatul (2), în
termen de 30 de zile de la data deciziei de refuzare a contestației.
2.           Autoritatea competentă
menționată la articolul 8 alineatul (1) sau la articolul 9 poate
infirma decizia societății de ameliorare sau a exploatației de
ameliorare, în cazul în care consideră că decizia respectivă nu
respectă dispozițiile articolelor 19, 21, 23, 27, 28, 30 sau 32.
3.           Statele membre se asigură
că este disponibilă o procedură de contestare și că
deciziile privind contestațiile sunt luate într-o perioadă de timp
rezonabilă.
În acest scop, autoritatea competentă
poate decide înființarea unui tribunal specific având competența de a
infirma deciziile societății de ameliorare sau ale exploatației
de ameliorare în cazul în care tribunalul consideră că refuzul unei
contestații depuse de un crescător de către societatea de
ameliorare sau exploatația de ameliorare a fost nejustificat.
Articolul 15
Drepturile
societăților de ameliorare și ale exploatațiilor de
ameliorare
1.           Societățile de
ameliorare și exploatațiile de ameliorare au următoarele
drepturi în ceea ce privește programele lor de ameliorare aprobate în
conformitate cu articolul 8 alineatul (1) sau cu articolul 9:
(a)     să își desfășoare
programele de ameliorare în limita domeniului de aplicare și a zonei
geografice de activitate definite în conformitate cu articolul 4 alineatul (2)
litera (c);
(b)     să dispună de autonomie în
definirea și desfășurarea programelor lor de ameliorare, cu
condiția să se supună supravegherii autorității
competente în ceea ce privește conformitatea cu articolul 4 alineatul (2).
2.           Societățile de
ameliorare sau exploatațiile de ameliorare care prevăd un sistem de
afiliere au dreptul:
(a)     să refuze o cerere de afiliere în
cazul în care animalele de reproducție nu se încadrează în domeniul
de aplicare al programului de ameliorare sau în zona geografică, astfel
cum sunt prevăzute la articolul 4 alineatul (2) litera (c) punctele (ii)
și (iii);
(b)     să retragă
crescătorilor calitatea de membru în cazul în care aceștia nu
își îndeplinesc atribuțiile stabilite în regulamentul de
procedură, în conformitate cu partea 1 punctul 3 litera (e) din anexa I.
Articolul 16
Obligațiile
societăților de ameliorare și ale exploatațiilor de
ameliorare
1.           Societățile de
ameliorare și exploatațiile de ameliorare care prevăd un sistem
de afiliere stabilesc drepturile și atribuțiile membrilor lor în
regulamentele lor de procedură, în conformitate cu partea 1 punctul 3
litera (e) din anexa I.
2.           În conformitate cu domeniul de
aplicare al programelor lor de ameliorare aprobate în conformitate cu articolul
8 alineatul (1) sau cu articolul 9, societățile de ameliorare înscriu
în registrele lor genealogice animalele de reproducție de rasă
pură, iar exploatațiile de ameliorare înregistrează în
registrele lor zootehnice porcii de reproducție hibrizi care se află
în exploatații situate în zona geografică de activitate definită
în conformitate cu articolul 4 alineatul (2) litera (c).
3.           Societățile de
ameliorare și exploatațiile de ameliorare dețin
responsabilitatea principală pentru prevenirea și, după caz,
pentru soluționarea oricăror litigii care pot apărea între
crescători și între crescători și societățile de
ameliorare sau exploatațiile de ameliorare în cursul
desfășurării programelor de ameliorare aprobate în conformitate
cu articolul 8 alineatul (1) sau cu articolul 9, în conformitate cu normele
stabilite în conformitate cu articolul 14 alineatul (3) de către statul
membru în care apare litigiul și cu normele prevăzute în partea 1
punctul 3 din anexa I.
CAPITOLUL IV
Înscrierea animalelor de reproducție în registre genealogice și
zootehnice și acceptarea pentru reproducție, însămânțare
artificială și testare
Secțiunea 1
Înscrierea animalelor de reproducție de rasă pură în registrele
genealogice conduse de societățile de ameliorare și acceptarea
pentru reproducție, însămânțare artificială și testare
Articolul 17
Structura registrelor genealogice
1.           Registrele genealogice trebuie
să conțină o secțiune principală în care pot fi
înscrise sau înregistrate pentru înscriere animalele de reproducție de
rasă pură care respectă cerințele prevăzute în partea
1 capitolele I și II din anexa II.
2.           Societățile de
ameliorare pot subdiviza secțiunea principală în clase în cazul în
care societatea de ameliorare stabilește criterii sau proceduri diferite
pentru înscrierea animalelor de reproducție de rasă pură în
diferite clase pe baza calităților lor.
Aceste criterii și proceduri pot să
prevadă cerința ca animalele de reproducție de rasă
pură să fie supuse testării performanțelor sau
evaluării genetice, astfel cum se prevede la articolul 27 sau în actul
delegat adoptat în conformitate cu articolul 28 alineatul (1), sau
oricărei alte evaluări descrise în programul de ameliorare aprobat în
conformitate cu articolul 8 alineatul (1) sau cu articolul 9, înainte de a fi
înscrise într-o anumită clasă specifică din secțiunea
principală.
Societățile de ameliorare pot subdiviza
clasele în funcție de sex și vârstă.
3.           Societățile de
ameliorare pot, în plus față de secțiunea principală
prevăzută la alineatul (1) din prezentul articol, să
stabilească una sau mai multe secțiuni suplimentare ale registrului
genealogic pentru animale din aceeași specie care nu sunt eligibile pentru
a fi înscrise în secțiunea principală, cu condiția ca animalele
să îndeplinească cerințele de la articolul 20 alineatul (1)
și ca regulamentul societății de ameliorare să permită
înscrierea descendenților acestor animale în secțiunea
principală în conformitate cu normele stabilite în:
(a)     partea 1 capitolul III punctul 3 din
anexa II, în cazul femelelor din speciile bovină, porcină, ovină
și caprină; sau
(b)     partea 1 capitolul III punctul 4 din
anexa II, în cazul masculilor și femelelor din specia ecvină.
4.           Comisia este împuternicită
să adopte acte delegate în conformitate cu articolul 71 privind
modificarea normelor stabilite în partea 1 capitolul III punctele 3 și 4
din anexa II conform cărora descendenții animalelor înregistrate
într-o secțiune suplimentară pot fi înscriși în secțiunea
principală.
Articolul 18
Secțiunea specifică
din registrul genealogic
1.           Autoritatea competentă poate
aproba un program de ameliorare care necesită, prin derogare de la
articolul 17 alineatul (2), înscrierea într-o secțiune specifică a
registrului genealogic a anumitor animale de reproducție de rasă
pură din speciile porcină, ovină și caprină care:
(a)     sunt înscrise în secțiunea
principală a registrului genealogic al rasei în cauză condus de o
societate de ameliorare dintr-un alt stat membru sau dintr-o țară
terță;
(b)     prezintă caracteristici specifice
care le diferențiază de populația de aceeași rasă din
statul membru în care este aprobat programul de ameliorare.
2.           Statele membre care
intenționează să facă uz de derogarea prevăzută
la alineatul (1) informează în prealabil Comisia și celelalte state
membre cu privire la aceasta și furnizează o explicație motivată.
Articolul 19
Înscrierea animalelor de
reproducție de rasă pură în secțiunea principală
1.           La cererea crescătorilor,
societățile de ameliorare înscriu sau înregistrează pentru
înscriere în secțiunea principală orice animale de reproducție
de rasă pură din rasa care face obiectul programului lor de ameliorare
care îndeplinesc cerințele stabilite în anexa II partea 1.
2.           Societățile de
ameliorare nu refuză înscrierea în secțiunea principală a
registrelor lor genealogice a unui animal de reproducție de rasă
pură pe motiv că acesta este deja înscris în secțiunea principală
a unui alt registru genealogic pentru aceeași rasă sau, în cazul unui
program de încrucișare, pentru o rasă diferită, stabilit de o
societate de ameliorare recunoscută în conformitate cu articolul 4
alineatul (2) într-un alt stat membru sau de un organism de ameliorare în
conformitate cu articolul 36 alineatul (1) într-o țară
terță.
3.           Dacă secțiunea
principală este împărțită în clase, societatea de
ameliorare înscrie animalele de reproducție de rasă pură care
îndeplinesc criteriile de înscriere în secțiunea principală în clasa
care corespunde calităților animalelor de reproducție de
rasă pură în cauză, chiar dacă sunt originare dintr-un alt
stat membru sau dintr-o țară terță.
4.           Comisia este împuternicită
să adopte acte delegate în conformitate cu articolul 71 privind
modificările cerințelor pentru înscrierea animalelor de
reproducție de rasă pură în secțiunea principală a
registrelor genealogice, prevăzute în partea 1 capitolul I și II din
anexa II.
Articolul 20
Înregistrarea animalelor în
secțiunile suplimentare
1.           La cererea crescătorilor,
societățile de ameliorare înregistrează în secțiunea
suplimentară corespunzătoare prevăzută la articolul 17
alineatul (3) animalele din specia care face obiectul programului lor de ameliorare
care nu sunt eligibile pentru a fi înscrise în secțiunea principală,
cu condiția ca animalele respective să îndeplinească
condițiile stabilite în partea 1 capitolul III punctele 1 și 2 din
anexa II.
2.           Comisia este împuternicită
să adopte acte delegate în conformitate cu articolul 71 privind
modificările condițiilor pentru înregistrarea animalelor în
secțiuni suplimentare ale registrelor genealogice, prevăzute în
partea 1 capitolul III din anexa II.
Articolul 21
Acceptarea animalelor de
reproducție de rasă pură pentru reproducție
1.           Societățile de
ameliorare nu exclud din motive zootehnice sau genealogice, altele decât cele
care rezultă din aplicarea articolului 19, utilizarea animalelor de
reproducție de rasă pură înscrise în secțiunea principală
a registrului lor genealogic în vederea reproducției prin utilizarea
următoarelor tehnici de reproducție:
(a)     montă naturală;
(b)     colectarea și utilizarea pentru
reproducție a ovulelor și a embrionilor;
(c)     colectarea de material seminal de la
animalele de reproducție care au fost supuse, după caz, testării
performanțelor și evaluării genetice în conformitate cu
articolul 27 sau cu actul delegat adoptat în conformitate cu articolul 28
alineatul (1);
(d)     însămânțare artificială
utilizând materialul seminal menționat la litera (c);
(e)     producerea in vitro și
utilizarea pentru reproducție a embrionilor obținuți din ovulele
menționate la litera (b) și concepuți prin utilizarea
materialului seminal menționat la litera (c).
2.           Comisia este împuternicită
să adopte acte delegate în conformitate cu articolul 71 în ceea ce
privește criteriile pentru:
(a)     acceptarea de către
societățile de ameliorare a animalelor de reproducție de
rasă pură pentru reproducție;
(b)     colectarea și utilizarea
materialului germinativ provenit de la animalele de reproducție de
rasă pură pentru reproducție.
Articolul 22
Metode de verificare a
identității
1.           Societățile de
ameliorare prevăd cerința ca animalele de reproducție de
rasă pură din specia bovină și masculii de reproducție
de rasă pură din rase de lapte din speciile ovină și
caprină să fie identificați prin analiza grupei sanguine sau
prin orice altă metodă adecvată care oferă cel puțin
același grad de certitudine atunci când animalele sunt utilizate pentru:
(a)     colectarea de material seminal pentru
însămânțare artificială;
(b)     colectare de ovule și embrioni.
2.           La cererea unui stat membru sau a
unei asociații europene de societăți de ameliorare a animalelor
de rasă pură din speciile în cauză, Comisia poate, prin
intermediul unor acte de punere în aplicare, să aprobe metode de
verificare a identității animalelor de reproducție de rasă
pură din specia bovină și a masculilor de reproducție de
rasă pură din rase de lapte din speciile ovină și
caprină care oferă cel puțin același grad de certitudine ca
cel oferit de analiza grupei sanguine a acestor animale de reproducție de
rasă pură, luând în considerare progresele tehnice și
recomandările centrelor europene de referință menționate la
articolul 31.
Aceste acte de punere în aplicare se
adoptă în conformitate cu procedura de examinare menționată la
articolul 72 alineatul (2).
Articolul 23
Acceptarea materialului
seminal pentru însămânțare artificială și fertilizare in vitro a
ovulelor și
a animalelor de
reproducție de rasă pură și a materialului germinativ
provenit de la acestea pentru testare
1.           Societățile de
ameliorare nu interzic utilizarea materialului seminal pentru
însămânțarea artificială a femelelor de reproducție de
rasă pură sau pentru fertilizarea in vitro a ovulelor
colectate de la femele de reproducție de rasă pură, cu
condiția ca materialul seminal să fi fost colectat de la animale de
reproducție de rasă pură din:
(a)     speciile bovină, porcină,
ovină și caprină care au fost acceptate pentru colectarea de
material seminal pentru însămânțare artificială sau fertilizare in
vitro a ovulelor într-un stat membru pe baza testării
performanțelor și a evaluării genetice efectuate în conformitate
cu articolul 27 și cu anexa III;
(b)     specia ecvină care au fost
acceptate pentru colectarea de material seminal pentru însămânțare
artificială sau fertilizare in vitro a ovulelor în baza programului
de reproducție aprobat în conformitate cu articolul 8 alineatul (1) sau cu
articolul 9.
2.           Animalele de reproducție de
rasă pură și materialul germinativ provenit de la acestea,
înscrise în secțiunea principală a unui registru genealogic stabilit
de o societate de ameliorare recunoscută într-un stat membru, sunt
acceptate de către o societate de ameliorare care
desfășoară un program de ameliorare privind aceeași
rasă în alt stat membru pentru testarea performanțelor și,
după caz, pentru evaluarea genetică, în aceleași condiții
și limitări cantitative ca cele aplicate animalelor de
reproducție de rasă pură și materialului germinativ
provenit de la acestea, înscrise într-un registru genealogic stabilit pentru
aceeași rasă de o societate de ameliorare recunoscută în statul
membru în care urmează să fie efectuate testarea performanțelor
și evaluarea genetică în conformitate cu articolul 27.
3.           În sensul alineatelor (1) și
(2), materialul germinativ provenit de la animalele de reproducție de
rasă pură menționate la alineatele respective se
colectează, se tratează și se depozitează de către un
centru de colectare sau depozitare a materialului seminal sau de către o
echipă de colectare și producere de embrioni aprobată oficial
pentru comerțul în cadrul Uniunii cu aceste produse în conformitate cu
legislația Uniunii în domeniul sănătății animale.
4.           Comisia este împuternicită
să adopte acte delegate în conformitate cu articolul 71 privind
condițiile pentru acceptarea:
(a)     animalelor de reproducție de
rasă pură din specia ecvină din anumite rase pentru
însămânțare artificială și fertilizare in vitro a
ovulelor;
(b)     animalelor de reproducție de
rasă pură din specia ecvină din anumite rase și a materialului
germinativ provenit de la acestea pentru testarea performanțelor și
evaluarea genetică.
Secțiunea 2
Înregistrarea porcilor de reproducție hibrizi în registrele zootehnice
conduse de exploatațiile de ameliorare și acceptarea pentru
reproducție,
însămânțare artificială și testare
Articolul 24
Înregistrarea porcilor de
reproducție hibrizi în registrele zootehnice
1.           Exploatațiile de ameliorare
înregistrează în registrul lor zootehnic, după caz, la cererea
membrilor lor, orice porci de reproducție hibrizi din aceeași
încrucișare care îndeplinesc cerințele stabilite în partea 2 din
anexa II.
2.           Comisia este împuternicită
să adopte acte delegate în conformitate cu articolul 71 privind
modificările cerințelor pentru înregistrarea porcilor de
reproducție hibrizi în registrele zootehnice, prevăzute în anexa II
partea 2.
Articolul 25
Acceptarea porcilor de
reproducție hibrizi pentru reproducție
1.           Exploatațiile de ameliorare
nu exclud din motive zootehnice sau genealogice, altele decât cele care
rezultă din aplicarea articolului 27, utilizarea porcilor de
reproducție hibrizi înregistrați în registrele lor zootehnice în
vederea reproducției prin utilizarea următoarelor tehnici de
reproducție:
(a)     montă naturală;
(b)     colectarea și utilizarea pentru
reproducție a ovulelor și a embrionilor;
(c)     colectarea și utilizarea
materialului seminal de la animalele de reproducție care au fost supuse
testării performanțelor și evaluării genetice în
conformitate cu articolul 27 sau cu actul delegat adoptat în conformitate cu articolul
28 alineatul (1);
(d)     însămânțare artificială
cu materialul seminal menționat la litera (c);
(e)     producerea in vitro și
utilizarea pentru reproducție a embrionilor obținuți din ovulele
menționate la litera (b) și concepuți prin utilizarea
materialului seminal menționat la litera (c).
2.           Comisia este împuternicită
să adopte acte delegate în conformitate cu articolul 71 în ceea ce
privește criteriile pentru:
(a)     acceptarea de către
exploatațiile de ameliorare a porcilor de reproducție hibrizi pentru
reproducție;
(b)     colectarea și utilizarea de
material seminal, ovule sau embrioni de la porci de reproducție hibrizi în
vederea reproducției.
Articolul 26
Acceptarea porcilor de
reproducție hibrizi pentru însămânțare artificială și
testare
1.           Exploatațiile de ameliorare
nu interzic utilizarea materialului seminal pentru însămânțare
artificială sau fertilizarea in vitro a ovulelor colectate de la
scroafe de reproducție hibride, cu condiția ca materialul seminal
să fi fost colectat de la porci de reproducție hibrizi a căror
linie a fost supusă testării performanțelor și
evaluării genetice, în conformitate cu articolul 27 și anexa III.
2.           Masculii de reproducție
hibrizi și materialul seminal provenit de la aceștia,
înregistrați într-un registru zootehnic înființat de o
exploatație de ameliorare recunoscută într-un stat membru, sunt
acceptați de o exploatație de ameliorare care
desfășoară un program de ameliorare privind același hibrid
în alt stat membru pentru testarea performanțelor și, după caz,
pentru evaluarea genetică, în aceleași condiții și
limitări cantitative ca cele aplicate masculilor de reproducție
hibrizi și materialului seminal provenit de la aceștia care sunt
înregistrați într-un registru zootehnic înființat pentru același
hibrid de o exploatație de ameliorare recunoscută în statul membru în
care urmează să fie efectuate testarea performanțelor și
evaluarea genetică în conformitate cu articolul 27.
3.           În sensul alineatelor (1) și
(2), materialul seminal menționat la aceste alineate se colectează,
se tratează și se depozitează de către un centru de
colectare sau depozitare aprobat oficial pentru comerțul în cadrul Uniunii
cu aceste produse în conformitate cu legislația Uniunii în domeniul
sănătății animale.
4.           Comisia este împuternicită
să adopte acte delegate în conformitate cu articolul 71 cu privire la
condițiile de acceptare a porcilor de reproducție hibrizi pentru
însămânțare artificială și testare.
CAPITOLUL V
Testarea performanțelor, evaluarea genetică
și certificatele zootehnice
Articolul 27
Metode pentru testarea
performanțelor și evaluarea genetică
1.           Dacă un program de
ameliorare aprobat în conformitate cu articolul 8 alineatul (1) sau cu
articolul 9 prevede testarea performanțelor și evaluarea
genetică pentru clasificarea animalelor de reproducție de rasă
pură din speciile bovină, porcină, ovină și
caprină în registre genealogice și pentru acceptarea pentru
reproducție a masculilor de reproducție din speciile respective
și a materialului seminal provenit de la aceștia,
societățile de ameliorare se asigură că aceste testări
ale performanțelor și evaluări genetice se efectuează în
conformitate cu următoarele norme prevăzute în anexa III:
(a)     pentru animalele de reproducție
de rasă pură din specia bovină, în partea 1;
(b)     pentru animalele de reproducție
de rasă pură din specia porcină, în partea 2 capitolul I și
în partea 2 capitolul II punctul 1;
(c)     pentru animalele de reproducție
de rasă pură din speciile ovină și caprină, în partea
3.
2.           Dacă un program de
ameliorare aprobat în conformitate cu articolul 8 alineatul (1) sau cu
articolul 9 prevede testarea performanțelor și evaluarea
genetică pentru clasificarea animalelor de reproducție de rasă
pură din specia ecvină în registre genealogice și pentru acceptarea
pentru reproducție a masculilor de reproducție din specia ecvină
și a materialului seminal provenit de la aceștia,
societățile de ameliorare se asigură că aceste testări
ale performanțelor și evaluări genetice se efectuează în conformitate
cu următoarele norme prevăzute în anexa I:
(a)     la punctul (1) litera (e) din partea
2;
(b)     la punctul (1) litera (a) subpunctul
(i) și litera (b) subpunctul (i) și la punctul (2) litera (b) din
partea 3.
3.           Dacă un program de
ameliorare aprobat în conformitate cu articolul 8 alineatul (1) sau cu
articolul 9 prevede evaluarea genetică pentru clasificarea porcilor de
reproducție hibrizi în registre zootehnice și pentru acceptarea
pentru reproducție a masculilor de reproducție hibrizi și a
materialului seminal provenit de la aceștia, exploatațiile de
ameliorare se asigură că evaluarea genetică se efectuează
în conformitate cu normele stabilite în partea 2 capitolul II punctul 2 din
anexa III.
Articolul 28
Competențe delegate
și competențe de executare referitoare la cerințele
privind testarea
performanțelor și evaluarea genetică
1.           Comisia este împuternicită
să adopte acte delegate în conformitate cu articolul 71 pentru a stabili
norme pentru testarea performanțelor și evaluarea genetică
și, după caz, pentru a modifica anexa III, astfel încât să
țină seama de:
(a)     progresele științifice;
(b)     progresele tehnice;
(c)     funcționarea pieței interne;
sau
(d)     de necesitatea de a proteja resurse
genetice prețioase.
2.           Având în vedere avizul expertului
independent menționat la articolul 13 alineatul (1) litera (a), Comisia poate,
prin intermediul unui act de punere în aplicare, să stabilească norme
uniforme pentru testarea performanțelor și evaluarea genetică
și pentru interpretarea rezultatelor acestora.
Aceste acte de punere în aplicare se
adoptă în conformitate cu procedura de examinare menționată la
articolul 72 alineatul (2).
Articolul 29
Instituții desemnate
pentru testarea performanțelor și evaluarea genetică
1.           Societățile de
ameliorare și exploatațiile de ameliorare desemnează, dacă
acest lucru este necesar pentru desfășurarea unui program de
ameliorare aprobat în conformitate cu articolul 8 alineatul (1) sau cu
articolul 9, instituția care efectuează testarea performanțelor
și evaluarea genetică a animalelor de reproducție în conformitate
cu articolul 27.
2.           Instituțiile
prevăzute la alineatul (1) fie:
(a)     funcționează
ca unități specializate sub responsabilitatea unei
societăți de ameliorare sau a unei exploatații de ameliorare;
sau
(b)     sunt autorizate de autoritatea
competentă care a aprobat programul de ameliorare.
3.           Societățile de
ameliorare și exploatațiile de ameliorare mențin
actualizată o listă a instituțiilor pe care le-au desemnat în
conformitate cu alineatul (1) și pun aceste informații la
dispoziția publicului.
Articolul 30
Obligațiile
instituțiilor desemnate în conformitate cu articolul 29 alineatul (1)
1.           Instituțiile desemnate de
societățile de ameliorare sau exploatațiile de ameliorare în
conformitate cu articolul 29 alineatul (1) furnizează, la cererea
autorității competente, următoarele informații:
(a)     evidențe ale tuturor datelor
privind testările performanțelor efectuate;
(b)     identitatea societății de
ameliorare sau a exploatației de ameliorare desemnate și a
autorității competente menționate la articolul 29 alineatul (2)
litera (b);
(c)     detalii privind metodele de
înregistrare a caracterelor;
(d)     detalii privind modelul de descriere a
performanțelor utilizat pentru analiza rezultatelor testării
performanțelor;
(e)     detalii privind metoda statistică
utilizată pentru analiza rezultatelor testării performanțelor
pentru fiecare caracter evaluat;
(f)     detalii privind parametrii genetici
utilizați pentru fiecare caracter evaluat.
2.           Instituțiile desemnate de
societățile de ameliorare sau exploatațiile de ameliorare în
conformitate cu articolul 29 alineatul (1) pun la dispoziția publicului
și mențin actualizate rezultatele evaluării genetice a
animalelor de reproducție al căror material seminal este utilizat
pentru însămânțare artificială.
Articolul 31
Desemnarea centrelor de
referință ale Uniunii Europene
1.           Comisia, prin intermediul unor
acte de punere în aplicare, desemnează centrul de referință al
Uniunii Europene responsabil pentru colaborarea cu societățile de
ameliorare în vederea uniformizării metodelor de testare a performanțelor
și de evaluare genetică a animalelor de reproducție de rasă
pură din specia bovină.
Aceste acte de punere în aplicare se
adoptă în conformitate cu procedura de examinare menționată la
articolul 72 alineatul (2).
2.           Comisia, prin intermediul unor
acte de punere în aplicare, poate desemna centrele de referință ale
Uniunii Europene responsabile pentru armonizarea metodelor de testare a
performanțelor și de evaluare genetică a animalelor de
reproducție de rasă pură din alte specii decât specia
bovină.
Aceste acte de punere în aplicare se
adoptă în conformitate cu procedura de examinare menționată la
articolul 72 alineatul (2).
Articolul 32
Cerințe privind centrele
de referință ale Uniunii Europene și atribuțiile și
funcțiile acestora
1.           Centrele de referință
ale Uniunii Europene desemnate în conformitate cu articolul 31:
(a)     îndeplinesc cerințele stabilite
la punctul 1 din anexa IV;
(b)     îndeplinesc atribuțiile și
funcțiile stabilite la punctul 2 din anexa IV;
(c)     colaborează cu
societățile de ameliorare și instituțiile desemnate de societățile
de ameliorare în conformitate cu articolul 29 alineatul (1) pentru a facilita
aplicarea uniformă a metodelor de testare a performanțelor și de
evaluare genetică pentru animalele de reproducție de rasă pură
în conformitate cu articolul 27.
2.           Comisia este împuternicită
să adopte acte delegate în conformitate cu articolul 71 cu privire la
modificarea:
(a)     cerințelor pentru centrele de
referință ale Uniunii Europene prevăzute la punctul 1 din anexa
IV;
(b)     atribuțiilor
și funcțiilor centrelor de referință ale Uniunii Europene
prevăzute la punctul 2 din anexa IV.
Actele delegate prevăzute la alineatul (2)
iau în considerare în mod corespunzător speciile de animale de
reproducție de rasă pură pentru care metodele de testare a
performanțelor și de evaluare genetică vor fi uniformizate,
precum și progresele științifice și tehnice din domeniul
evaluării genetice.
3.           Comisia poate efectua audituri
ale centrelor de referință ale Uniunii Europene desemnate în
conformitate cu articolul 31 alineatul (1) sau alineatul (2), pentru a verifica
dacă acestea:
(a)     îndeplinesc cerințele stabilite
la punctul 1 din anexa IV;
(b)     își îndeplinesc atribuțiile
și funcțiile stabilite la punctul 2 din anexa IV.
Dacă auditurile respective constată
că un centru de referință al Uniunii Europene nu își
îndeplinește funcțiile și atribuțiile prevăzute la
punctul 2 din anexa IV, Comisia poate reduce contribuția financiară
din partea Uniunii acordată în conformitate cu articolul 31 din Decizia
2009/470/CE a Consiliului sau poate retrage desemnarea în conformitate cu
procedura menționată la articolul 72 alineatul (2).
Articolul 33
Eliberarea, conținutul
și formatul certificatelor zootehnice
pentru comerțul în
cadrul Uniunii cu animale de reproducție și cu material germinativ
provenit de la acestea
1.           În vederea înscrierii în registre
genealogice sau a înregistrării în registre zootehnice a animalelor de
reproducție și a materialului germinativ provenit de la acestea,
societățile de ameliorare și exploatațiile de ameliorare
eliberează certificate zootehnice care:
(a)     conțin informațiile
prevăzute în anexa V;
(b)     respectă modelele de certificate
zootehnice corespunzătoare prevăzute în actele de punere în aplicare
adoptate în conformitate cu alineatul (4).
2.           Societățile de
ameliorare și exploatațiile de ameliorare care efectuează
testarea performanțelor și evaluarea genetică conform
programului lor de ameliorare aprobat în conformitate cu articolul 8 alineatul
(1) sau cu articolul 9 precizează în certificatul zootehnic eliberat
pentru un animal de reproducție sau pentru materialul germinativ provenit
de la acesta:
(a)     toate rezultatele disponibile ale
testărilor performanțelor;
(b)     rezultatele actualizate ale
evaluării genetice;
(c)     orice particularități
și defecte genetice ale animalului în cauză și ale
părinților și bunicilor, astfel cum se prevede în programul de
ameliorare aprobat.
3.           Comisia este împuternicită
să adopte acte delegate în conformitate cu articolul 71 privind
informațiile solicitate în conformitate cu alineatul (1) litera (a)
și, după caz, privind modificările aduse conținutului
certificatelor zootehnice prevăzute în anexa V.
4.           Comisia, prin intermediul actelor
de punere în aplicare, elaborează modele de certificate zootehnice pentru
animalele de reproducție și materialul seminal, ovulele și
embrionii provenind de la acestea.
Aceste acte de punere în aplicare se
adoptă în conformitate cu procedura de examinare menționată la
articolul 72 alineatul (2).
Articolul 34
Derogări privind
eliberarea, conținutul și formatul certificatelor zootehnice
pentru comerțul în
cadrul Uniunii cu animale de reproducție și cu material germinativ
provenit de la acestea
1.           Prin derogare de la articolul 33
alineatul (1), autoritatea competentă poate autoriza ca:
(a)     certificatele zootehnice să fie
emise de către centrele de colectare a materialului seminal sau de
către echipele de colectare sau de producere de embrioni autorizate pentru
comerțul cu aceste materiale germinative în conformitate cu
legislația Uniunii în domeniul sănătății animale;
(b)     informațiile care trebuie incluse în certificatul zootehnic
să fie conținute în alte documente care însoțesc animalele de
reproducție de rasă pură din speciile bovină, porcină,
ovină sau caprină și porcii de reproducție hibrizi, cu
condiția ca societatea de ameliorare sau exploatația de ameliorare
care conduce registrul genealogic sau zootehnic să certifice
conținutul documentelor respective în conformitate cu partea 1 punctul 2
din anexa V;
(c)     informațiile care trebuie incluse
în certificatul zootehnic să fie conținute în documentul de
identificare eliberat de societatea de ameliorare în conformitate cu
legislația Uniunii în domeniul sănătății animale
privind identificarea ecvideelor.
2.           Prin derogare de la articolul 33 alineatul (2) litera (b), în cazul
în care rezultatele evaluării genetice sunt puse la dispoziția
publicului pe internet, societățile de ameliorare sau
exploatațiile de ameliorare pot să facă trimitere, în
certificatul zootehnic, la site-ul internet unde pot fi accesate aceste
rezultate.
CAPITOLUL VI
Norme zootehnice și genealogice aplicabile comerțului cu animale de
reproducție de rasă pură din alte specii
Articolul 35
Competențe delegate
și competențe de executare referitoare la normele zootehnice și
genealogice aplicabile comerțului cu animalele de reproducție de
rasă pură menționate la articolul 2 litera (i) punctul (iii)
și
cu materialul germinativ
provenit de la acestea
1.           Comisia este împuternicită
să adopte acte delegate în conformitate cu articolul 71 referitoare la
normele zootehnice și genealogice aplicabile comerțului cu animalele
de reproducție de rasă pură menționate la articolul 2
litera (i) punctul (iii) și cu materialul germinativ provenit de la
acestea dacă acest lucru este necesar fie pentru funcționarea
pieței interne, fie pentru protecția unor resurse genetice
prețioase, în ceea ce privește:
(a)     recunoașterea
societăților de ameliorare;
(b)     aprobarea programelor de ameliorare;
(c)     condițiile pentru înscrierea
animalelor de reproducție de rasă pură respective în registre
genealogice;
(d)     acceptarea de către
societățile de ameliorare a animalelor de reproducție de
rasă pură respective pentru reproducție, însămânțare
artificială și pentru colectarea și utilizarea materialului germinativ
provenit de la acestea;
(e)     metodele de testare a
performanțelor și de evaluare genetică a animalelor de
reproducție de rasă pură respective;
(f)     informațiile pe care trebuie
să le conțină certificatele zootehnice care trebuie să
însoțească animalele de reproducție de rasă pură
respective.
2.           În măsura în care Comisia
adoptă actele delegate menționate la alineatul (1), aceasta
elaborează, prin intermediul unor acte de punere în aplicare, modelele de
certificate zootehnice menționate la alineatul (1) litera (f) din
prezentul articol pentru animalele de reproducție de rasă pură
menționate la articolul 2 litera (i) punctul (iii) și pentru
materialul seminal, ovulele și embrionii provenind de la acestea.
Aceste acte de punere în aplicare se
adoptă în conformitate cu procedura de examinare menționată la
articolul 72 alineatul (2).
CAPITOLUL VII
Importuri din țări terțe
Articolul 36
Organisme de ameliorare
1.           La cererea crescătorilor,
societățile de ameliorare sau exploatațiile de ameliorare
înscriu sau înregistrează în registrele lor genealogice sau zootehnice
orice animale de reproducție importate în Uniune și descendenții
obținuți din material germinativ importat în Uniune, cu condiția
ca animalele de reproducție sau animalele donatoare de material germinativ
să fie înscrise într-un registru genealogic sau înregistrate într-un
registru zootehnic al unui organism de ameliorare dintr-o țară
terță care:
(a)     îndeplinește criteriile pentru
înscrierea pe liste a organismelor de ameliorare prevăzute la articolul
37;
(b)     este inclus într-o listă a
organismelor de ameliorare care au fost notificate Comisiei de către
țara terță de origine a animalelor de reproducție sau a
materialului germinativ provenit de la acestea.
2.           Comisia menține,
actualizează și publică listele cu organismele de ameliorare din
țările terțe menționate la alineatul (1) litera (b).
Articolul 37
Criterii pentru înscrierea pe
liste a organismelor de ameliorare
1.           Comisia include în lista
prevăzută la articolul 36 alineatul (2) numai organismele de
ameliorare pentru care a primit din partea unui serviciu oficial al
țării terțe documentația care atestă că
organismele de ameliorare pe care țara terță dorește
să le includă în listă întrunesc următoarele cerințe:
(a)     desfășoară programe de
ameliorare echivalente cu cele desfășurate pentru aceeași
rasă sau hibrid de către societățile de ameliorare sau
exploatațiile de ameliorare în ceea ce privește:
(i)      normele aplicabile înscrierii
animalelor de reproducție și a materialului germinativ provenit de la
acestea în registrele genealogice sau înregistrarea acestora în registre
zootehnice;
(ii)     normele aplicabile acceptării
animalelor de reproducție pentru reproducție;
(iii)    normele aplicabile utilizării
materialului germinativ provenit de la animalele de reproducție pentru
testare și ameliorare;
(iv)    metodele utilizate pentru testarea
performanțelor și evaluarea genetică;
(b)     sunt supravegheate și controlate
de un serviciu oficial din țara terță care are competențele
necesare pentru a garanta aplicarea unor norme echivalente cu normele
prevăzute în prezentul regulament în ceea ce privește:
(i)      recunoașterea
societăților de ameliorare și a exploatațiilor de
ameliorare;
(ii)     aprobarea programelor lor de
ameliorare;
(iii)    înscrierea animalelor de
reproducție de rasă pură în registre genealogice și
înregistrarea porcilor de reproducție hibrizi în registre zootehnice;
(iv)    metodele utilizate de acestea pentru
testarea performanțelor și evaluarea genetică.
2.           Comisia include în lista
prevăzută la articolul 36 alineatul (2) numai organismele de
ameliorare din țări terțe pentru care a primit din partea
serviciului oficial al țării terțe menționat la alineatul
(1) documentația care atestă că organismele de ameliorare pe
care țara terță dorește să le înscrie în listă
dețin un regulament de procedură care garantează că:
(a)     animalele de reproducție de
rasă pură înscrise în registre genealogice de societățile
de ameliorare sunt înscrise sau eligibile pentru a fi înscrise fără
discriminare în registrele genealogice pentru aceeași rasă
înființate de organisme de ameliorare din țara terță
respectivă;
(b)     porcii de reproducție hibrizi
înregistrați în registre zootehnice de exploatațiile de ameliorare
sunt înregistrați sau eligibili pentru a fi înregistrați
fără discriminare în registrele zootehnice pentru același hibrid
înființate de organisme de ameliorare din țara terță
respectivă.
Articolul 38
Acorduri de
echivalență
1.           Comisia poate, prin intermediul
unor acte de punere în aplicare, să recunoască că măsurile
aplicate într-o țară terță sunt echivalente cu cele cerute
de legislația zootehnică a Uniunii în legătură cu
următoarele aspecte:
(a)     recunoașterea și
supravegherea societăților de ameliorare și a
exploatațiilor de ameliorare, astfel cum se prevede la articolul 4 sau în
actul delegat adoptat în conformitate cu articolul 35 alineatul (1);
(b)     aprobarea programelor de ameliorare
ale societăților de ameliorare și ale exploatațiilor de
ameliorare, astfel cum se prevede la articolul 8 alineatul (1) sau în actul
delegat adoptat în conformitate cu articolul 35 alineatul (1);
(c)     înscrierea animalelor de
reproducție în registre genealogice și în registre zootehnice, astfel
cum se prevede la articolele 19 și 24 sau în actul delegat adoptat în
conformitate cu articolul 35 alineatul (1);
(d)     acceptarea animalelor de
reproducție pentru reproducție, astfel cum se prevede la articolele
21 și 25 sau în actul delegat adoptat în conformitate cu articolul 35
alineatul (1);
(e)     utilizarea materialului germinativ
pentru reproducție, astfel cum se prevede la articolul 23 alineatul (1)
sau în actul delegat adoptat în conformitate cu articolul 35 alineatul (1);
(f)     utilizarea materialului seminal pentru
testare, astfel cum se prevede la articolul 23 alineatul (2) sau în actul
delegat adoptat în conformitate cu articolul 35 alineatul (1);
(g)     testarea performanțelor și
evaluarea genetică, astfel cum se prevede la articolul 27 sau în actul
delegat adoptat în conformitate cu articolul 35 alineatul (1).
Actele de punere în aplicare respective se
adoptă în conformitate cu procedura de examinare menționată la
articolul 72 alineatul (2).
2.           Actele de punere în aplicare
menționate la alineatul (1) se adoptă:
(a)     pe baza examinării
minuțioase a informațiilor și a datelor furnizate de către
țara terță în cauză în conformitate cu articolul 37
alineatul (1);
(b)     după caz, pe baza rezultatelor
satisfăcătoare ale controlului efectuat în conformitate cu articolul
67.
3.           Actele de punere în aplicare
menționate la alineatul (1) pot stabili modalitățile de
reglementare a intrării în Uniune, din țara terță în
cauză, a animalelor de reproducție și a materialului germinativ
provenit de la acestea și pot include:
(a)     natura și conținutul
certificatelor sau documentelor zootehnice elaborate în conformitate cu
cerințele prevăzute în anexa V, care trebuie să
însoțească animalele de reproducție sau materialul germinativ
provenit de la acestea;
(b)     cerințe specifice privind
intrarea în Uniune a animalelor de reproducție și a materialului
germinativ provenit de la acestea și privind controalele oficiale care
trebuie să fie efectuate la intrarea în Uniune;
(c)     după caz, procedurile de
elaborare și modificare a listelor cu organismele de ameliorare din
țara terță în cauză din care este autorizată intrarea
în Uniune a animalelor de reproducție și a materialului germinativ
provenit de la acestea.
4.           Comisia abrogă fără întârziere, prin intermediul unor
acte de punere în aplicare, actele de punere în aplicare menționate la
alineatul (1), în cazul în care nu mai sunt îndeplinite oricare dintre
condițiile pentru recunoașterea echivalenței garanțiilor
stabilite la momentul adoptării actelor respective.
Actele de punere în aplicare respective se
adoptă în conformitate cu procedura de examinare menționată la
articolul 72 alineatul (2).
Articolul 39
Condițiile zootehnice
aplicabile importurilor în Uniune
de animale de
reproducție și de material germinativ provenit de la acestea
1.           Crescătorii pot importa în
Uniune animale de reproducție și material germinativ provenit de la
acestea, înscrise într-un registru genealogic sau înregistrate într-un registru
zootehnic al unui organism de ameliorare inclus în lista întocmită în
conformitate cu articolul 36 alineatul (2) sau în conformitate cu articolul 7
în cazul în care echivalența a fost stabilită în conformitate cu
articolul 38 alineatul (1), care sunt însoțite de un certificat zootehnic,
astfel cum se prevede la articolul 40 și care respectă
următoarele condiții suplimentare:
(a)     animalele de reproducție sunt
însoțite de dovezi care atestă că acestea urmează să
fie înscrise într-un registru genealogic al unei societăți de
ameliorare sau înregistrate într-un registru zootehnic al unei exploatații
de ameliorare;
(b)     materialul seminal:
(i)      a fost colectat de la animale de
reproducție care au fost supuse testării performanțelor și evaluării
genetice în conformitate cu anexa III, în cazul în care astfel de testări
și evaluări sunt impuse de articolul 27 alineatul (1); sau
(ii)     este importat în
cantitățile necesare pentru testarea performanțelor și
evaluarea genetică, astfel cum se prevede la articolul 23 alineatul (2);
(c)     ovulele și embrionii au fost
colectați sau produși de la animale de reproducție care au fost
supuse testării performanțelor și evaluării genetice în
conformitate cu anexa III, în cazul în care astfel de testări și
evaluări sunt impuse de articolul 27 alineatul (1).
2.           Comisia este împuternicită
să adopte acte delegate în conformitate cu articolul 71 privind normele
zootehnice și genealogice aplicabile importurilor în Uniune de animale de
reproducție și de material germinativ provenit de la acestea, pentru
a ține cont de situația zootehnică specifică
țării terțe de origine a unui animal de reproducție.
Articolul 40
Emiterea, conținutul
și formatul certificatelor zootehnice pentru importurile în Uniune de
animale de reproducție
și de material germinativ provenit de la acestea
1.           În vederea înscrierii animalelor
de reproducție și a materialului germinativ în registre genealogice
sau a înregistrării lor în registre zootehnice, certificatele zootehnice
menționate la articolul 39 alineatul (1):
(a)     sunt emise de un organism de
ameliorare inclus într-o listă, în conformitate cu articolul 36 alineatul
(2);
(b)     furnizează informațiile
prevăzute în anexa V;
(c)     sunt elaborate în conformitate cu
modelul de certificat zootehnic prevăzut în actul de punere în aplicare
adoptat în conformitate cu alineatul (2).
2.           Comisia,
prin intermediul unor acte de punere în aplicare, elaborează modele de
certificate zootehnice pentru importurile în Uniune de animale de
reproducție și de material seminal, ovule și embrioni provenind
de la acestea.
Actele de punere în aplicare respective se
adoptă în conformitate cu procedura de examinare menționată la
articolul 72 alineatul (2).
Articolul 41
Derogări privind
eliberarea, conținutul și formatul certificatelor zootehnice pentru
importurile în Uniune de
animale de reproducție și de material germinativ provenit de la
acestea
1.           Prin derogare de la articolul 40
alineatul (1) litera (a), materialul germinativ poate fi însoțit de un
certificat zootehnic eliberat în numele organismului de ameliorare
menționat la articolul 40 alineatul (1) litera (a) de centrele de
colectare a materialului seminal sau de echipele de colectare sau de producere
de embrioni autorizate pentru importul în Uniune al materialelor germinative
respective, în conformitate cu legislația Uniunii în domeniul
sănătății animale.
2.           Prin
derogare de la articolul 40 alineatul (1) litera (b), informațiile
care trebuie să fie incluse în certificatul zootehnic pot fi:
(a)     conținute în alte documente care însoțesc animalul de
reproducție sau materialul germinativ provenit de la acesta, cu
condiția ca organismul de ameliorare care a condus registrul genealogic
sau registrul zootehnic să fi certificat conținutul documentelor
respective în conformitate cu partea 1 punctul 2 din anexa V;
(b)     înlocuite printr-o trimitere la
site-ul internet unde pot fi consultate rezultatele respective, cu
condiția ca rezultatele evaluării genetice să fie puse la
dispoziția publicului pe internet.
Articolul 42
Controale zootehnice asupra
animalelor de reproducție și materialului germinativ provenit de la
acestea,
importate în Uniune
1.           Statele membre efectuează
controale zootehnice asupra transporturilor de animale de reproducție
și de material germinativ provenit de la acestea, importate în Uniune din
țări terțe, la punctul de control la frontieră în care au
loc controalele documentare, de identitate și fizice, în conformitate cu
articolul 42 din Regulamentul (UE) nr. [...] [COM/2013/0265 final -
2013/0140 (COD)].
2.           În sensul alineatului (1),
importatorii de animale de reproducție și de material germinativ
provenit de la acestea prezintă agentului care realizează controalele
documentare, de identitate și fizice menționate la alineatul (1)
certificatul zootehnic care trebuie să însoțească transportul în
conformitate cu articolul 39 alineatul (1).
Articolul 43
Condiții privind
înscrierea în registrele genealogice a animalelor de reproducție de
rasă pură importate în Uniune
1.           Societățile de
ameliorare înscriu în secțiunea principală a registrului lor
genealogic animalele de reproducție de rasă pură:
(a)     importate în Uniune în conformitate cu
articolul 39 alineatul (1) litera (a);
(b)     născute într-un stat membru ca
rezultat al reproducției asistate utilizând
(i)      material seminal importat în
conformitate cu articolul 39 alineatul (1) litera (b);
(ii)     ovule și embrioni importați
în conformitate cu articolul 39 alineatul (1) litera (c).
2.           Societățile de ameliorare
pot înscrie în secțiunea principală a registrului lor genealogic
animalele de reproducție de rasă pură importate în Uniune care
îndeplinesc standardele rasei definite în programul de ameliorare aprobat în
conformitate cu articolul 8 alineatul (1) sau cu articolul 9 și cu
condiția ca:
(a)     organismul de ameliorare să
respecte criteriile prevăzute la articolul 37 privind includerea în liste
a organismelor de ameliorare;
(b)     înscrierea unor astfel de animale de
reproducție de rasă pură în secțiunea principală a
registrului genealogic să fie prevăzută în programul de
ameliorare aprobat;
(c)     animalele de reproducție de
rasă pură să fie însoțite de un certificat zootehnic:
(i)      eliberat de organismul de ameliorare
menționat la litera (a);
(ii)     care include informațiile
prevăzute în anexa V.
Articolul 44
Condiții privind
înregistrarea în registrele zootehnice a porcilor de reproducție hibrizi
importați în Uniune
1.           Exploatațiile de ameliorare
înregistrează în registrele lor zootehnice porcii de reproducție
hibrizi:
(a)     importați în Uniune în
conformitate cu articolul 39 alineatul (1) litera (a);
(b)     născuți într-un stat membru
ca rezultat al reproducției asistate utilizând
(i)      material seminal importat în
conformitate cu articolul 39 alineatul (1) litera (b);
(ii)     ovule și embrioni importați
în conformitate cu articolul 39 alineatul (1) litera (c).
2.           Exploatațiile de ameliorare
pot înregistra în registrele lor zootehnice porci de reproducție hibrizi
importați în Uniune care îndeplinesc standardele pentru încrucișare
stabilite în programul de ameliorare aprobat în conformitate cu articolul 8
alineatul (1) sau cu articolul 9 și cu condiția ca:
(a)     organismul de ameliorare cu sediul în
țara terță să îndeplinească cerințele de la
articolul 37;
(b)     înregistrarea unor astfel de porci de
reproducție hibrizi în registrul zootehnic să fie prevăzută
în programul de ameliorare aprobat.
CAPITOLUL VIII
Condițiile zootehnice și genealogice aplicabile importurilor în
Uniune de animale de reproducție de rasă pură din alte specii
Articolul 45
Competențe delegate
și competențe de executare referitoare la normele zootehnice și
genealogice aplicabile importului în Uniune al animalelor de reproducție
de rasă pură menționate la articolul 2 litera (i) punctul (iii)
și al materialului germinativ provenit de la acestea
1.           Comisia este împuternicită
să adopte acte delegate în conformitate cu articolul 71 pentru a stabili,
dacă funcționarea pieței interne sau protecția unor resurse
genetice prețioase necesită acest lucru, normele specifice aplicabile
importurilor în Uniune al animalelor de reproducție de rasă pură
menționate la articolul 2 litera (i) punctul (iii) și al materialului
germinativ provenit de la acestea, în ceea ce privește:
(a)     înscrierea pe liste a organismelor de
ameliorare;
(b)     condițiile privind înregistrarea
acestor animale de reproducție de rasă pură în registrele
genealogice înființate de societățile de ameliorare;
(c)     acceptarea, de către
societățile de ameliorare, a respectivelor animale de
reproducție de rasă pură pentru reproducție,
însămânțare artificială și colectarea și utilizarea
materialului germinativ provenit de la acestea;
(d)     metodele de testare a
performanțelor și evaluare genetică a acestor animale de
reproducție de rasă pură;
(e)     principalele informații care
trebuie incluse în certificatul zootehnic care trebuie să
însoțească respectivele animale de reproducție de rasă
pură și materialul germinativ provenit de la acestea.
2.           În măsura în care a adoptat
actele delegate menționate la alineatul (1), Comisia elaborează, prin
intermediul unor acte de punere în aplicare, modelele de certificate zootehnice
menționate la alineatul (1) litera (f) pentru animalele de
reproducție de rasă pură menționate la articolul 2 litera
(i) punctul (iii) și pentru materialul seminal, ovulele și embrionii
provenind de la acestea.
Actele de punere în aplicare respective se
adoptă în conformitate cu procedura de examinare menționată la
articolul 72 alineatul (2).
CAPITOLUL IX
Controale oficiale și alte activități oficiale, asistență
administrativă, cooperare și asigurarea respectării
legislației de către statele membre
Articolul 46
Norme generale privind
controalele oficiale
1.           Autoritatea competentă
efectuează periodic controale oficiale asupra societăților de
ameliorare și a exploatațiilor de ameliorare, în funcție de
riscuri și cu o frecvență corespunzătoare, luând în
considerare:
(a)     identificarea cazurilor de
neconformitate legate de:
(i)      animalele de reproducție și
materialul germinativ provenit de la acestea;
(ii)     activitățile sub controlul
societăților de ameliorare și al exploatațiilor de
ameliorare;
(iii)    localizarea activităților
sau a operațiunilor crescătorilor, societăților de
ameliorare și ale exploatațiilor de ameliorare;
(b)     antecedentele societăților
de ameliorare și ale exploatațiilor de ameliorare privind rezultatele
controalelor oficiale la care au fost supuse și conformitatea lor cu
normele zootehnice și genealogice prevăzute în prezentul regulament;
(c)     fiabilitatea și rezultatele
controalelor proprii care au fost efectuate de către societățile
de ameliorare și exploatațiile de ameliorare sau de către
terțe părți la cererea lor, în vederea verificării
conformității cu normele zootehnice și genealogice
prevăzute în prezentul regulament;
(d)     orice informații care ar putea
indica neconformitatea.
2.           Autoritatea competentă
efectuează controale oficiale în mod periodic și cu o
frecvență corespunzătoare în vederea identificării
posibilelor încălcări intenționate ale normelor zootehnice
și genealogice prevăzute în prezentul regulament, luând în
considerare, în plus față de criteriile menționate la alineatul
(1), informațiile privind astfel de posibile încălcări
intenționate furnizate prin mecanismele asistenței administrative
prevăzute la articolul 53, precum și orice alte informații care
indică posibilitatea unor astfel de încălcări.
3.           Controalele oficiale efectuate
înainte de comercializarea anumitor animale de reproducție și a
materialului germinativ provenit de la acestea în vederea emiterii
certificatelor oficiale sau a atestatelor oficiale prevăzute în normele
zootehnice și genealogice menționate în prezentul regulament drept
condiție pentru comercializarea animalelor de reproducție sau a
materialului germinativ provenit de la acestea se efectuează în
conformitate cu:
(a)     normele zootehnice și genealogice
prevăzute în prezentul regulament;
(b)     actele delegate adoptate de către
Comisie în conformitate cu articolele 35 și 45.
4.           Controalele oficiale se
efectuează după notificarea prealabilă a crescătorului, a
societății de ameliorare sau a exploatației de ameliorare, cu
excepția cazului în care există motive întemeiate de a efectua
controale neanunțate.
5.           Controalele oficiale se
efectuează, pe cât posibil, într-o manieră care să reducă
la minimum constrângerile asupra crescătorului, societății de
ameliorare sau exploatației de ameliorare.
6.           Autoritatea competentă
efectuează controalele oficiale cu aceeași atenție, indiferent
dacă animalele de reproducție sau materialul germinativ provenit de
la acestea:
(a)     sunt disponibile pe piața
Uniunii, fiind originare fie din statul membru în care se efectuează
controalele oficiale, fie dintr-un alt stat membru; sau
(b)     intră în Uniune din
țări terțe.
Articolul 47
Transparența
controalelor oficiale
1.           Autoritatea competentă
efectuează controale oficiale cu un nivel înalt de transparență
și pune la dispoziția publicului informații relevante cu privire
la organizarea și efectuarea controalelor oficiale.
Aceasta asigură publicarea periodică
și în timp util a informațiilor privind controalele oficiale pe care
le efectuează și publică cel puțin următoarele
informații:
(a)     tipul, numărul și
rezultatele controalelor oficiale pe care le efectuează;
(b)     tipul și numărul cazurilor
de neconformitate pe care le-a constatat;
(c)     cazurile în care a luat măsuri în
conformitate cu articolul 61;
(d)     cazurile în care au fost impuse
sancțiunile prevăzute la articolul 62.
2.           Comisia stabilește și
actualizează, după caz, prin intermediul unor acte de punere în
aplicare, formatul în care trebuie să fie publicate informațiile
prevăzute la alineatul (1).
Actele de punere în aplicare respective se
adoptă în conformitate cu procedura de examinare menționată la
articolul 72 alineatul (2).
3.           Autoritatea competentă poate
publica sau pune în alt mod la dispoziția publicului informații cu
privire la ratingul societăților de ameliorare și al
exploatațiilor de ameliorare individuale pe baza unei evaluări a
conformității lor cu criteriile de rating și pe baza
rezultatelor controalelor oficiale, cu condiția să fie îndeplinite
următoarele condiții:
(a)     criteriile de rating să fie
obiective, transparente și disponibile în mod public;
(b)     să existe măsuri
corespunzătoare de asigurare a coerenței și a transparenței
procesului de rating.
Articolul 48
Controalele documentate
și procedurile de verificare a controalelor
1.           Autoritatea competentă
efectuează controale oficiale în conformitate cu proceduri documentate,
care conțin instrucțiuni detaliate pentru personalul care
realizează controalele oficiale.
2.           Autoritatea competentă
instituie proceduri interne de verificare a coerenței și a
eficacității controalelor oficiale și ale altor
activități oficiale pe care le efectuează.
3.           Autoritatea competentă:
(a)     aplică măsuri corective în
toate cazurile în care procedurile interne prevăzute la alineatul (2)
identifică deficiențe privind coerența și eficacitatea
controalelor oficiale și ale altor activități oficiale;
(b)     actualizează procedurile
documentate prevăzute la alineatul (1), după caz.
Articolul 49
Raportarea controalelor
oficiale
1.           Autoritatea competentă
elaborează rapoarte privind toate controalele oficiale pe care le
efectuează, care conțin:
(a)     o descriere a scopului controalelor
oficiale;
(b)     metodele de control aplicate;
(c)     rezultatele controalelor oficiale;
(d)     după caz, măsurile pe care
autoritățile competente le impun crescătorilor,
societăților de ameliorare și exploatațiilor de ameliorare,
ca urmare a controalelor oficiale.
2.           Autoritatea competentă
furnizează crescătorilor, societăților de ameliorare
și exploatațiilor de ameliorare supuse unui control oficial o copie a
raportului prevăzut la alineatul (1).
Articolul 50
Metode și tehnici de
efectuare a controalelor oficiale
1.           Autoritatea competentă
efectuează controale oficiale utilizând metode și tehnici de control
care includ, după caz, verificări, inspecții și audituri.
2.           Autoritatea competentă
efectuează controale oficiale asupra crescătorilor,
societăților de ameliorare și exploatațiilor de ameliorare
care includ următoarele, după caz:
(a)     examinarea sistemelor de control pe
care societățile de ameliorare și exploatațiile de
ameliorare le-au instituit și rezultatele obținute prin astfel de
sisteme de control;
(b)     o inspecție:
(i)      a spațiilor, birourilor și
echipamentelor crescătorilor, ale societăților de ameliorare
și ale exploatațiilor de ameliorare;
(ii)     a animalelor de reproducție
și a materialului germinativ provenit de la acestea;
(iii)    a etichetării, prezentării
și publicității referitoare la crescători,
societățile de ameliorare și exploatațiile de ameliorare;
(c)     o examinare a documentelor și a
altor înregistrări care pot fi relevante pentru evaluarea
conformității cu normele zootehnice și genealogice
prevăzute în prezentul regulament;
(d)     discuții cu membrii și
angajații societăților de ameliorare și ai exploatațiilor
de ameliorare;
(e)     orice altă activitate
necesară în vederea identificării cazurilor de neconformitate.
Articolul 51
Obligațiile
crescătorilor, ale societăților de ameliorare și ale
exploatațiilor de ameliorare
1.           Atunci când acest lucru este necesar
pentru efectuarea controalelor oficiale sau a altor activități
oficiale, crescătorii, societățile de ameliorare și
exploatațiile de ameliorare acordă funcționarilor
autorității competente accesul necesar la următoarele:
(a)     spații, birouri și echipamente;
(b)     sisteme computerizate de gestionare a
informațiilor;
(c)     animalele de reproducție și
materialul germinativ provenit de la acestea;
(d)     documente și orice alte
informații relevante.
2.           În cursul controalelor oficiale
și al altor activități oficiale, crescătorii,
societățile de ameliorare și exploatațiile de ameliorare
acordă asistență funcționarilor autorităților
competente în îndeplinirea sarcinilor acestora.
3.           Comisia poate, prin intermediul
unor acte de punere în aplicare, să stabilească norme privind:
(a)     modalitățile prin care
autoritățile competente pot accesa sistemele computerizate de
gestionare a informațiilor menționate la alineatul (1) litera (b);
(b)     norme uniforme privind asistența
prevăzută la alineatul (2) pe care crescătorii, societățile
de ameliorare și exploatațiile de ameliorare trebuie să o acorde
autorității competente.
Actele de punere în aplicare respective se
adoptă în conformitate cu procedura de examinare menționată la
articolul 72 alineatul (2).
Articolul 52
Delegarea competențelor
privind o serie de norme specifice privind controalele oficiale și
acțiunile care trebuie întreprinse de către autoritatea
competentă referitoare la animalele de reproducție și materialul
germinativ provenit de la acestea
1.           Comisia este împuternicită
să adopte acte delegate în conformitate cu articolul 71 privind stabilirea
de norme:
(a)     pentru efectuarea controalelor
oficiale asupra animalelor de reproducție și materialului germinativ
provenit de la acestea, în vederea verificării respectării normelor
zootehnice și genealogice prevăzute în prezentul regulament;
(b)     cu privire la acțiunile care
trebuie întreprinse de autoritatea competentă având în vedere rezultatele
obținute în urma desfășurării controalelor oficiale.
2.           Actele delegate menționate
la alineatul (1) menționează:
(a)     responsabilitățile și
sarcinile specifice ale autorității competente, în plus
față de cele prevăzute la articolele 46 - 50;
(b)     cazurile în care autoritatea
competentă trebuie să adopte una sau mai multe dintre măsurile
prevăzute în actele de punere în aplicare adoptate în temeiul articolului
66 alineatul (1) sau alte măsuri decât cele prevăzute la articolul
respectiv, ca urmare a unor cazuri specifice de neconformitate.
Articolul 53
Norme generale privind
asistența administrativă și cooperarea
1.           Autoritățile competente
din statele membre își acordă reciproc asistență
administrativă în vederea asigurării unei aplicări corecte a
normelor zootehnice și genealogice prevăzute în prezentul regulament,
în cazurile de neconformitate care își au originea, se extind și au
efecte în mai multe state membre.
2.           Asistența
administrativă prevăzută la alineatul (1) include, după
caz, participarea autorității competente dintr-un stat membru la
controalele oficiale la fața locului efectuate de către autoritatea
competentă dintr-un alt stat membru.
3.           Dispozițiile prezentului
articol se aplică fără a aduce atingere normelor naționale:
(a)     aplicabile în cazul eliberării
documentelor care fac obiectul unor proceduri judiciare sau au
legătură cu acestea;
(b)     menite să protejeze interesele
comerciale ale unei persoane fizice sau juridice.
4.           Comunicarea între
autoritățile competente în conformitate cu articolele 54, 55 și
56 are loc în scris.
Articolul 54
Asistență
acordată la cerere
1.           În cazul în care autoritatea
competentă („autoritatea competentă solicitantă”) consideră
că are nevoie de informații din partea unei autorități
competente dintr-un alt stat membru („autoritatea competentă căreia
i-a fost adresată solicitarea”) pentru efectuarea în mod eficace a
controalelor oficiale sau continuarea lor, aceasta trebuie să
transmită o cerere motivată autorității competente
respective.
Fără întârziere, autoritatea
competentă căreia i-a fost adresată solicitarea:
(a)     confirmă primirea cererii motivate
și indică timpul necesar pentru a furniza informațiile
solicitate;
(b)     efectuează controalele oficiale
sau investigațiile necesare pentru
(i)      a furniza autorității
competente solicitante toate informațiile necesare și documentele
originale sau copii certificate ale acestora;
(ii)     a verifica, dacă este necesar,
la fața locului, respectarea normelor zootehnice și genealogice
prevăzute în prezentul regulament, în limita competențelor sale.
2.           Autoritatea competentă
solicitantă și autoritatea competentă căreia i-a fost
adresată solicitarea pot conveni ca funcționarii desemnați de
prima dintre ele să fie prezenți la controalele oficiale
menționate la alineatul (1) al doilea paragraf litera (b) punctul (i).
În astfel de cazuri, funcționarii
autorității competente solicitante:
(a)     pot în orice moment să prezinte o
autorizație scrisă care să menționeze identitatea și
calitatea lor oficială;
(b)     au acces la aceleași sedii
și documente ca și funcționarul prezent al autorității
competente căreia i-a fost adresată solicitarea, doar în scopul
efectuării controalelor oficiale;
(c)     nu pot exercita, din proprie
inițiativă, competența de a efectua controale oficiale
conferită funcționarilor autorității competente căreia
i-a fost adresată solicitarea.
Articolul 55
Asistență din
proprie inițiativă
1.           În cazul în care autoritatea
competentă sesizează un caz de neconformitate care poate avea
implicații pentru un alt stat membru, ea informează fără
întârziere, din proprie inițiativă, autoritatea competentă din
respectivul stat membru.
2.           Autoritatea competentă
informată în conformitate cu alineatul (1):
(a)     confirmă fără
întârziere primirea notificării;
(b)     precizează, în termen de zece
zile de la data primirii notificării:
(i)      investigațiile pe care
intenționează să le efectueze privind cazul de neconformitate
menționat la alineatul (1); sau
(ii)     motivele pentru care consideră
că nu sunt necesare investigații.
3.           În cazul în care autoritatea
competentă notificată în conformitate cu alineatul (1) decide să
efectueze investigații în conformitate cu alineatul (2), aceasta
informează fără întârziere autoritatea competentă care i-a
transmis notificarea cu privire la rezultatele unor astfel de investigații
și, dacă este cazul, măsurile luate în consecință.
Articolul 56
Asistență în caz de
neconformitate
1.           În cazul în care, în cursul
controalelor oficiale efectuate asupra animalelor de reproducție și a
materialului germinativ provenit de la acestea, originare din alt stat membru,
autoritatea competentă stabilește că aceste animale de reproducție
și materialul germinativ provenit de la acestea nu sunt conforme cu
normele zootehnice și genealogice prevăzute în prezentul regulament,
provocând o încălcare gravă a normelor respective, aceasta
informează fără întârziere autoritatea competentă din
statul membru de expediere și din orice alt stat membru vizat, pentru a le
permite să efectueze investigațiile adecvate.
2.           Autoritățile competente
informate în conformitate cu alineatul (1) iau, fără întârziere,
următoarele măsuri:
(a)     confirmă primirea
notificării și precizează investigațiile pe care
intenționează să le desfășoare cu privire la cazul de
neconformitate menționat la alineatul (1);
(b)     investighează cazul, iau toate
măsurile necesare și informează autoritățile
competente care au transmis notificarea cu privire la natura
investigațiilor și a controalelor oficiale efectuate, cu privire la
deciziile luate și motivele care au stat la baza acestor decizii.
3.           Dacă autoritatea
competentă menționată la alineatul (1) care a transmis
notificarea are motive să creadă că investigațiile
efectuate sau măsurile luate de către autoritățile
competente notificate în conformitate cu alineatul (2) nu remediază în mod
corespunzător cazul de neconformitate constatat, ea solicită
autorităților competente notificate să efectueze controale
oficiale suplimentare sau să ia măsuri suplimentare.
În aceste situații:
(a)     autoritățile competente din
cele două state membre caută modalități și mijloace de
a stabili de comun acord o abordare care să remedieze în mod corespunzător
cazul de neconformitate menționat la alineatul (1) din prezentul articol,
inclusiv prin efectuarea în comun a controalelor oficiale la fața locului
în conformitate cu articolul 53 alineatul (2) și cu articolul 54 alineatul
(2);
(b)     în cazul în care nu reușesc
să convină asupra unor măsuri adecvate, ele informează
Comisia fără întârziere.
4.           În cazul în care controalele
oficiale efectuate asupra animalelor de reproducție sau a materialului
germinativ provenit de la acestea, originare dintr-un alt stat membru,
indică cazuri repetate de nerespectare a normelor menționate la
alineatul (1), autoritățile competente ale statului membru de
destinație informează fără întârziere Comisia și
autoritățile competente ale celorlalte state membre.
Articolul 57
Informații privind
cazurile de neconformitate primite din partea țărilor terțe
1.           În cazul în care o autoritate
competentă primește informații din partea unei țări
terțe care indică un caz de neconformitate cu normele zootehnice
și genealogice prevăzute în prezentul regulament, aceasta
notifică fără întârziere aceste informații:
(a)     Comisiei, în cazul în care
informațiile sunt sau pot fi relevante la nivelul Uniunii;
(b)     autorității competente din
celelalte state membre implicate.
2.           Informațiile obținute
în urma controalelor oficiale și a investigațiilor efectuate în
conformitate cu prezentul regulament pot fi transmise țării
terțe menționate la alineatul (1), cu condiția ca:
(a)     autoritățile competente care
au furnizat informațiile să fie de acord cu transmiterea acestora;
(b)     țara terță să
își fi luat angajamentul de a oferi asistența necesară
strângerii de dovezi privind practicile care sunt sau par a fi neconforme cu
normele Uniunii;
(c)     să se respecte normele relevante,
aplicate la nivel național și la nivelul Uniunii, privind
transmiterea către țările terțe a unor date cu caracter
personal.
Articolul 58
Asistența
coordonată și acțiunile subsecvente întreprinse de Comisie
1.           Comisia coordonează
fără întârziere măsurile luate de autoritatea competentă în
conformitate cu prezentul capitol în cazul în care:
(a)     informațiile de care dispune
Comisia arată că activitățile care constituie sau par
să constituie un caz de neconformitate:
(i)      au sau ar putea avea ramificații
în mai multe state membre; sau
(ii)     pot avea loc în mai multe state
membre;
(b)     autoritățile competente din
statele membre implicate nu reușesc să convină asupra unor
acțiuni adecvate de eliminare a neconformității.
2.           În situațiile
menționate la alineatul (1), Comisia poate:
(a)     să trimită o echipă de
inspecție care să efectueze un control oficial la fața locului,
în colaborare cu statul membru implicat;
(b)     să solicite autorității
competente din statul membru de expediere și, dacă este cazul,
autorităților din alte state membre implicate, să-și intensifice
în mod corespunzător controalele oficiale și să raporteze
Comisiei măsurile adoptate;
(c)     să ofere informații cu
privire la astfel de cazuri comitetului menționat la articolul 72
alineatul (1), împreună cu o propunere de măsuri pentru a remedia
cazurile de neconformitate menționate la alineatul (1) litera (a).
Articolul 59
Principiul general de
finanțare a controalelor oficiale
1.           Statele membre se asigură
că sunt disponibile resurse financiare adecvate pentru a asigura
personalul și celelalte resurse necesare pentru ca autoritățile
competente să efectueze controale oficiale și alte
activități oficiale.
2.           Statele
membre pot colecta taxe pentru acoperirea costurilor ocazionate de controalele
oficiale pe care le efectuează.
Articolul 60
Obligațiile generale ale
autorităților competente în ceea ce privește acțiunile de
asigurare a respectării legislației
1.           Atunci când acționează
în conformitate cu prezentul capitol, autoritățile competente
acordă prioritate măsurilor menite să elimine cazurile de
neconformitate sau să minimizeze efectele lor asupra comerțului cu
animale de reproducție și cu material germinativ provenit de la
acestea.
2.           În cazul în care există o
suspiciune de neconformitate, autoritățile competente efectuează
o investigație în vederea confirmării sau eliminării
suspiciunii.
3.           Dacă este necesar,
investigația menționată la alineatul (2) include efectuarea unor
controale oficiale intensificate asupra animalelor de reproducție și
a materialului germinativ provenit de la acestea și asupra crescătorilor,
societăților de ameliorare și exploatațiilor de ameliorare,
pe o perioadă corespunzătoare.
Articolul 61
Investigații și
măsuri în caz de neconformitate confirmată
1.           În cazul în care se confirmă
o neconformitate, autoritățile competente:
(a)     efectuează orice
investigație suplimentară necesară în vederea stabilirii
originii și amplorii neconformității, precum și a
responsabilităților crescătorilor, ale societăților de
ameliorare și ale exploatațiilor de ameliorare;
(b)     iau măsuri adecvate pentru a se
asigura că crescătorii, societățile de ameliorare și
exploatațiile de ameliorare remediază neconformitatea și previn
repetarea acesteia.
Atunci când decid asupra măsurilor care
trebuie luate, autoritățile competente iau în considerare natura
neconformității și antecedentele crescătorului,
societății de ameliorare sau exploatației de ameliorare în ceea
ce privește conformitatea.
2.           Atunci când acționează
în conformitate cu alineatul (1), autoritățile competente iau
următoarele măsuri, după caz:
(a)     amână înscrierea în registrele
genealogice a animalelor de reproducție de rasă pură sau
înregistrarea în registrele zootehnice a porcilor de reproducție hibrizi;
(b)     solicită modificarea statutului
animalelor sau al materialului germinativ provenit de la acestea care sunt
destinate reproducției în conformitate cu prezentul regulament sau
solicită oferirea de informații corective crescătorilor;
(c)     restricționează sau interzic
comercializarea animalelor și a materialului germinativ sub formă de
animale de reproducție sau material germinativ definit(e) la articolul 2
sau importul acestora în Uniune sau exportul către țări
terțe sau interzic sau dispun întoarcerea acestora în statul membru de
expediere;
(d)     solicită crescătorului,
societății de ameliorare sau exploatației de ameliorare să
intensifice frecvența controalelor proprii;
(e)     solicită efectuarea unor
controale oficiale intensificate sau sistematice asupra anumitor
activități ale crescătorului, societății de ameliorare
sau exploatației de ameliorare în cauză;
(f)     solicită suspendarea, pentru o
perioadă de timp corespunzătoare, a tuturor activităților
sau a unei părți a activităților crescătorului,
societății de ameliorare sau exploatației de ameliorare în
cauză și, dacă este cazul, a site-urilor internet pe care le
gestionează sau utilizează și suspendă aprobarea unui
program de ameliorare efectuat de o societate de ameliorare sau de o
exploatație de ameliorare, în cazul în care societatea sau
exploatația respectivă nu respectă în mod repetat, continuu sau
general cerințele programului de ameliorare aprobat în conformitate cu
articolul 8 alineatul (1) sau cu articolul 9;
(g)     solicită retragerea
recunoașterii societății de ameliorare sau a exploatației
de ameliorare acordate în conformitate cu articolul 4 alineatul (2), în cazul
în care practica administrativă a societății de ameliorare sau a
exploatației de ameliorare respective indică faptul că aceasta
nu respectă în mod repetat, continuu sau general cerințele prevăzute
la articolul 4 alineatul (2) litera (c);
(h)     iau orice altă măsură
pe care o consideră adecvată în vederea asigurării
conformității cu normele genealogice și zootehnice
prevăzute în prezentul regulament.
3.           Autoritățile competente
furnizează crescătorului, societății de ameliorare sau
exploatației de ameliorare în cauză sau reprezentanților lor:
(a)     o notificare scrisă privind
decizia lor referitoare la acțiunea sau măsura care trebuie
întreprinsă în conformitate cu alineatele (1) și (2), împreună
cu motivele care au stat la baza acestei decizii; precum și
(b)     informații privind căile de
atac împotriva unor astfel de decizii, privind procedura și termenele
aplicabile.
4.           Toate cheltuielile efectuate în
temeiul prezentului articol sunt suportate de către crescătorul,
societatea de ameliorare sau exploatația de ameliorare responsabilă.
Articolul 62
Sancțiuni
Statele membre stabilesc normele privind
sancțiunile care se aplică în cazul încălcării
dispozițiilor prezentului regulament și iau toate măsurile
necesare pentru a asigura punerea în aplicare a acestora. Sancțiunile
prevăzute trebuie să fie eficace, proporționale și
disuasive.
Statele membre
notifică respectivele dispoziții Comisiei până cel târziu la
data menționată la articolul 74 alineatul (2) și informează
fără întârziere Comisia cu privire la orice modificare
ulterioară care le afectează.
CAPITOLUL X
Controale efectuate de Comisie
Secțiunea
1
Controalele efectuate de Comisie în statele membre
Articolul 63
Controalele efectuate de
Comisie în statele membre
1.           Experții Comisiei
efectuează controale în fiecare stat membru pentru:
(a)     a verifica aplicarea generală a
normelor zootehnice și genealogice prevăzute în prezentul regulament;
(b)     a verifica modul de funcționare a
sistemelor naționale de control menționate la articolul 46 ale
autorității competente care le operează;
(c)     a efectua investigații și a
colecta informații:
(i)      privind controalele oficiale și
practicile de asigurare a respectării legislației;
(ii)     privind problemele importante sau
recurente în ceea ce privește aplicarea sau asigurarea aplicării
normelor zootehnice și genealogice prevăzute în prezentul regulament;
(iii)    în legătură cu problemele
emergente sau cu noile evoluții din statele membre.
2.           Controalele Comisiei
prevăzute la alineatul (1) sunt organizate în cooperare cu autoritățile
competente ale statelor membre și pot include verificări la fața
locului în cooperare cu personalul autorității competente care
efectuează controalele oficiale.
3.           Experții Comisiei pot fi
asistați de către experți din statele membre.
Experții naționali care însoțesc
experții Comisiei beneficiază de aceleași drepturi de acces ca
și experții Comisiei.
Articolul 64
Rapoarte privind controalele
efectuate de Comisie în statele membre
1.           Comisia:
(a)     pregătește o copie a
proiectului său de raport privind constatările controalelor Comisiei
efectuate în conformitate cu articolul 63 alineatul (1) și o trimite
pentru observații statului membru în care au fost efectuate controalele;
(b)     pregătește raportul final
privind constatările controalelor respective efectuate de Comisie,
ținând seama de observațiile statului membru prevăzute la litera
(a);
(c)     pune la dispoziția publicului
raportul final prevăzut la litera (b) și observațiile statului
membru prevăzute la litera (a).
2.           După caz, Comisia poate
recomanda în raportul său final prevăzut la alineatul (1) litera (b)
măsuri corective sau preventive prin care statele membre să remedieze
deficiențele specifice sau sistemice identificate în cursul controalelor
efectuate de Comisie în conformitate cu articolul 63 alineatul (1).
Articolul 65
Obligațiile statelor
membre privind controalele efectuate de Comisie
1.           Pentru a asista Comisia în
vederea efectuării controalelor prevăzute la articolul 63 alineatul
(1), statele membre:
(a)     oferă asistența
necesară, documentația și sprijinul tehnic pe care le
solicită experții Comisiei pentru a putea desfășura
controalele în mod eficient și eficace;
(b)     se asigură că experții
Comisiei au acces la toate spațiile sau la anumite părți ale
spațiilor și la toate informațiile, inclusiv la sistemele
informatice necesare pentru efectuarea controalelor de către Comisie.
2.           Statele membre iau măsurile
adecvate, având în vedere recomandările formulate în raportul final
prevăzut la articolul 64 alineatul (1) litera (b), în vederea
garantării respectării normelor zootehnice și genealogice
prevăzute în prezentul regulament.
Articolul 66
Deficiențe grave ale
sistemului de control al unui stat membru
1.           În cazul în care Comisia dispune
de dovezi privind existența unei deficiențe grave a sistemelor de
control ale unui stat membru și aceasta poate genera o încălcare de
amploare a normelor zootehnice și genealogice prevăzute în prezentul
regulament, Comisia, prin intermediul unor acte de punere în aplicare,
adoptă una sau mai multe dintre următoarele măsuri, care se
aplică până când respectiva deficiență este eliminată:
(a)     interzicerea comerțului cu
animale de reproducție sau cu material germinativ provenit de la acestea,
care sunt afectate de deficiența sistemului de control oficial;
(b)     impunerea unor condiții speciale,
în plus față de cele prevăzute la capitolul II, pentru
recunoașterea societăților de ameliorare și a
exploatațiilor de ameliorare, aprobarea programelor de ameliorare sau
comercializarea animalelor de reproducție și a materialului germinativ
provenit de la acestea;
(c)     alte măsuri temporare adecvate.
Actele de punere în aplicare respective se
adoptă în conformitate cu procedura de examinare menționată la
articolul 72 alineatul (2).
2.           Măsurile prevăzute la
alineatul (1) se adoptă numai dacă statul membru în cauză nu
reușește să remedieze situația la cererea și în
termenul stabilit de către Comisie.
Secțiunea
2
Controalele efectuate de Comisie în țări terțe
Articolul 67
Controalele efectuate de
Comisie în țări terțe
1.           Experții Comisiei pot
efectua controale în țări terțe pentru:
(a)     a verifica dacă normele
zootehnice și genealogice privind animalele de reproducție și
materialul germinativ provenit de la acestea, prevăzute în legislația
țării terțe, oferă garanții echivalente cu cele prevăzute
în Uniune prin prezentul regulament;
(b)     a verifica dacă sistemul de
control în vigoare în țara terță în cauză poate asigura
faptul că transporturile de animale de reproducție și de
material germinativ provenit de la acestea, exportate către Uniune, respectă
cerințele relevante prevăzute în capitolul VII din prezentul
regulament;
(c)     a colecta informații pentru a
elucida cauzele situațiilor recurente de neconformitate a animalelor de
reproducție și a materialului germinativ provenit de la acestea, importate
în Uniune, cu cerințele zootehnice și genealogice pentru importurile
în Uniune pentru care conformitatea a fost certificată în mod
necorespunzător.
2.           Controalele Comisiei
prevăzute la alineatul (1) țin seama în special de:
(a)     legislația zootehnică
și genealogică din țara terță privind animalele de
reproducție și materialul germinativ provenit de la acestea;
(b)     organizarea autorității
competente din țara terță, independența și
competențele sale, supravegherea la care este supusă și
autoritatea de care dispune pentru a asigura aplicarea în mod eficace a
legislației menționate la litera (a);
(c)     instruirea personalului în ceea ce
privește efectuarea controalelor oficiale;
(d)     resursele de care dispune autoritatea
competentă din țara terță;
(e)     existența și aplicarea unor
proceduri de control documentate și a unor sisteme de control bazate pe
priorități;
(f)     amploarea și aplicarea
controalelor oficiale efectuate asupra animalelor de reproducție și a
materialului germinativ provenit de la acestea, care sunt originare din alte
țări terțe;
(g)     asigurările pe care le poate
oferi țara terță cu privire la conformitatea sau
echivalența cu cerințele stabilite în normele zootehnice și
genealogice prevăzute în prezentul regulament.
Articolul 68
Frecvența și organizarea
controalelor efectuate de Comisie în țări terțe
1.           Frecvența controalelor
efectuate de Comisie în țările terțe se stabilește în
funcție de:
(a)     normele zootehnice și genealogice
prevăzute în prezentul regulament;
(b)     volumul și natura transporturilor
de animale de reproducție și de material germinativ provenind de la
acestea care intră în Uniune din țara terță în cauză;
(c)     rezultatele controalelor pe care
Comisia le-a efectuat deja;
(d)     rezultatele controalelor oficiale
efectuate asupra animalelor de reproducție și a materialului
germinativ provenind de la acestea, care intră în Uniune din țara
terță respectivă și ale oricăror alte controale
oficiale efectuate de către autoritățile competente ale statelor
membre;
2.           În vederea creșterii
eficienței și eficacității controalelor Comisiei
prevăzute la alineatul (1), Comisia poate solicita țării
terțe în cauză, înainte de efectuarea acestor controale, să
furnizeze:
(a)     informațiile menționate la
articolul 37 alineatul (1) litera (b);
(b)     după caz, înregistrări
scrise cu privire la controalele oficiale efectuate în țara
terță respectivă.
3.           Comisia poate numi experți
din statele membre care să asiste experții săi proprii în cursul
controalelor prevăzute la alineatul (1).
Articolul 69
Rapoartele Comisiei privind
controalele efectuate de experții ei în țări terțe
1.           În cazul în care controalele
efectuate de Comisie au fost efectuate în conformitate cu articolul 67
alineatul (1), Comisia:
(a)     pregătește o copie a
proiectului său de raport privind constatările controalelor Comisiei
și o trimite pentru observații țării terțe în care a
efectuat controalele;
(b)     pregătește raportul final
privind constatările controalelor efectuate de experții Comisiei în
țara terță, ținând cont de observațiile exprimate de
țara terță în care au fost efectuate controalele;
(c)     pune la dispoziția publicului
raportul final și observațiile exprimate de țara terță
în care au fost efectuate controalele.
2.           După caz, Comisia poate
recomanda în raportul său final prevăzut la alineatul (1) adoptarea
de măsuri corective sau preventive prin care țara terță
să remedieze deficiențele specifice sau sistemice identificate de
experții Comisiei în cursul controalelor efectuate în conformitate cu
articolul 67 alineatul (1).
Articolul 70
Stabilirea unor măsuri
speciale privind importurile în Uniune de
animale de reproducție
și de material germinativ provenit de la acestea
1.           În cazul în care există
dovezi privind existența unei neconformități grave, la
scară largă, cu normele zootehnice și genealogice prevăzute
în prezentul regulament, Comisia adoptă, prin intermediul unor acte de
punere în aplicare, măsurile speciale necesare pentru a pune capăt
neconformității.
Actele de punere în aplicare respective se
adoptă în conformitate cu procedura de examinare menționată la
articolul 72 alineatul (2).
2.           Măsurile speciale
menționate la alineatul (1) identifică animalele de reproducție
și materialul germinativ provenit de la acestea, menționând codurile
acestora din Nomenclatura combinată, și pot include:
(a)     interzicerea din motive zootehnice a
importurilor în Uniune de animale de reproducție și de material
germinativ provenit de la acestea, originare sau expediate din țările
terțe afectate de neconformitatea menționată la alineatul (1);
(b)     cerința ca animalele de reproducție
și materialul germinativ menționate la alineatul (1), originare sau
expediate din țările terțe afectate de neconformitatea
menționată la alineatul (1):
(i)      să fie supuse unor controale
specifice efectuate înainte de expedierea sau intrarea în Uniune;
(ii)     să fie însoțite de un
certificat oficial sau de orice alte dovezi care să ateste că
animalele de reproducție sau materialul germinativ provenit de la acestea
îndeplinesc cerințele stabilite în capitolul VII din prezentul regulament
sau în actul delegat adoptat în conformitate cu articolul 45 alineatul (1);
(c)     cerința ca dovezile
menționate la litera (b) punctul (ii) să fie transmise cu respectarea
unui format specific;
(d)     alte măsuri necesare pentru a
remedia neconformitatea menționată la alineatul (1).
3.           Atunci când se adoptă
măsurile menționate la alineatul (2), se ține seama de:
(a)     informațiile colectate în
conformitate cu articolul 67 alineatul (2);
(b)     orice alte informații pe care
le-au oferit țările terțe afectate de neconformitatea menționată
la alineatul (1);
(c)     după caz, de rezultatele
controalelor efectuate de către Comisie în temeiul articolului 67
alineatul (1).
4.           Comisia monitorizează
situația și, în funcție de evoluția acesteia, modifică
sau abrogă măsurile adoptate, în conformitate cu procedura
menționată la articolul 72 alineatul (2).
CAPITOLUL XI
Delegare și punere în aplicare
Articolul 71
Exercitarea delegării
1.           Competența de a adopta acte
delegate este conferită Comisiei în condițiile prevăzute în
prezentul articol.
2.           Competența de a adopta
actele delegate menționată la articolul 4 alineatul (3), articolul 8
alineatul (3), articolul 17 alineatul (4), articolul 19 alineatul (4),
articolul 20 alineatul (2), articolul 21 alineatul (2), articolul 23 alineatul
(4), articolul 24 alineatul (2), articolul 28 alineatul (1), articolul 32
alineatul (2), articolul 33 alineatul (3), articolul 35 alineatul (1),
articolul 39 alineatul (2), articolul 45 alineatul (1) și articolul 52
alineatul (1) este conferită Comisiei pentru o perioadă de timp
nedeterminată de la data intrării în vigoare a prezentului
regulament.
3.           Delegarea de competențe
menționată la articolul 4 alineatul (3), articolul 8 alineatul (3),
articolul 17 alineatul (4), articolul 19 alineatul (4), articolul 20 alineatul
(2), articolul 21 alineatul (2), articolul 23 alineatul (4), articolul 24
alineatul (2), articolul 28 alineatul (1), articolul 32 alineatul (2),
articolul 33 alineatul (3), articolul 35 alineatul (1), articolul 39 alineatul
(2), articolul 45 alineatul (1) și articolul 52 alineatul (1) poate fi
revocată în orice moment de către Parlamentul European sau de
către Consiliu. Decizia de revocare pune capăt delegării de
competențe menționate în respectiva decizie. Ea intră în vigoare
în ziua următoare publicării în Jurnalul Oficial al Uniunii
Europene sau la o dată ulterioară menționată în
decizie. Decizia nu aduce atingere validității actelor delegate
aflate deja în vigoare.
4.           De îndată ce adoptă un
act delegat, Comisia îl notifică simultan Parlamentului European și
Consiliului.
5.           Un act delegat adoptat în temeiul
articolului 4 alineatul (3), articolului 8 alineatul (3), articolului 17
alineatul (4), articolului 19 alineatul (4), articolului 20 alineatul (2),
articolului 21 alineatul (2), articolului 23 alineatul (4), articolului 24
alineatul (2), articolului 28 alineatul (1), articolului 32 alineatul (2),
articolului 33 alineatul (3), articolului 35 alineatul (1), articolului 39
alineatul (2), articolului 45 alineatul (1) și articolului 52 alineatul
(1) intră în vigoare numai în cazul în care nu a fost exprimată nicio
obiecție nici de Parlamentul European, nici de Consiliu în termen de
două luni de la notificarea actului respectiv Parlamentului European
și Consiliului sau dacă, înainte de expirarea termenului respectiv,
atât Parlamentul European, cât și Consiliul au informat Comisia că nu
vor formula obiecții. Respectivul termen poate fi prelungit cu
două luni la inițiativa Parlamentului European sau a Consiliului.
Articolul 72
Procedura comitetelor
1.           Comisia este asistată de Comitetul zootehnic permanent,
înființat prin Decizia 77/505/CEE a Consiliului. Acesta este un comitet în
sensul Regulamentului (UE) nr. 182/2011.
2.           Atunci când se face trimitere la
prezentul alineat, se aplică articolul 5 din Regulamentul (UE) nr.
182/2011.
În cazul în care avizul comitetului trebuie
obținut prin procedură scrisă, această procedură se
încheie fără rezultat dacă, înainte de expirarea termenului de
trimitere a avizului, acest lucru este hotărât de președintele
comitetului sau solicitat de o majoritate simplă a membrilor comitetului.
3.           Atunci când se face trimitere la
prezentul alineat, se aplică articolul 8 din Regulamentul (UE)
nr. 182/2011, coroborat cu articolul 5 din același regulament.
CAPITOLUL XII
Dispoziții finale
Articolul 73
Abrogări
1.           Directivele 87/328/CEE,
88/661/CEE, 89/361/CEE, 90/118/CEE, 90/119/CEE, 90/427/CEE, 91/174/CEE,
94/28/CE și 2009/157/CE ale Consiliului și Decizia 96/463/CE a
Consiliului se abrogă.
2.           Trimiterile la directivele
abrogate și la Decizia 96/463/CE abrogată se interpretează ca
trimiteri la prezentul regulament și se citesc în conformitate cu tabelul
de corespondență din anexa VII.
Articolul 74
Intrarea în vigoare și
aplicarea
Prezentul regulament intră în vigoare
în a douăzecea zi de la data publicării în Jurnalul Oficial al
Uniunii Europene.
Se aplică de la [01/ll/aaaa] [date
to be inserted: please insert the first day of the eighteen month following the
date referred to in the first paragraph.]
Prezentul regulament este
obligatoriu în toate elementele sale și se aplică direct în toate
statele membre.
Adoptat la Bruxelles,
Pentru Parlamentul European                                                             Pentru
Consiliu
Președintele                                                                                Președintele
ANEXA I
Societăți de ameliorare
și exploatații de ameliorare care înființează și
conduc registre genealogice sau registre zootehnice,
astfel cum sunt menționate în
Capitolul II
Partea 1
Cerințe generale privind recunoașterea societăților de
ameliorare și a exploatațiilor de ameliorare, astfel cum se prevede
la articolul 4 alineatul (2)
Pentru a fi recunoscută în
conformitate cu articolul 4 alineatul (2), o societate de ameliorare care
înființează sau conduce un registru genealogic sau o exploatație
de ameliorare care înființează sau conduce un registru zootehnic
trebuie să îndeplinească următoarele condiții:
1.           să aibă personalitate
juridică conform legislației în vigoare în statul membru în care este
depusă cererea de recunoaștere;
2.           să fie independentă din
punct de vedere juridic și financiar de autoritatea competentă;
3.           să prezinte
autorității competente o documentație care să demonstreze
că:
(a)     dispune de personal calificat și
suficient și de spații și echipamente adecvate pentru a-și
pune în aplicare în mod eficient programul de ameliorare care urmează
să fie aprobat în conformitate cu articolul 8 alineatul (1) și,
după caz, cu articolul 9;
(b)     poate efectua sau efectuează
controalele necesare pentru înregistrarea pedigree-urilor animalelor de
reproducție care fac obiectul programului de ameliorare care urmează
să fie aprobat în conformitate cu articolul 8 alineatul (1) și,
după caz, cu articolul 9;
(c)     poate avea sau are un efectiv
suficient de mare de animale de reproducție și un număr
suficient de crescători în zona geografică de activitate în care se
desfășoară programul de ameliorare care urmează să fie
aprobat în conformitate cu articolul 8 alineatul (1) și, după caz, cu
articolul 9, în vederea ameliorării rasei sau hibridului sau a
conservării rasei;
(d)     poate genera și utiliza datele
privind performanța animalelor de reproducție necesare pentru desfășurarea
programului de ameliorare care urmează să fie aprobat în conformitate
cu articolul 8 alineatul (1) și, după caz, cu articolul 9;
(e)     în cazul în care societatea de
ameliorare sau exploatația de ameliorare prevede un sistem de afiliere
obligatorie a crescătorilor, că a adoptat norme de procedură
care să prevadă:
(i)      tratamentul egal al
crescătorilor afiliați sau care au depus o cerere de afiliere, care
dețin animale în exploatații situate în aria geografică în care
se desfășoară programul de ameliorare aprobat;
(ii)     anumite servicii furnizate la cerere
crescătorilor care sunt membri și care își deplasează
animalele în exploatații situate în afara ariei geografice în care se
desfășoară programul de ameliorare aprobat;
(f)      a adoptat norme de procedură
pentru a soluționa litigiile cu crescătorii legate de testarea
performanțelor și evaluarea genetică a animalelor de
reproducție, înscrierea în clase în funcție de calități
și acceptarea animalelor de reproducție pentru reproducție
și colectarea și utilizarea materialului germinativ.
Partea 2
Cerințe generale privind aprobarea programelor de ameliorare
desfășurate de societățile de ameliorare și de
exploatațiile de ameliorare, astfel cum se prevede la articolul 8
alineatul (1) și la articolul 9
1.           În vederea obținerii
aprobării programului de ameliorare, societatea de ameliorare sau
exploatația de ameliorare prezintă autorității competente
următoarele informații, astfel cum se prevede la articolul 8
alineatul (1) și la articolul 9:
(a)     denumirea și caracteristicile
detaliate ale rasei înscrise în registrul genealogic sau, în cazul porcilor de
reproducție hibrizi, ale hibridului înscris în registrul zootehnic, pentru
a împiedica confuzia cu animale de reproducție similare, înscrise sau
înregistrate în alte registre genealogice sau zootehnice existente;
(b)     sistemul de identificare
individuală a animalelor de reproducție care garantează faptul
că animalele de reproducție sunt înscrise într-un registru genealogic
sau zootehnic numai atunci când sunt identificate cel puțin în
conformitate cu legislația Uniunii în domeniul
sănătății animale privind identificarea și
înregistrarea animalelor din speciile în cauză;
(c)     sistemul de înregistrare a
pedigree-ului animalelor de reproducție de rasă pură care sunt
fie înscrise, fie înregistrate și eligibile pentru înscriere în registrele
genealogice sau a pedigree-ului porcilor de reproducție hibrizi
înregistrați în registrele zootehnice;
(d)     obiectivele programului de ameliorare
și criteriile detaliate de evaluare privind selecția animalelor de
reproducție, care, în cazul înființării unui registru genealogic
pentru o rasă nouă, trebuie să includă informații
privind circumstanțele detaliate care justifică crearea unei rase
noi;
(e)     sistemele utilizate pentru producerea,
înregistrarea, comunicarea și utilizarea rezultatelor testelor de
performanță și, acolo unde este necesar, în conformitate cu
articolul 27, pentru efectuarea unei evaluări genetice menite să
estimeze valoarea genetică a animalelor de reproducție, în vederea
ameliorării, selecției sau conservării rasei sau a
ameliorării hibridului;
(f)     detalii privind normele referitoare la
împărțirea secțiunii principale a registrului genealogic în
clase, în cazul în care există diferite criterii sau proceduri de
clasificare a animalelor de reproducție de rasă pură înscrise în
registrele genealogice în funcție de calități;
(g)     în cazul în care este necesar,
sistemele de înscriere în registrele genealogice a filiațiilor care sunt
deja înscrise în alt registru genealogic.
2.           Societățile
de ameliorare și exploatațiile de ameliorare informează
autoritatea competentă, membrii lor, crescătorii menționați
la articolul 10 alineatul (2) cu privire la orice modificare a
informațiilor menționate la punctul 1, în mod transparent și în
timp util.
Partea 3
Cerințe specifice pentru societățile de ameliorare care
înființează și conduc
registre genealogice pentru animale de reproducție de rasă
pură din specia ecvină
1.           Pentru animalele de
reproducție de rasă pură din specia ecvină se aplică
următoarele cerințe specifice, în plus față de cele
prevăzute la punctul 1 din partea 2:
(a)     O societate de ameliorare poate
declara autorității competente că registrul genealogic pe care
l-a înființat este registrul genealogic de origine al rasei vizate de
programul său de ameliorare, cu condiția ca societatea de ameliorare:
(i)      să fi stabilit în trecut normele
menționate în partea 2 punctul 1 și să le fi pus la
dispoziția publicului;
(ii)     să demonstreze că nu
există, la momentul depunerii cererii menționate la articolul 4
alineatul (1), o altă societate de ameliorare cunoscută în
același stat membru sau în alt stat membru sau într-o țară
terță, care a înființat un registru genealogic pentru
aceeași rasă și care a stabilit și a publicat normele
menționate în partea 2 punctul 1;
(iii)    să coopereze îndeaproape cu
societățile de ameliorare menționate la litera (b), în special
în scopul respectării cerințelor generale stabilite la punctul 2 din
partea 2;
(iv)    să fi stabilit, dacă este
necesar, norme nediscriminatorii privind desfășurarea
activității sale în ceea ce privește registrele genealogice
stabilite pentru aceeași rasă de organismele de ameliorare care nu
sunt incluse în liste în conformitate cu articolul 37 alineatul (2).
(b)     O societate de ameliorare poate declara
autorității competente că registrul genealogic pe care l-a creat
este un registru genealogic filial pentru rasa vizată de programul
său de ameliorare, cu condiția ca societatea de ameliorare:
(i)      să fi inclus în programul
său de ameliorare normele stabilite de societatea de ameliorare
menționată la litera (a) care conduce registrul genealogic de origine
pentru aceeași rasă;
(ii)     să fi pus la dispoziția
publicului informațiile privind utilizarea normelor menționate la
punctul (i) și sursa lor;
(iii)    să instituie mecanisme și
să se angajeze să adapteze în timp util normele programului său
de ameliorare aprobat în conformitate cu articolul 8 alineatul (1) sau cu
articolul 9 pentru a ține cont de modificările aduse respectivelor
norme de societatea menționată la litera (a) care conduce registrul
genealogic de origine al rasei.
2.           Pentru animalele de
reproducție de rasă pură din specia ecvină, se aplică
următoarele derogări:
(a)     Prin derogare de la punctul 3 litera
(e) subpunctul (i) din partea 1, în cazul în care există mai multe
societăți de ameliorare care conduc registre genealogice pentru
aceeași rasă pe teritoriul Uniunii descris în Anexa VI , iar
programele lor de ameliorare aprobate în conformitate cu articolul 8 alineatul
(1) acoperă în întregime acest teritoriu, normele menționate la
punctul 3 litera (e) subpunctul (i) din respectiva parte stabilite de
societățile de ameliorare respective:
(i)      pot prevedea că animalele de
reproducție de rasă pură din specia ecvină din rasa
respectivă trebuie să fie născute într-o anumită parte a
teritoriului Uniunii pentru a putea fi înscrise în registrul genealogic pentru
rasa respectivă, în scopul declarării nașterii;
(ii)     trebuie să garanteze că
restricția prevăzută la subpunctul (i) nu se aplică în
cazul înscrierii într-un registru genealogic pentru rasa respectivă în
scopul reproducției.
(b)     Prin derogare de la punctul 1 litera
(a) din prezenta parte, în cazul în care normele menționate la punctul 1
litera (d) din partea 2 sunt stabilite în mod exclusiv de o organizație
internațională care operează la nivel mondial și nu
există nicio societate de ameliorare într-un stat membru sau un organism
de ameliorare într-o țară terță care conduce registrul
genealogic de origine pentru rasa menționată anterior, autoritatea
competentă dintr-un stat membru recunoaște societățile de
ameliorare care conduc registre genealogice filiale pentru rasa
respectivă, cu condiția ca normele menționate la punctul 1
litera (d) din partea 2, stabilite de respectiva organizație
internațională:
(i)      să fie transmise de societatea
de ameliorare respectivă autorității competente menționate
la articolul 4 alineatul (2) în scopul verificării;
(ii)     să fie încorporate în programul
de ameliorare aprobat în conformitate cu articolul 8 alineatul (1),
desfășurat de societatea de ameliorare.
(c)     Prin derogare de la punctul 1 litera
(b) din prezenta parte, o societate de ameliorare care conduce un registru
genealogic filial poate stabili clase suplimentare în funcție de
calități, cu condiția ca animalele de reproducție de
rasă pură din specia ecvină înscrise în clase în secțiunea
principală a registrului genealogic de origine al rasei să poată
fi înscrise în clasele corespunzătoare din secțiunea principală
a registrului filial.
ANEXA II
Înscrierea în registre genealogice și
înregistrarea în registre zootehnice,
astfel cum se prevede în Capitolul IV
Partea 1
Înscrierea animalelor de reproducție de rasă pură în registre
genealogice
Capitolul I
Secțiunea principală
1.           La cererea crescătorului,
astfel cum se prevede la articolul 19 alineatul (1), o societate de ameliorare
înscrie sau înregistrează pentru înscriere în secțiunea
principală a registrului său genealogic orice animal de
reproducție de rasă pură care respectă următoarele
condiții:
(a)     respectă criteriile de filiație
stabilite:
(i)      la articolul 2 litera (i) punctul (i)
în cazul animalelor de reproducție de rasă pură din specia
bovină (Bos taurus și Bubalus bubalis), specia
porcină (Sus scrofa), specia ovină (Ovis aries) și
specia caprină (Capra hircus);
(ii)     la articolul 2 litera (i) punctul
(ii) în cazul animalelor de reproducție de rasă pură din specia
ecvină (Equus caballus și Equus asinus);
(ii)     în actele delegate adoptate în
temeiul articolului 35 alineatul (1) și al articolului 45 alineatul (1) în
cazul animalelor de reproducție de rasă pură din alte specii
menționate la articolul 2 litera (i) punctul (iii);
(b)     i s-a stabilit pedigree-ul în
conformitate cu normele prevăzute în registrul genealogic și cu
programul de ameliorare aprobat în conformitate cu articolul 8 alineatul (1)
sau cu articolul 9;
(c)     a fost identificat după
naștere în conformitate cu legislația Uniunii în domeniul
sănătății animale referitoare la specia în cauză
și cu normele stabilite în programul de ameliorare aprobat în conformitate
cu articolul 8 alineatul (1) sau cu articolul 9, care trebuie să solicite,
în cazul animalelor de reproducție de rasă pură din specia
ecvină, identificarea ca mânz sub iapa-mamă și cel puțin o
adeverință de montă;
(d)     este însoțit, dacă este
necesar, de un certificat zootehnic eliberat în conformitate cu articolul 33
alineatul (1).
2.           Prin derogare de la punctul 1
litera (a) subpunctul (ii), o societate de ameliorare care efectuează un
program de încrucișare asupra unor animale de reproducție de
rasă pură din specia ecvină poate înscrie în secțiunea
principală a registrului său genealogic un animal de reproducție
de rasă pură din specia ecvină care este înscris în
secțiunea principală a unui registru genealogic pentru o altă
rasă, cu condiția ca cealaltă rasă și criteriile de
înscriere a acestor animale de reproducție de rasă pură să
fie menționate în programul de ameliorare aprobat în conformitate cu
articolul 8 alineatul (1) sau cu articolul 9.
3.           O societate de ameliorare care
înscrie în registrul său genealogic un animal de reproducție de
rasă pură din specia ecvină care a fost deja înscris într-un
registru genealogic înființat de o societate de ameliorare în alt stat
membru înscrie acest animal de reproducție de rasă pură folosind
un număr unic de identificare pe viață și aceeași
denumire (cu excepția unei derogări stabilite de comun acord de cele
două societăți de ameliorare în cauză), menționând
codul țării de origine, în conformitate cu acordurile
internaționale pentru rasa în cauză.
Capitolul II
Derogări privind registrele genealogice nou-înființate pentru
animalele de reproducție de rasă pură
1.           Atunci când o societate de
ameliorare este recunoscută în conformitate cu articolul 4 alineatul (2)
în vederea înființării unui registru genealogic pentru o rasă
pentru care nu există un registru genealogic într-un stat membru,
autoritatea competentă poate autoriza, prin derogare de la punctul (1)
litera (a) din capitolul I, înscrierea directă în secțiunea
principală a respectivului registru genealogic nou-înființat a
animalelor de reproducție de rasă pură sau a descendenților
acestora din rase diferite, cu condiția ca:
(a)     în programul de ameliorare care
urmează să fie aprobat în conformitate cu articolul 8 alineatul (1)
și cu articolul 9 să se definească o perioadă adecvată
de înființare a noului registru genealogic care să țină
cont de intervalul dintre generații pentru specia în cauză;
(b)     să se menționeze orice
registru genealogic existent în care au fost înscrise pentru prima oară
după naștere animalele de reproducție de rasă pură sau
părinții lor, precum și numărul de înregistrare
inițial din registrul genealogic respectiv;
(c)     animalele de reproducție să
fie înscrise în secțiunea principală, și acolo unde este cazul,
în clasele corespunzătoare, în conformitate cu normele stabilite în
programul de ameliorare care urmează să fie aprobat în conformitate
cu articolul 8 alineatul (1) și cu articolul 9.
2.           Până la sfârșitul
perioadei de înființare menționate la punctul 1 litera (a),
autoritatea competentă efectuează controalele oficiale prevăzute
la articolul 50.
Capitolul III
Secțiuni suplimentare
1.           O societate de ameliorare care
conduce un registru genealogic poate decide ca un animal din speciile
bovină, porcină, ovină, caprină sau ecvină care nu
îndeplinește condițiile stabilite la punctul 1 din capitolul I
să fie înscris într-o secțiune suplimentară a registrului
genealogic respectiv, stabilită în conformitate cu articolul 20 alineatul
(1), cu condiția ca:
(a)     animalul să fie identificat în
conformitate cu legislația Uniunii în domeniul
sănătății animale pentru specia respectivă și cu
normele stabilite pentru registrul genealogic în cauză de societatea de
ameliorare;
(b)     societatea de ameliorare să
considere că animalul îndeplinește caracteristicile rasei menționate
la punctul 1 litera (a) din partea 2 a anexei I;
(c)     animalul să prezinte
performanțele minime, în conformitate cu normele stabilite pentru
registrul genealogic în cauză de societatea de ameliorare în ceea ce
privește performanța caracterelor pentru care sunt testate animalele
de reproducție din specia respectivă, înscrise în secțiunea
principală, în conformitate cu Anexa III.
2.           Societatea de ameliorare poate
aplica cerințe diferite în ceea ce privește conformitatea cu
caracteristicile rasei prevăzute la punctul 1 litera (b) sau
performanțele menționate la punctul 1 litera (c), în funcție de
următoarele aspecte:
(a)     animalul aparține rasei,
deși originile sale nu sunt cunoscute; sau
(b)     animalul a fost obținut printr-un
program de încrucișare aprobat de societatea de ameliorare.
3.           Societățile de
ameliorare nu trebuie să refuze înscrierea în secțiunea
principală a registrului genealogic, în conformitate cu condițiile
stabilite în capitolul I, a unei femele din speciile bovină, porcină,
ovină sau caprină care este considerată ca fiind de rasă
pură, în următoarele condiții:
(a)     mama și bunica sa maternă
sunt înscrise într-o secțiune suplimentară a unui registru genealogic
pentru aceeași rasă, astfel cum se prevede la punctul 1;
(b)     tatăl său și cei doi
bunici sunt înscriși în secțiunea principală a unui registru
genealogic pentru aceeași rasă.
4.           Societățile de
ameliorare care au înființat registre genealogice pentru animalele de
reproducție de rasă pură din specia ecvină stabilesc în
programul lor de ameliorare aprobat în conformitate cu articolul 8 alineatul
(1) și cu articolul 9 condițiile de înscriere în secțiunea
principală a animalelor de reproducție, masculi și femele,
înregistrate în secțiunea suplimentară.
În cazul femelelor de reproducție de
rasă pură din specia ecvină, condițiile respective nu
trebuie să fie mai stricte decât condițiile stabilite la punctul 3
literele (a) și (b) din prezentul capitol.
Partea 2
Înregistrarea porcilor de reproducție hibrizi în registrele zootehnice
1.           La cererea unui crescător, o
exploatație de ameliorare recunoscută în conformitate cu articolul 4
alineatul (2) înregistrează în registrul său zootehnic orice porc de
reproducție hibrid:
(a)     care a fost identificat după
naștere în conformitate cu legislația Uniunii în domeniul
sănătății animale pentru specia în cauză și cu
normele din respectivul registru;
(b)     căruia i s-a stabilit genealogia
în conformitate cu normele registrului zootehnic în care urmează să
fie înregistrat animalul.
(c)     care este însoțit, dacă este
necesar, de un certificat zootehnic eliberat în conformitate cu articolul 33
alineatul (1).
2.           Exploatațiile de ameliorare
nu trebuie să refuze înregistrarea în registrele lor zootehnice a porcilor
de reproducție hibrizi înregistrați în conformitate cu punctul 1
într-un registru zootehnic înființat pentru același hibrid de o
exploatație de ameliorare recunoscută în conformitate cu articolul 4
alineatul (2) în același stat membru sau în alt stat membru.
ANEXA
III
Testarea performanțelor și evaluarea
genetică,
astfel cum se prevede în Capitolul V
Partea 1
Animale din specia bovină
Capitolul I
Testarea performanțelor
Societățile de ameliorare
efectuează testarea performanțelor pentru a stabili valoarea
genetică a animalelor de reproducție de rasă pură din
specia bovină, folosind una sau mai multe dintre metodele prevăzute
în prezentul capitol.
Testarea
performanțelor se realizează conform normelor și standardelor
stabilite de centrul de referință relevant al Uniunii Europene
prevăzut la articolul 31 alineatul (1), în cooperare cu Comitetul
internațional pentru controlul performanțelor în creșterea
animalelor (ICAR).
Secțiunea
1
Caractere privind producția de carne
1.           Pentru testarea
performanțelor proprii ale unui animal de reproducție sau ale
descendenților săi („animale testate”) într-o stațiune de
testare, trebuie să fie indicate următoarele informații:
(a)     metoda de testare și numărul
animalelor testate;
(b)     protocolul de testare include
următoarele detalii:
(i)      condițiile de admitere a
animalelor testate în stațiunea de testare;
(ii)     rezultatele anterioare ale
testărilor efectuate asupra animalelor testate, inclusiv, dacă este
cazul, performanțele lor în fermă;
(iii)    identitatea proprietarului animalelor
testate;
(iv)    vârsta maximă a animalelor
introduse în stațiunea de testare și intervalul de vârste ale
contemporanilor din stațiune;
(v)     durata perioadei de adaptare și a
perioadei de testare în stațiunea de testare;
(vi)    tipul de dietă și sistemul
de furajare folosit în timpul testării;
(c)     caracterele care trebuie înregistrate
în cursul testării includ sporul în greutate vie și dezvoltarea
musculară (conformația carcasei) și, eventual, alte caractere
cum ar fi conversia furajelor și caracteristicile carcasei.
2.           Testarea pe teren (în fermă)
Metoda de testare și metoda de validare a
rezultatelor testării sunt furnizate de către instituția
desemnată, prevăzută la articolul 29 alineatul (1).
Caracterele care trebuie înregistrate în cadrul
testării includ greutatea vie și vârsta și eventual alte
caractere precum conformația carcasei.
3.           Testare bazată pe date
colectate în ferme, la punctele de vânzare și în abatoare
Societatea de ameliorare înregistrează,
dacă sunt disponibile, greutatea vie și greutatea la sacrificare,
prețurile de vânzare, clasa de conformație a carcasei conform grilei
Uniunii de clasificare a carcaselor prevăzută la articolul 42 din
Regulamentul (CE) nr. 1234/2007 al Consiliului, calitatea cărnii și
alte caracteristici ale cărnii.
Secțiunea
2
Caractere legate de producția de lapte
Societățile de ameliorare trebuie
să înregistreze datele privind producția de lapte în conformitate cu
normele și standardele stabilite de centrul de referință
relevant al Uniunii Europene prevăzut la articolul 31 alineatul (1), în
cooperare cu ICAR.
Secțiunea
3
Caractere care nu sunt legate de producție
1.           Dacă societățile
de ameliorare includ în evaluarea genetică fertilitatea,
ușurința la fătare și longevitatea, aceste caractere
trebuie să fie evaluate ținând cont de rata de neîntoarcere sau de
alte date de fertilizare, de rezultatele fătării și de durata de
viață productivă și vârsta de reformare.
2.           Se acceptă includerea în
cadrul evaluării genetice a temperamentului, a clasificării
morfologice și a rezistenței la boli numai dacă datele sunt
generate pe baza unui sistem de înregistrare aprobat de către
instituția desemnată, prevăzută la articolul 29 alineatul
(1).
Capitolul II
Evaluarea genetică
1.           Evaluarea genetică a
animalelor de reproducție se efectuează de către instituția
desemnată, prevăzută la articolul 29 alineatul (1), și
include următoarele caractere de producție, în funcție de
obiectivele de selecție prevăzute în programul de ameliorare aprobat
în conformitate cu articolul 8 alineatul (1) și cu articolul 9.
(a)     caractere privind producția de
lapte pentru animalele de reproducție din rasele de lapte;
(b)     caractere privind producția de
carne pentru animalele de reproducție din rasele de carne;
(c)     caractere privind producția de
lapte și de carne pentru rasele mixte.
2.           Evaluarea genetică include
caracterele care nu sunt legate de producție menționate în capitolul
I, secțiunea 3 pentru rasele la care se practică înregistrarea
acestor caractere de către societățile de ameliorare, conform
programului lor de ameliorare aprobat în conformitate cu articolul 8 alineatul (1)
și cu articolul 9.
Valoarea de ameliorare a unui animal de
reproducție se calculează pe baza rezultatelor testării
performanțelor proprii ale animalului sau ale animalelor înrudite, iar
fiabilitatea valorii de ameliorare poate fi sporită prin utilizarea
informațiilor genomice sau se poate baza pe o altă metodă
validată de centrul de referință al Uniunii Europene
menționat la articolul 31 alineatul (1).
3.           Metodele statistice utilizate
pentru evaluarea genetică respectă normele și standardele
stabilite de centrul de referință relevant al Uniunii Europene
prevăzut la articolul 31 alineatul (1), în cooperare cu ICAR, și
garantează faptul că evaluarea genetică nu este
influențată de principalii factori de mediu sau de structura datelor.
Fiabilitatea evaluării genetice este
măsurată prin coeficientul de determinare, în conformitate cu normele
și standardele stabilite de centrul de referință relevant al
Uniunii Europene prevăzut la articolul 31 alineatul (1), în cooperare cu
ICAR. Atunci când se publică rezultatele evaluării, se
precizează fiabilitatea, precum și data evaluării.
4.           Particularitățile
și defectele genetice ale unui animal de reproducție, astfel cum sunt
definite de către crescători, trebuie să fie publicate.
5.           Taurii pentru
însămânțare artificială, cu excepția taurilor din rasele
amenințate cu dispariția, sunt supuși unei evaluări
genetice care vizează caracterele obligatorii menționate la punctul 6
sau 7. Societatea de ameliorare publică aceste valori de ameliorare.
Ea publică, de asemenea, alte valori de
ameliorare disponibile pentru taurii destinați însămânțării
artificiale.
6.           Evaluarea genetică a
caracterelor privind producția de lapte ale taurilor destinați
însămânțării artificiale include:
(a)     producția de lapte și
conținutul de grăsime și de proteine;
(b)     alte caractere relevante, legate sau
nu de producție, dacă sunt disponibile.
Fiabilitatea minimă a evaluării
genetice a taurilor destinați însămânțării artificiale din
rasele pentru lapte este de cel puțin 0,5 pentru caractere precum producția
de lapte, conținutul de grăsime și de proteine, în conformitate
cu normele și standardele stabilite de centrul de referință
relevant al Uniunii Europene prevăzut la articolul 31 alineatul (1), în
cooperare cu ICAR, pentru evaluarea principalelor caractere de producție,
ținând seama de toate informațiile disponibile privind
descendenții și colateralii.
Tăurașii evaluați genomic, ale
căror performanțe după descendenți nu sunt cunoscute, sunt
considerați corespunzători pentru însămânțare
artificială dacă evaluarea lor genomică este validată în
conformitate cu regulile și normele stabilite de centrul de
referință relevant al Uniunii Europene prevăzut la articolul 31
alineatul (1), în cooperare cu ICAR.
7.           Evaluarea genetică a
caracterelor privind producția de carne ale taurilor destinați
însămânțării artificiale se efectuează pe baza uneia dintre
următoarele metode de testare:
(a)     testarea performanțelor proprii
în stațiune;
(b)     testarea performanțelor
descendenților sau colateralilor, în stațiuni de testare sau în
unități specializate;
(c)     testarea performanțelor
descendenților sau colateralilor în ferme; descendenții trebuie
să fie distribuiți în cadrul turmelor înregistrate în așa fel
încât să se poată realiza o comparație valabilă a taurilor;
(d)     testarea performanțelor
descendenților sau colateralilor prin colectarea datelor în ferme, în
cadrul vânzărilor la licitație sau în abatoare, astfel încât să
se poată realiza o comparație valabilă a taurilor;
(e)     evaluare genomică sau orice
altă metodă, inclusiv o combinație a acestor metode, validate în
conformitate cu normele și standardele stabilite de centrul de
referință relevant al Uniunii Europene prevăzut la articolul 31
alineatul (1), în cooperare cu ICAR.
Dacă sunt înregistrate caractere precum
greutatea carcasei și, după caz, caracteristicile privind calitatea
cărnii, potențialul de creștere și ușurința la
fătare, aceste caractere, precum și orice alte caractere relevante
sunt incluse în evaluarea genetică a taurului.
Fiabilitatea minimă a evaluării
genetice a taurilor destinați însămânțării artificiale din
rasele pentru carne este de cel puțin 0,5 pentru caractere precum sporul
în greutate vie și dezvoltarea musculară (conformația carcasei),
în conformitate cu normele și standardele stabilite de centrul de
referință relevant al Uniunii Europene prevăzut la articolul 31
alineatul (1), în cooperare cu ICAR, pentru evaluarea principalelor caractere
de producție.
Atunci când se calculează valorile de
ameliorare genomice, ele sunt validate pentru caracterele în cauză conform
normelor și standardelor stabilite de centrul de referință
relevant al Uniunii Europene prevăzut la articolul 31 alineatul (1), în
cooperare cu ICAR.
Aceste valori trebuie să fi revalidate la
intervale regulate sau în cazul în care intervin modificări majore ale
evaluării genomice sau convenționale sau în populația de
referință.
Partea
2
Animale din specia porcină
Capitolul I
Testarea performanțelor
1.           Testarea performanțelor
într-o stațiune de testare
Pentru testarea performanțelor unui animal
de reproducție sau ale descendenților săi („animale testate”)
într-o stațiune de testare, se indică următoarele
informații:
(a)     denumirea societății de
ameliorare, a exploatației de ameliorare sau a autorității
competente responsabile pentru stațiunea de testare;
(b)     metoda de testare și numărul
animalelor testate;
(c)     protocolul de testare, care include
următoarele detalii:
(i)      condițiile de admitere a
animalelor testate în stațiunea de testare;
(ii)     vârsta maximă a animalelor
introduse în stațiunea de testare și intervalul de vârste ale
contemporanilor din stațiune;
(iii)    durata perioadei de testare în
stațiunea de testare;
(iv)    tipul de dietă și sistemul
de furajare folosit în timpul testării;
(v)     identitatea proprietarului animalelor
testate, în cazul testării performanțelor proprii;
(d)     caracterele înregistrate, care includ
greutatea vie, conversia furajelor, o estimare a compoziției corporale
și eventual alte date relevante;
(e)     metoda utilizată pentru
aprecierea calităților genetice, care sunt exprimate ca valoare de
ameliorare sau prin comparație cu contemporanii pentru fiecare caracter,
trebuie să fie acceptabilă din punct de vedere științific,
în conformitate cu principiile zootehnice stabilite.
2.           Testarea performanțelor în
fermă
Atunci când testarea performanțelor are
loc în fermă, societatea de ameliorare sau exploatația de ameliorare
se asigură că la sfârșitul testării poate fi calculată
o valoare de ameliorare pe baza principiilor zootehnice stabilite, ținând
seama de grila Uniunii de clasificare a carcaselor prevăzută la
articolul 42 din Regulamentul (CE) nr. 1234/2007 al Consiliului.
Capitolul II
Evaluarea genetică
1.           Testarea descendenților sau
a colateralilor
(a)     valoarea genetică a animalelor de
reproducție se calculează prin evaluarea calităților unui
număr adecvat de descendenți sau colaterali în legătură cu
caracterele de producție:
(i)      se furnizează sau se
citează o descriere detaliată a metodei de testare;
(ii)     descendenții sau colateralii nu
sunt tratați în mod selectiv;
(iii)    sunt recunoscute trei tipuri de
testare a descendenților sau a colateralilor:
–
testare centrală a descendenților sau
colateralilor în stația de testare;
–
testare planificată a descendenților
sau a colateralilor în fermă, cu condiția ca descendenții sau
colateralii să fie distribuiți în turme în așa fel încât să
poată fi realizată o comparație valabilă a animalelor de
reproducție;
–
date obținute prin analiza carcaselor
identificate ale descendenților sau colateralilor;
(b)     descendenții sau colateralii sunt
aleși în mod imparțial. Pentru evaluarea valorii de ameliorare a
animalelor de reproducție se folosesc toate datele relevante. La
stabilirea valorii de ameliorare, se elimină, prin procedee adecvate,
orice alți factori în afara calităților genetice;
(c)     se precizează caracterele
înregistrate, de exemplu sporul în greutate vie, conversia furajelor, calitatea
carcasei, caracteristicile de reproducție, fertilitatea, prolificitatea,
viabilitatea descendenților sau a colateralilor sau orice alte date relevante;
(d)     metoda utilizată pentru
aprecierea valorii genetice trebuie să fie acceptabilă din punct de
vedere științific, conform principiilor zootehnice stabilite.
2.           Testare după contemporani
pentru porcii de reproducție hibrizi
În cazul în care datele privind performanțele
sau valorile genetice sunt indicate în certificatul zootehnic care
însoțește porcii de reproducție hibrizi sau materialul
germinativ provenit de la aceștia, condițiile aplicabile
descendenților sau colateralilor definite la punctul 1 literele (a), (b),
(c) și (d) se aplică, cu modificările necesare, contemporanilor
pentru liniile hibride de porci de reproducție hibrizi.
Partea 3
Animale din speciile ovină și caprină
Capitolul I
Testarea performanțelor
1.           Testarea performanțelor în
stațiune
(a)     Metoda utilizată pentru
aprecierea valorii genetice trebuie să fie acceptabilă din punct de
vedere științific, conform principiilor zootehnice stabilite.
Calitățile genetice ale animalelor de reproducție testate vor fi
exprimate ca valoare de ameliorare sau prin comparație cu contemporanii
pentru fiecare caracter.
(b)     Se precizează în mod clar
următoarele aspecte:
(i)      condițiile de admitere în
stațiune;
(ii)     vârsta maximă sau greutatea
maximă a animalelor de reproducție tinere la începutul testării
și numărul de animale;
(iii)    durata perioadei de testare în
stațiune sau greutatea finală;
(iv)    tipul de dietă și sistemul
de furajare folosit în timpul testării;
2.           Testarea performanțelor în fermă
Atunci când testarea performanțelor are
loc în fermă, societatea de ameliorare se asigură că la
sfârșitul testării poate fi calculată valoarea de ameliorare pe
baza principiilor zootehnice stabilite, ținând seama de grila Uniunii de
clasificare a carcaselor prevăzută la articolul 42 din Regulamentul
(CE) nr. 1234/2007 al Consiliului.
3.           Înregistrarea producției de
lapte și evaluarea valorii genetice a femelelor în ceea ce privește
caracterele privind producția de lapte se efectuează astfel:
(a)     se precizează caracterele
înregistrate în conformitate cu principiile convenite de ICAR, cum ar fi
producția de lapte, compoziția laptelui sau orice alte date
relevante;
(b)     cifrele privind producția de
lapte utilizate pentru stabilirea valorii genetice a femelelor:
(i)      sunt înregistrate pe o perioadă
de timp care respectă norma stabilită de ICAR pentru înregistrarea
productivității animalelor pentru lapte;
(ii)     sunt ajustate pentru a ține
cont de factorii importanți de mediu.
Capitolul II
Evaluarea genetică
Valoarea genetică a animalului de
reproducție se calculează prin evaluarea calităților unui
număr adecvat de descendenți și, după caz, de colaterali,
după cum urmează:
(a)          în ceea ce privește
caracterele privind producția de carne:
(i)      se furnizează sau se
citează o descriere detaliată a metodei de testare;
(ii)     descendenții sau colateralii
sunt tratați în mod egal;
(iii)    sunt recunoscute trei tipuri de
testare a descendenților sau a colateralilor:
–
testare centrală a descendenților sau
a colateralilor în stațiunea de testare;
–
testare planificată a descendenților
sau a colateralilor în fermă, cu condiția ca descendenții sau
colateralii să fie distribuiți în turme în așa fel încât să
poată fi realizată o comparație valabilă a animalelor de
reproducție;
–
date obținute prin analiza carcaselor
identificate de descendenți sau colaterali;
(b)          în ceea ce privește
caracterele privind producția de lapte:
(i)      se precizează
modalitățile de testare;
(ii)     femelele nu sunt tratate în mod
selectiv;
(iii)    producția de lapte și
compoziția laptelui sunt incluse în calculul valorii genetice;
(c)          descendenții sau colateralii
sunt aleși în mod imparțial. Pentru evaluarea valorii de ameliorare a
animalelor de reproducție se folosesc toate datele relevante. La
stabilirea valorii de ameliorare, se elimină, prin procedee adecvate,
orice alți factori în afara calităților genetice;
(d)          se precizează caracterele
înregistrate, de exemplu sporul în greutate vie, conversia furajelor, calitatea
carcasei, ținând seama de grilele Uniunii de clasificare a carcaselor
prevăzute în Regulamentul (CE) nr. 1234/2007 al Consiliului, producția
de lapte, compoziția laptelui, calitatea producției de lână,
caracteristicile de reproducție, fertilitatea, prolificitatea,
viabilitatea descendenților sau a colateralilor sau orice alte date
relevante;
(e)          metoda utilizată pentru
aprecierea valorii genetice trebuie să fie acceptabilă din punct de
vedere științific, conform principiilor zootehnice stabilite.
ANEXA IV
Centrele de referință ale Uniunii
Europene
1.           Centrele de referință
ale Uniunii Europene desemnate în conformitate cu articolul 31 alineatul (1)
trebuie să dispună de:
(a)     personal calificat corespunzător,
cu formare profesională adecvată în domeniul testării
performanțelor și al evaluării genetice a animalelor de
reproducție de rasă pură;
(b)     infrastructură
administrativă corespunzătoare;
(c)     personal instruit să respecte
caracterul confidențial al anumitor subiecte, rezultate sau
comunicări;
(d)     personal cu cunoștințe
suficiente privind activitățile de cercetare la nivel național,
la nivelul Uniunii și la nivel internațional;
(e)     echipamentul și instrumentele
necesare pentru a îndeplini sarcinile și funcțiile menționate la
punctul (2).
2.           Centrele de referință
ale Uniunii Europene desemnate în conformitate cu
articolul 31 alineatul (1) au următoarele sarcini și
funcții:
(a)     să informeze statele membre cu
privire la metodele de testare a performanțelor și de evaluare
genetică a animalelor de reproducție de rasă pură bazate
pe:
(i)      primirea și analizarea în mod
regulat a rezultatelor testării performanțelor și ale
evaluărilor genetice efectuate de către societățile de
ameliorare și a datelor pe care se bazează;
(ii)     compararea diverselor metode de
testare a performanțelor și de evaluare genetică a animalelor de
reproducție de rasă pură;
(b)     să acorde asistență, la
cererea Comisiei sau a unui stat membru:
(i)      în vederea armonizării
diverselor metode de testare a performanțelor și de evaluare
genetică a animalelor de reproducție de rasă pură, în
special pentru a recomanda metodele de calcul care trebuie să fie
utilizate;
(ii)     pentru crearea unei platforme
permițând compararea rezultatelor metodelor de testare a
performanțelor și de evaluare genetică a animalelor de
reproducție de rasă pură în statele membre, în special prin:
–
elaborarea unor protocoale de control pentru
verificarea performanțelor și evaluarea genetică a animalelor de
reproducție de rasă pură în statele membre, pentru a
îmbunătăți comparabilitatea rezultatelor și eficiența
programelor de ameliorare;
–
realizarea unei evaluări
internaționale a animalelor pe baza rezultatelor combinate ale
testării performanțelor și ale evaluării genetice a
animalelor de reproducție de rasă pură efectuate în statele
membre;
–
difuzarea rezultatelor individuale ale
evaluărilor internaționale;
–
publicarea formulelor de conversie și a
studiilor genetice aferente;
(iii)    pentru a furniza date privind
evaluarea genetică a animalelor de reproducție de rasă pură
și formare profesională pentru a sprijini instituția
desemnată, prevăzută la articolul 29 alineatul (1), care participă
la comparațiile internaționale ale rezultatelor evaluărilor
genetice;
(iv)    pentru a facilita soluționarea
problemelor care apar în statele membre legate de evaluarea genetică a
animalelor de reproducție de rasă pură;
(v)     pentru a furniza, la cererea Comisiei,
expertiză tehnică Comitetului zootehnic permanent.
ANEXA V
Informațiile care trebuie furnizate în
certificatele zootehnice, menționate în capitolele VI și VII
Partea 1
Cerințe generale
1.           În cazul în care rezultatele
evaluării genetice a unui animal de reproducție sunt puse la dispoziția
publicului pe internet, este suficient să se facă referire, în
certificatele zootehnice menționate în părțile 2 și 3, la
adresa de internet unde pot fi consultate rezultatele.
2.           În cazul în care
informațiile care trebuie să fie furnizate în certificatul zootehnic
în conformitate cu capitolele I și II din partea 2 sau cu capitolele I
și II din partea 3 din prezenta anexă sunt incluse în alte documente
care însoțesc animalul de reproducție sau materialul germinativ
provenit de la acesta, societatea de ameliorare sau exploatația de
ameliorare:
(a)     certifică conținutul
documentului respectiv printr-o declarație care atestă că
documentul conține informațiile solicitate în actul de punere în
aplicare adoptat în temeiul articolului 33 alineatul (4);
(b)     adaugă la această
declarație o listă exhaustivă de anexe relevante.
3.           Titlul certificatului zootehnic:
(a)     menționează specia
taxonomică a animalelor de reproducție vii, a materialului seminal,
ovulelor sau embrionilor provenind de la acestea;
(b)     indică dacă transportul este
destinat comerțului în cadrul Uniunii sau importurilor în Uniune.
Partea 2
Certificate zootehnice pentru animalele de reproducție de rasă
pură
și pentru materialul seminal, ovulele și embrionii provenind de la
acestea
Capitolul
I
Certificate zootehnice pentru animalele de reproducție de rasă
pură
1.           Certificatele zootehnice pentru
animalele de reproducție de rasă pură conțin
următoarele informații:
(a)     numele societății de
ameliorare emitente sau, în cazul importurilor în Uniune, al organismului de
ameliorare;
(b)     numele registrului genealogic;
(c)     rasa;
(d)     sexul;
(e)     numărul de înscriere în registrul
genealogic („nr. din registrul genealogic”);
(f)     sistemul de identificare a animalului
de reproducție de rasă pură;
(g)     numărul de identificare acordat
animalului de reproducție de rasă pură, fie în conformitate cu
legislația Uniunii în domeniul sănătății animale
referitoare la identificarea animalelor din specia la care se referă
certificatul zootehnic sau, în cazul importurilor în Uniune, în conformitate cu
legislația națională;
(h)     data nașterii animalului de
reproducție de rasă pură;
(i)      numele, adresa și e-mailul
crescătorului;
(j)      numele și adresa proprietarului;
(k)     pedigree-ul:
 Tatăl || Bunicul || Bunica
 Nr. din registrul genealogic || Nr. din registrul genealogic || Nr. din registrul genealogic
 Mama || Bunicul || Bunica
 Nr. din registrul genealogic || Nr. din registrul genealogic || Nr. din registrul genealogic
(l)      toate rezultatele disponibile ale
testării performanțelor și rezultatele actualizate ale evaluării
genetice, menționându-se particularitățile și defectele
genetice ale animalului de reproducție de rasă pură și ale
părinților și bunicilor săi, astfel cum se prevede în
programul de ameliorare aprobat în conformitate cu articolul 8 alineatul (1) sau
cu articolul 9 pentru categoria și animalul de reproducție de
rasă pură în cauză;
(m)    în cazul femelelor gestante, data
însămânțării sau a montei și identificarea masculului
folosit pentru fertilizare;
(n)     numele și funcția
semnatarului, data și locul eliberării certificatului și
semnătura persoanei autorizate de societatea de ameliorare emitentă,
sau, în cazul importurilor în Uniune, de organismul de ameliorare.
2.           Prin derogare de la punctul (1)
din prezentul capitol, certificatul zootehnic pentru comerțul cu animale
de reproducție de rasă pură din specia ecvină poate fi
reprezentat de documentul de identificare în conformitate cu legislația
Uniunii în domeniul sănătății animale, cu condiția:
(a)     să conțină, pe
lângă informațiile solicitate de legislația Uniunii în domeniul
sănătății animale și publice, cel puțin
informațiile în conformitate cu punctul 1 literele (a) - (k) și (n);
(b)     să fi fost eliberat de o
societate de ameliorare care a fost însărcinată să elibereze
documentul de identificare de către autoritatea competentă.
(c)     ca informațiile privind
identitatea animalelor de reproducție de rasă pură din specia
ecvină și privind emiterea documentelor de identificare să fie
puse la dispoziția autorităților veterinare competente într-o
bază centrală de date înființată în conformitate cu
legislația Uniunii în domeniul sănătății animale.
Capitolul II
Certificate zootehnice pentru materialul seminal provenit de la animalele de
reproducție de rasă pură
Certificatele zootehnice pentru materialul
seminal conțin următoarele informații:
(a)          toate informațiile
menționate în capitolul I din prezenta anexă privind animalul de
reproducție de rasă pură care a furnizat materialul seminal,
precum și grupa sa sanguină sau rezultatele testelor care oferă garanții
științifice echivalente pentru a atesta identitatea și
ascendența sa în conformitate cu actele de punere în aplicare adoptate în
temeiul articolului 22 alineatul (2);
(b)          informații care permit
identificarea materialului seminal, data colectării sale și numele
și adresa centrului de colectare a materialului seminal sau ale centrului
de depozitare a materialului seminal și ale destinatarului;
(c)          pentru materialul seminal
destinat testării oficiale a animalelor de reproducție de rasă
pură, numele și adresa societății de ameliorare sau ale
instituției desemnate în conformitate cu articolul 29 alineatul (1),
responsabilă cu efectuarea testelor de performanță în
conformitate cu articolul 27;
(d)          numele și funcția
semnatarului, data și locul eliberării certificatului zootehnic
și semnătura persoanei autorizate de societatea de ameliorare
emitentă, sau, în cazul importurilor în Uniune, de organismul de
ameliorare.
Capitolul
III
Certificate zootehnice pentru ovule provenite de la animale de reproducție
de rasă pură
Certificatele zootehnice pentru ovule
provenind de la animale de reproducție de rasă pură conțin
următoarele informații:
(a)          toate informațiile
menționate în capitolul I privind femela donatoare care a furnizat
ovulele, precum și grupa sa sanguină sau rezultatele testelor care
oferă garanții științifice echivalente pentru a verifica
identitatea și ascendența sa;
(b)          informații care permit
identificarea ovulelor, data colectării lor și numele și adresa
echipei de colectare și de producere a embrionilor și ale destinatarului;
(c)          în cazul în care există mai
multe ovule într-o paietă, o indicație clară a numărului de
ovule care trebuie să fi fost colectate toate de la același animal de
reproducție de rasă pură;
(d)          numele și funcția
semnatarului, data și locul eliberării certificatului zootehnic
și semnătura persoanei autorizate de societatea de ameliorare
emitentă, sau, în cazul importurilor în Uniune, de organismul de
ameliorare.
Capitolul
IV
Certificate zootehnice pentru embrioni proveniți de la animale de
reproducție de rasă pură
Certificatele zootehnice pentru embrioni
conțin următoarele informații:
(a)          toate informațiile
menționate în capitolul I privind femela donatoare și masculul
fertilizator, precum și grupele lor sanguine sau rezultatele testelor care
oferă garanții științifice echivalente pentru a verifica
identitatea și ascendența lor;
(b)          informații care permit
identificarea embrionilor, data colectării sau producerii lor și
numele și adresa echipei de colectare sau de producere a embrionilor
și ale destinatarului;
(c)          în cazul în care există mai
mulți embrioni într-o paietă, o indicație clară a
numărului de embrioni care trebuie să aibă toți
aceeași ascendență;
(d)          numele și funcția
semnatarului, data și locul eliberării certificatului zootehnic
și semnătura persoanei autorizate de societatea de ameliorare
emitentă, sau, în cazul importurilor în Uniune, de organismul de
ameliorare.
Partea
3
Certificate zootehnice pentru porcii de reproducție hibrizi și
pentru materialul seminal, ovulele și embrionii provenind de la
aceștia
Capitolul
I
Certificate zootehnice pentru porcii de reproducție hibrizi
Certificatele zootehnice pentru porcii de
reproducție hibrizi conțin următoarele informații:
(a)          numele exploatației de
ameliorare emitente sau, în cazul importurilor în Uniune, al organismului de
ameliorare;
(b)          numele registrului zootehnic;
(c)          tipul genetic sau linia
genetică;
(d)          sexul;
(e)          numărul de înregistrare în
registrul zootehnic;
(f)          sistemul de identificare a
animalului;
(g)          numărul de identificare
acordat porcului de reproducție hibrid, fie în conformitate cu
legislația Uniunii în domeniul sănătății animale
referitoare la identificarea animalelor din specia porcină, fie, în cazul
importurilor în Uniune, în conformitate cu legislația națională;
(h)          data nașterii animalului;
(i)           numele și adresa
crescătorului;
(j)           numele și adresa
proprietarului;
(k)          numele și funcția
semnatarului, data și locul eliberării certificatului zootehnic
și semnătura persoanei autorizate de către exploatația de
ameliorare emitentă, sau, în cazul importurilor în Uniune, de organismul
de ameliorare.
Capitolul
II
Certificate zootehnice pentru materialul seminal provenit de la porci de
reproducție hibrizi
Certificatele zootehnice pentru materialul
seminal provenit de la porci de reproducție hibrizi conțin
următoarele informații:
(a)          toate informațiile
menționate în capitolul I cu privire la porcul de reproducție hibrid
care a furnizat materialul seminal;
(b)          informații care permit
identificarea materialului seminal, data colectării sale și numele
și adresa centrului de colectare a materialului seminal și ale
destinatarului;
(c)          numele și funcția
semnatarului, data și locul eliberării certificatului zootehnic
și semnătura persoanei autorizate de exploatația de ameliorare
emitentă, sau, în cazul importurilor în Uniune, de organismul de
ameliorare.
Capitolul III
Certificate zootehnice pentru ovule provenite de la scroafele de
reproducție hibride
Certificatele zootehnice pentru ovule
provenite de la scroafele de reproducție hibride conțin următoarele
informații:
(a)          toate informațiile
menționate în capitolul I cu privire la scroafa de reproducție
hibridă care a furnizat ovulele;
(b)          informații care permit
identificarea ovulelor, data colectării lor și numele și adresa
echipei de colectare și de producție a embrionilor și ale
destinatarului;
(c)          numele și funcția
semnatarului, data și locul eliberării certificatului zootehnic
și semnătura persoanei autorizate de exploatația de ameliorare
emitentă, sau, în cazul importurilor în Uniune, de organismul de
ameliorare.
Capitolul
IV
Certificate zootehnice pentru embrioni proveniți de la porci de
reproducție hibrizi
Certificatele zootehnice pentru embrioni
colectați sau produși de la porci de reproducție hibrizi
conțin următoarele informații:
(a)          toate informațiile
menționate în capitolul I cu privire la femela donatoare și la
masculul fertilizator;
(b)          data colectării embrionilor
sau ovulelor, numele și adresa echipei de colectare sau de producere a
embrionilor și ale destinatarului; identificarea materialului seminal
utilizat pentru însămânțare artificială sau pentru fertilizarea
ovulelor;
(c)          în cazul în care există mai
mulți embrioni într-o paietă, o indicație clară a
numărului de embrioni care trebuie să aibă toți
aceeași ascendență;
(d)          numele și funcția
semnatarului, data și locul eliberării certificatului zootehnic
și semnătura persoanei autorizate de exploatația de ameliorare
emitentă, sau, în cazul importurilor în Uniune, de organismul de
ameliorare.
ANEXA VI
TERITORII
MENȚIONATE LA ARTICOLUL 2 LITERA (u)
1.           Teritoriul Regatului Belgiei
2.           Teritoriul Republicii Bulgaria
3.           Teritoriul Republicii Cehe
4.           Teritoriul Regatului Danemarcei
cu excepția insulelor Feroe și a Groenlandei
5.           Teritoriul Republicii Federale
Germania
6.           Teritoriul Republicii Estonia
7.           Teritoriul Irlandei
8.           Teritoriul Republicii Elene
9.           Teritoriul Regatului Spaniei,
exceptând Ceuta și Melilla
10.         Teritoriul Republicii Franceze
11.         Teritoriul Republicii Croația
12.         Teritoriul Republicii Italiene
13.         Teritoriul Republicii Cipru
14.         Teritoriul Republicii Letonia
15.         Teritoriul Republicii Lituania
16.         Teritoriul Marelui Ducat al
Luxemburgului
17.         Teritoriul Ungariei
18.         Teritoriul Republicii Malta
19.         Teritoriul Regatului
Țărilor de Jos din Europa
20.         Teritoriul Republicii Austria
21.         Teritoriul Republicii Polone
22.         Teritoriul Republicii Portugheze
23.         Teritoriul României
24.         Teritoriul Republicii Slovenia
25.         Teritoriul Republicii Slovace
26.         Teritoriul Republicii Finlanda
27.         Teritoriul Regatului Suediei
28.         Teritoriul Regatului Unit al Marii
Britanii și Irlandei de Nord
ANEXA
VII
Tabel
de corespondență
 Act juridic || Dispoziții || Dispoziții corespunzătoare din prezentul regulament
 Directiva 2009/157/CE a Consiliului (ex 77/504/CEE) (Bovine) || Articolul 1 || Articolul 2
 Articolul 2 literele (a), (b), (e) || Articolul 3 primul paragraf
 Articolul 2 litera (c) || Articolul 8 alineatul (1)
 Articolul 2 litera (d) || Articolul 4 alineatul (2)
 Articolul 3 || Articolul 19 alineatul (1)
 Articolul 4 alineatul (1) || Articolul 7 alineatul (1)
 Articolul 4 alineatul (2) || Articolul 7 alineatul (5)
 Articolul 5 || Articolul 33 alineatul (1) și Anexa II partea 1 capitolul I punctul 1 litera (d)
 Articolul 6 || Articolul 28 alineatul (1), articolul 4 alineatul (3), articolul 8 alineatul (3), articolul 17 alineatul (4), articolul 19 alineatul (4), articolul 20 alineatul (2) și articolul 24 alineatul (2)
 Articolul 7 alineatul (1) || Articolul 72 alineatul (1)
 Articolul 7 alineatul (2) || Articolul 72 alineatul (2)
 Articolul 8 || nu se aplică
 Articolul 9 || nu se aplică
 Articolul 10 || nu se aplică
 Articolul 11 || nu se aplică
 Directiva 87/328/CEE a Consiliului (acceptare pentru reproducție) || Articolul 1 || Articolul 21
 Articolul 2 alineatul (1) || Articolul 23 alineatele (1) și (2)
 Articolul 2 alineatul (2) || Articolul 12, articolul 13 și articolul 28 alineatul (2)
 Articolul 2 alineatul (3) || -
 Articolul 3 || Articolul 22
 Articolul 4 || Articolul 23 alineatul (3)
 Articolul 5 || Articolul 31 alineatul (1)
 Articolul 6 || nu se aplică
 Articolul 7 || nu se aplică
 Decizia 96/463/CE a Consiliului (Interbull) || Articolul 1 alineatul (2) || Articolul 32 alineatul (1)
 Articolul 2 || -
 Anexa II || Anexa IV
 Directiva 88/661/CEE a Consiliului (Porcine) || Articolul 1 || Articolul 2
 Articolul 2 alineatul (1) || Articolul 3 primul paragraf, articolul 4 alineatul (2) și articolul 8 alineatul (1)
 Articolul 2 alineatul (2) || Articolul 1 alineatul (3)
 Articolul 3 || Articolul 21 alineatul (2)
 Articolul 4 alineatul (1) || Articolul 19 alineatul (1)
 Articolul 4 alineatul (2) || Articolul 18 alineatul (1)
 Articolul 4a primul paragraf || Articolul 7 alineatul (1)
 Articolul 4a al doilea paragraf || Articolul 7 alineatul (5)
 Articolul 5 || Articolul 33 alineatul (1) și Anexa II partea 1 capitolul I punctul 1 litera (d)
 Articolul 6 alineatul (1) || Articolul 28 alineatul (1), articolul 8 alineatul (3), articolul 17 alineatul (4), articolul 19 alineatul (4), articolul 4 alineatul (3) și articolul 33 alineatul (3)
 Articolul 6 alineatul (2) || nu se aplică
 Articolul 7 alineatul (1) || Articolul 3, articolul 8 alineatul (1) și articolul 4 alineatul (2)
 Articolul 7 alineatul (2) || Articolul 1 alineatul (3)
 Articolul 7a || Articolul 7 alineatul (1)
 Articolul 8 || Articolul 25 alineatul (2)
 Articolul 9 || Articolul 33 alineatul (1) și Anexa II partea 2 punctul 1 litera (c)
 Articolul 10 alineatul (1) || Articolul 28 alineatul (1), articolul 8 alineatul (3), articolul 17 alineatul (4), articolul 19 alineatul (4), articolul 4 alineatul (3) și articolul 33 alineatul (3)
 Articolul 10 alineatul (2) || nu se aplică
 Articolul 11 alineatul (1) || Articolul 72 alineatul (1)
 Articolul 11 alineatul (2) || Articolul 72 alineatul (2)
 Articolul 11 alineatul (3) || Articolul 72 alineatul (2)
 Articolul 12 || Articolul 1 alineatul (3)
 Articolul 13 || nu se aplică
 Articolul 14 || nu se aplică
 Directiva 90/118/CEE a Consiliului (acceptarea în scopul reproducției - rasă pură) || Articolul 1 || Articolul 21 alineatul (1)
 Articolul 2 alineatul (1) || Articolul 23 alineatele (1) și (2)
 Articolul 2 alineatul (2) || Articolul 12, articolul 13 și articolul 28 alineatul (2)
 Articolul 2 alineatul (3) || Articolul 14 și articolul 28 alineatul (2)
 Articolul 3 || Articolul 23 alineatul (3)
 Articolul 4 || Articolul 72 alineatul (1)
 Articolul 5 || nu se aplică
 Articolul 6 || nu se aplică
 Directiva 90/119/CEE a Consiliului (acceptarea în scopul reproducției - hibrizi) || Articolul 1 || Articolul 25 alineatul (1) și articolul 26 alineatele (1) și (2)
 Articolul 2 || Articolul 23 alineatul (3)
 Articolul 3 || nu se aplică
 Articolul 4 || nu se aplică
 Directiva 89/361/CEE a Consiliului (Ovine și caprine) || Articolul 1 alineatul (1) || Articolul 1 alineatul (1)
 Articolul 1 alineatul (2) || Articolul 1 alineatul (3)
 Articolul 2 || Articolul 2
 Articolul 3 alineatul (1) || Articolul 3 primul paragraf și articolul 4 alineatul (2)
 Articolul 3 alineatul (2) || Articolul 1 alineatul (3)
 Articolul 4 || Articolul 4 alineatul (3), articolul 19 alineatul (4), articolul 28 alineatul (1) și articolul 21 alineatul (2)
 Articolul 5 || Articolul 7 alineatul (1)
 Articolul 6 || Articolul 33 alineatul (1) și Anexa II partea 1 capitolul I punctul 1 litera (d)
 Articolul 7 || Articolul 1 alineatul (3)
 Articolul 8 || Articolul 72 alineatul (1)
 Articolul 9 || nu se aplică
 Articolul 10 || nu se aplică
 Directiva 90/427/CEE a Consiliului (Ecvidee) || Articolul 1 || Articolul 1 alineatul (1)
 Articolul 2 || Articolul 2
 Articolul 3 primul paragraf || Articolul 3 primul paragraf
 Articolul 3 al doilea paragraf || Articolul 1 alineatul (3)
 Articolul 4 alineatul (1) litera (a) || Anexa I partea 1 și partea 3 punctul 1 litera (a)
 Articolul 4 alineatul (1) litera (b) || Anexa II partea 1 capitolul I punctul 1 litera (c)
 Articolul 4 alineatul (2) || Articolul 4 alineatul (3), articolul 19 alineatul (4), articolul 33, articolul 34 alineatul (1) litera (c), articolul 14 și anexa II partea 1 capitolul I punctul 1 litera (c)
 Articolul 5 || Articolul 7 alineatul (1)
 Articolul 6 || Anexa II partea 1 capitolul I punctul 3
 Articolul 7 || Articolul 28 alineatul (1) și articolul 21 alineatul (2)
 Articolul 8 alineatul (1) || Anexa II partea 1 capitolul I punctul 1 litera (c)
 Articolul 8 alineatul (2) || Articolul 33 alineatul (1)
 Articolul 9 || Articolul 1 alineatul (3)
 Articolul 10 || Articolul 72 alineatul (1)
 Articolul 11 || nu se aplică
 Articolul 12 || nu se aplică
 Anexă || nu se aplică
 Directiva 91/174/CEE a Consiliului (toate speciile) || Articolul 1 || Articolul 2
 Articolul 2 || Articolul 3, articolul 35 alineatul (1) și articolul 45 alineatul (1)
 Articolul 3 || nu se aplică
 Articolul 4 || nu se aplică
 Articolul 5 || nu se aplică
 Articolul 6 || nu se aplică
 Articolul 7 || nu se aplică
 Articolul 8 || nu se aplică
 Directiva 94/28/CE a Consiliului Importuri || Articolul 1 || Articolul 1
 Articolul 2 || Articolul 2
 Articolul 3 || Articolul 37
 Articolul 4 || Articolul 39 alineatul (1) litera (a) și articolul 40 alineatul (1)
 Articolul 5 || Articolul 39 alineatul (1) litera (b) și articolul 40 alineatul (1)
 Articolul 6 || Articolul 39 alineatul (1) litera (c) și articolul 40 alineatul (1)
 Articolul 7 || Articolul 39 alineatul (1) litera (c) și articolul 40 alineatul (1)
 Articolul 8 || Articolul 39 alineatul (2)
 Articolul 9 alineatele (1) și (2) || Articolul 42
 Articolul 9 alineatul (3) || -
 Articolul 10 || Articolele 67 și 70
 Articolul 11 || nu se aplică
 Articolul 12 || Articolul 72 alineatul (1)
 Articolul 13 || nu se aplică
 Articolul 14 || nu se aplică
 Articolul 15 || nu se aplică
[1]               JO C […], [zz/ll/aaaa], p. […].
[2]               JO C […], [zz/ll/aaaa], p. […].
[3]               JO C […], [zz/ll/aaaa], p. […].
[4]               JO L 382, 31.12.1988, p. 36.
[5]               JO L 153, 6.6.1989, p. 30.
[6]               JO L 224, 18.8.1990, p. 55.
[7]               JO L 85, 5.4.1991, p. 37.
[8]               JO L 178, 12.7.1994, p. 66.
[9]               JO L 323, 10.12.2009, p. 1.
[10]             JO L 167, 26.6.1987, p. 54.
[11]             JO L 71, 17.3.1990, p. 34.
[12]             JO L 71, 17.3.1990, p. 36.
[13]             JO L 206, 12.8.1977, p. 11.
[14]             JO L 299, 16.11.2007, p. 1.
[15]             JO L 155, 18.6.2009, p. 30.
[16]             JO L 192, 2.8.1996, p. 19.
[17]             JO L 256, 7.9.1987, p. 1.
[18]             JO L 268, 24.9.1991, p. 56.
[19]             JO L 24, 30.1.1998, p. 9.
[20]             COM/2013/0265 final - 2013/0140 (COD).
[21]             JO L 165, 30.4.2004, p. 1.
[22]             JO L 224, 18.8.1990, p. 29.
[23]             JO L 55, 28.2.2011, p. 13.
[24]             JO L 125, 12.5.1984, p. 58.
[25]             JO L 237, 5.9.1984, p. 11.
[26]             JO L 169, 22.6.2006, p. 56.
[27]             JO L 247, 23.8.1989, p. 19.
[28]             JO L 247, 23.8.1989, p. 21.
[29]             JO L 247, 23.8.1989, p. 31.
[30]             JO L 247, 23.8.1989, p. 33.
[31]             JO L 247, 23.8.1989, p. 43.
[32]             JO L 145, 8.6.1990, p. 30.
[33]             JO L 145, 8.6.1990, p. 32.
[34]             JO L 145, 8.6.1990, p. 35.
[35]             JO L 145, 8.6.1990, p. 38.
[36]             JO L 192, 11.7.1992, p. 63.
[37]             JO L 19, 25.1.1996, p. 39.
[38]             JO L 192, 11.7.1992, p. 66.
[39]             JO L 247, 23.8.1989, p. 22.
[40]             JO L 247, 23.8.1989, p. 34.
[41]             JO L 145, 8.6.1990, p. 39.
[42]             JO L 19, 25.1.1996, p. 41.
[43]             JO L 125, 18.5.2005, p. 15.
[44]             JO L 149, 7.6.2008, p. 3.
[45]             JO L 210, 20.8.1996, p. 47.
[46]             http://www.ueln.net/